
	PREDSEDNIK: Poštovane dame i gospodo narodni poslanici, nastavljamo rad sednice Desetog vanrednog zasedanja Narodne skupštine u Četrnaestom sazivu. 
	Na osnovu službene evidencije o prisutnosti narodnih poslanika, na sednici prisustvuje 85 narodnih poslanika.
	Molim vas da ubacite svoje identifikacione kartice u poslaničke jedinice elektronskog sistema za glasanje.
	Konstatujem da je primenom elektronskog sistema za glasanje utvrđeno da je u sali prisutno 110 narodnih poslanika, odnosno da postoje uslovi za rad Narodne skupštine.
	Gospodine Novakoviću, vi ste hteli repliku?
	Izvolite.
	BORISLAV NOVAKOVIĆ: Poštovane koleginice i kolege, žao mi što nije ovde ministar finansija, pošto je spor nastao sa njim, ali to je deo njegovog odnosa prema ovom domu. Naime, on je tvrdio juče da ne postoji kategorija penzija za poljoprivrednike i da je to neka vrsta socijalnog davanja. To nije tačno. Dakle, ministar je uradio nešto što ministri ne smeju da rade. Napravio je materijalnu grešku. On ne poznaje zakon. 
	Držim u ruci Zakon o penzijsko i invalidskom osiguranju. U članu 10. on nabraja vrste osiguranika; u trećoj alineji kaže – osiguranik poljoprivrednik. To kaže zakon, a ministar tvrdi da zakon ne prepoznaje penzionere poljoprivrednike.
	Uzeću najažurniji podatak Penzijskog i invalidskog osiguranja. Dakle, to je njihov bilten iz 2026. godine. Na stranici 4. kaže – poljoprivrednici. Broj korisnika, ažuriran podatak, 21.020; prosečan iznos penzije 24.674 dinara. Dakle, i zakon i bilten Penzijskog i invalidskog osiguranja prepoznaje osiguranike poljoprivrednike i prepoznaje penzije za poljoprivrednike. A naša sramota je, kao ove države, što tih 121.000 domaćinstava, porodica ima prosečnu penziju od 24.000 dinara. To je zaista sramotno. Za ministra finansija 24.000 dinara puta 121.000 porodica je samo budžetska stavka. 
	Ako uzmemo te poljoprivredne porodice i ako uzmemo da svaka u proseku ima do tri člana, mi govorimo o 500.000 ljudi. Dakle, ovde nije reč o tome koliko izdvajamo iz budžeta. Reč je o 500.000 sudbina. I kada govorimo o 24.000, mi govorimo o poljoprivrednicima koji moraju svoj mesečni život da organizuju sa 24.000. Dakle, reč je o sudbinama ljudi. I ministar može ove 24.000 da premešta na jednu ili drugu 

poziciju i za njega je to igra brojki. Za sve druge to je život i to je sudbina i mislim da je zaista sramotno da u ovom domu ministar pravi materijalnu grešku i ne zna da postoji penzija u punom pravnom kapacitetu i u punom pravnom značenju, a pogotovo potcenjuje činjenicu da 24.000 dinara, u egzistencijalnom smislu, ne omogućavaju ljudima da žive, nego da preživljavaju. I ne samo da preživljavaju, nego bukvalno da se bore za život. Hvala.
	PREDSEDNIK: Reč ima ministar pravde Nenad Vujić.
	NENAD VUJIĆ: Poštovana predsednice, poštovani narodni poslanici i narodne poslanice, ministar Mali nije rekao da nema poljoprivrednih penzija, nego je tačno rekao, i to se vidi i u beleškama, a to je da penzioneri koji primaju poljoprivredne penzije, nažalost, tokom svog radnog veka uplaćivali su minimalne iznose ili nisu uplaćivali i da su zato to ti minimalni iznosi, ali da država posebno vodi računa o toj kategoriji stanovništva, odnosno o poljoprivrednim penzionerima, zato što je svesna iznosa koji dobijaju, ali, kažem, država nije ta koja je dovela do tog iznosa, nego visina uplata koje su uplaćivali, ako su uopšte i uplaćivali, i da zato država posebno vodi računa o toj kategoriji lica i da to i tretira i onda još i kao dodatnu socijalnu kategoriju. To je istine radi, šta je juče rekao ministar Mali. Hvala.
	PREDSEDNIK: Hvala vam.
	Idemo dalje. 
	Reč ima narodni poslanik Mitar Kovač.
	MITAR KOVAČ: Poštovana predsedavajuća, članovi Vlade, poštovane kolege, ja u dozvoljenom vremenu neću ulaziti u pojedinosti ovih zakonskih rešenja. Pokušaću da ukažem na neke probleme u donošenju zakona i pre, a posebno, i sada, evo na kraju ovog zasedanja.
	Naime, radi se o odnosu zakonodavne i izvršne vlasti i opozicije u smislu kreiranja zakona i izmena tih nacrta zakona. Neodoljiv je utisak da Skupština veoma malo utiče na predložena zakonska rešenja, negde kao da je Skupština obavezna da prihvati baš sve ono što joj Vlada predloži i tu negde počiva suštinski problem da nema izmene tih rešenja u onom smislu argumentacije koja je veoma vidljiva. Znači, kao da postoji neka barijera u samoj Vladi, pa i u Skupštini, skupštinskoj većini, da i ono što je očigledno dobro ne sme da se prihvati zato što je predlagač taj i taj personalno ili iz te i te poslaničke grupe. 
	Očigledan primer navodim za izmene Zakona o budžeta. Od 166 amandmana nemoguće da nijedan nije zaslužio pažnju da se nađe u procesu javne rasprave. Ipak su to predlagali ljudi i poslaničke grupe sa dosta argumentacije. Treba generalno i za taj zakon i za sve druge imati više sluha, pogotovo za ona rešenja koja su argumentovana. Dakle, nemoguće je da 166 amandmana ne zaslužuje pažnju ove skupštine. 
	Ne bih ulazio u druge amandmane, ali slična je sudbina i drugih predloga zakona. Vlada čim nije prihvatila ili je sugerisala da su ti amandmani nepoželjni ili da nemaju zakonske pretpostavke, potpuna obrazloženja, sva su eliminisana. To je u nadležnoj službi Skupštine prihvaćeno, kao konačni stav i otud taj utisak da izvršna vlast ima ingerencije iznad zakonodavne vlasti. To nije dobro ni u jednoj državi gde se pojavi. I nije to, čini mi se, praksa ove današnje skupštine, nego naše društvo baštini takav odnos zakonodavne i izvršne vlasti u dužem periodu. Ono što kreira Vlada, određeno ministarstvo, to mora negde i da prođe. 
	Izvršna vlast time u suštini ne poštuje ni svoje poslanike, odnosno iz one većinske grupacije koja čini vlast. To je pogrešan pristup gde se ne mogu konkretna kreativna rešenja od strane pojedinca ili poslaničke grupe prihvatiti na nivou skupštine. 

	Dakle, stvorena je atmosfera isključivosti, ako je neku izmenu predložila vlast, onda ona ima šanse da prođe, i suprotno – svaki predlog iz opozicije nije dobro došao i ne može proći.
	U ovom dosadašnjem zasedanju mogli bi statistiku izvući koliko je amandmana iz opozicionih poslaničkih grupa prihvaćeno za ove dve i po godine rada. Ne bi dobro bilo da to postane praksa i u narednom zasedanju neke druge većine, ali, eto, nadamo se da će se i tu napraviti neki pomak da ipak zakonodavna vlast, tj. ova Skupština bude najviši organ vlasti.
	Mi ovde imamo i scena gde se pojedini ministri ponašaju veoma bahato, kao da su oni nadređeni bilo kom pojedincu, poslaniku, koji iskaže neslaganje sa njihovim stavom. To nije dobro za parlamentarni život, niti za demokratiju. 
	Mi ćemo izglasati i ova zakonska rešenja. Zna se, čim zakoni uđu u skupštinsku proceduru, oni će takvi ili malo izmenjeni biti prihvaćeni. 
	Na kraju, ja iznosim jedan osvrt na ovaj nezdrav odnos unutar Skupštine. Tu prvenstveno mislim na stranke vlasti i opozicije. Tu se čuju pojmovi i termini koji nisu poželjni ni za ulicu, a kamoli za Skupštinu i za narod koji je glasao sve nas da uđemo u ovu Skupštinu. Nije ničim opravdati ovoliku mržnju između različitih političkih opcija, isključivost, nepoverenje, spremnost na sukobe, pa čak i fizičke, medijsku podeljenost i isključivost, prenošenje atmosfere sukoba na svoje sledbenike, na narod. To se čini već jedno duže vreme i priprema se narod, po nečijem scenariju, za ulične sukobe. 
	Uticaj stranih ekspozitura i obaveštajnih službi u tom smislu je veoma veliki i dosta je u medijskom prostoru taj "Dan D" posle izbora, šta će se desiti. Od tog dana strepi narod, lično strepim i ja, kao vojnik i kao učesnik ratova, ali najgori je rat unutar svog naroda. Ne onaj klasični rat, ali rat sa posledicama po mir, stabilnost države i njenih institucija.
	Neko je dobro podelio narod i to se nije desilo preko noći. Ne vidi se strategija za smirivanje te negativne energije, za eliminisanje iz nacionalnog tela i preventivno delovanje da ne dođe do tih sukoba na neki "Dan D" kako ga je neko projektovao. 
	Neka su narodni izbori srećni za Srbiju i to mnoge države koriste da se ustabili društvo. Ovde kod nas pripremljeno je sve otprilike da se narod i država gurnu u sunovrat krize, destabilizacije i nepoštovanja državnih institucija. 
	U prošlosti smo dokazali kao narod da se nekako olako odričemo svoje države u svim većim geostrateškim pomeranjima. To je konstanta koja se očito može zapaziti od Drugog svetskog rata, raspada bivše SFRJ pa do danas. Nekako, i opozicija i vlast, ne možemo da se složimo oko ključnih nacionalnih interesa, koji se ne dovode u pitanje, a sve ostalo, i zakon i zakonski projekti, mogu biti stvar diskusije. Hvala.
	PREDSEDNIK: Hvala vam.
	Reč ima narodni poslanik Milija Miletić.
	MILIJA MILETIĆ: Zahvaljujem se predsednici Skupštine.
	Uvaženi ministri, građani Srbije, ja ću današnjeg dana govoriti o ovim tačkama koje su na dnevnom redu, ali, konkretno za rebalans budžeta, ja ću kao poslanik i predstavnik Ujedinjene seljačke stranke podržati sve ove predloge zakona, kao i predlog rebalansa budžeta, zbog toga što je meni kao čoveku veoma bitno da svaka pomoć koja dođe ljudima kojima je to potrebno, to svakom čoveku znači. Poseban akcenat stavljamo na one ljude koji žive na jugoistoku Srbije, brdsko-planinska područja, područja sa otežanim uslovima života, iz koje ja dolazim. Takva je opština Svrljig, Bela Palanka, Gadžin Han i veliki broj takvih opština o kojima ja uvek govorim. 

	Meni je zadovoljstvo što možemo da obezbedimo ta sredstva i za mene je veoma bitno kada se radi i gradi u tim našim sredinama. Unazad 20 dana u Svrljigu je bio i predsednik Srbije Aleksandar Vučić, gde smo zajedno sa njim otvorili tu našu organizaciju "Belmužijadu", koja je bila veoma posećena. Šta je najbitnije? 
	Najbitnije je to što smo od tog trenutka krenuli da radimo i gradimo određene puteve i putne pravce, gde ćemo uraditi preko 20 km putne infrastrukture u samoj našoj opštini. To će značiti svakom našem čoveku koji tamo živi, jer put, voda, kanalizacija i sve ono što smo tamo uradili jeste egzistencija i ostanak tih ljudi u našim sredinama.
	Što se tiče ostalih stvari, privreda, poljoprivreda, sve je to ono što treba da radimo i gde moramo stavljati mnogo veće akcente. Evo, Ministarstvo privrede, ministarka privrede, gospođa koja je tu zajedno sa nama, je bila zajedno sa nama u Svrljigu i svojim angažovanjem očekujemo i dolazak određenih privrednih subjekata kojim ćemo moći da rešimo probleme i upoljšavanje makar 150 ljudi, a to za nas znači, u opštini u kojoj ja živim, kao kad bi u Beograd došla neka firma koja je uposlila 50 hiljada radnika. To je bitno za svakog od nas koji tamo živimo, i ne samo za Svrljig, to znači i za ostale opštine. Jer, ekonomska situacija u celom svetu je takva, i zbog ovih ratova, stradanja, bombardovanja, evo imali smo sada i velike požare kod nas u našoj Srbiji, a sve se to reflektuje i na budžet i na sve ono što se tiče svakog građanina. 
	Bitno je da se ljudima pomaže. Evo, ja mogu da kažem, ja sam 2007. godine bio zamenik predsednika opštine i tada smo imali velike požare na teritoriji Stare planine, gde su bili angažovani i vatrogasci, i mi smo tu bili veoma aktivni kao meštani i ljudi iz sela, mesne zajednice, žandarmerija,  i verujete mi, u to vreme kada su bili ti požari, mi smo u Svrljigu u našoj jedinici vatrogasno-spasilačkoj imali samo tri radnika. A danas imamo 12 radnika. Popunjenost je maksimalna i očekuje se da se u narednom periodu tu uposli još nekoliko vatrogasaca spasioca. To je znak da Ministarstvo i država stavljaju akcenat na te stvari zato što se stanje što se tiče kompletne te i vode i vatre i svega menja iz časa u čas. Zbog toga se obezbeđuju ta radna mesta, obezbeđuje se oprema i ja mislim da država na ovaj način, kada je uposlila sva ta mesta, punih 12 radnih mesta, jeste teritorija moje opštine velika i blizu 500 kvadratnih kilometara, ali tih 12 ljudi je mnogo bolje i mnogo aktivnije nego kada je bilo troje ili četvoro. 
	Tako da, ono što jeste – protiv prirode se teško može raditi, ali se mogu preduprediti određene stvari. Mislim da ono što je bilo dosad da treba da nastavimo da radimo u interesu svakog čoveka. Ja očekujem da ćemo u narednom periodu imati rešenja da se reše problemi svih onih naših radnika kojima su neisplaćene zarade. Evo, ja sam unazad nekoliko dana imao zahtev određenih ljudi da iznesem njihove probleme. To su ljudi koji su radili u nekim prethodnim preduzećima, koja su društvena preduzeća i očekuje se da se isplati njima naknada.  

	A konkretno, bitno i za mene, a i za svakog čoveka, za sve one ljude koji sada imaju uslove da odu u penziju, tu sam ja predložio i predlog zakona da se ukinu oni penali za svakog onog čoveka koji napuni 40 godina radnog staža, želi da ode u penziju i do 60, 65 godina njemu se naplaćuju ti tzv. penali. E, moj predlog je bio u zakonu da se ti penali od 65 godine više ne naplaćuju, već da se da novo rešenje da čovek prima punu penziju. Ja mislim da je to potrebno da se uradi i očekujem da ćemo to u narednom periodu i realizovati i taj moj predlog zakona koji sam ja podneo kao poslanik i predsednik Ujedinjene seljačke stranke da će da se prihvati i da se tim ljudima omogući da ko napuni 65 godina, počne da radi mlad i ode malo ranije u penziju da mu se više ne naplaćuju te sankcije, ti penali i na taj način da on ima punu penziju koju je zaslužio svojim radom i svojim angažovanjem.
	Još jednom, ja ću kao poslanik, kao predsednik Ujedinjene seljačke stranke podržati i rebalans budžeta i predloge zakona. Još jednom pozivam sve ljudi i sve ministre u Vladi i sve one koji će sutra imati uticaj, da se obezbede uslovi da ljudi u tim malim našim sredinama ostanu na svojim ognjištima, a to može kada se direktno izdvajaju sredstva, kada se pomaže ljudima kroz poljoprivredu, kroz privredu, kroz demografsku sliku, da se tamo ulaže u nove stanove, u novoizgrađene objekte i to je jedini način da ljudi ostanu na svojim ognjištima. Još jednom, hvala lepo i idemo napred.
	PREDSEDNIK: Reč ima narodni poslanik Boris Bajić.
	BORIS BAJIĆ: Hvala, predsednice. 
	Poštovano predsedništvo, uvaženi članovi Vlade, dame i gospodo narodni poslanici, poštovani građani, u svom današnjem izlaganju osvrnuću se na izmene i dopune Zakona o sprečavanju korupcije. Poslanička grupa Saveza vojvođanskih Mađara podržaće izmene i dopune Zakona o sprečavanju korupcije, kao i druge predloge zakona i odluka koji se nalaze na dnevnom redu ove sednice.
	Izmene Zakona o sprečavanju korupcije predstavljaju nastavak ozbiljnog i kontinuiranog procesa, unapređenja izbornog zakonodavstva Republike Srbije. Ovo je četvrti važan korak koji pravimo u ovoj oblasti. Radili smo i još uvek radimo na unapređenju jedinstvenog biračkog spiska. Nakon toga usledile su izmene četiri izborna zakona, potom Zakona o finansiranju političkih aktivnosti, a sada pred sobom imamo i izmene i dopune Zakona o sprečavanju korupcije.
	Savez vojvođanski Mađara je od početka u tom procesu učestvovao konstruktivno i odgovorno. Naš princip je jednostavan i godinama se nije menjao – političke razlike rešavaju se dijalogom i institucije se jačaju radom u njima, a poverenje građana zaslužuje se odgovornim ponašanjem i konkretnim rezultatima.
	Upravo zato, smatramo značajnim i zakonska rešenja o kojima danas raspravljamo. Ona, između ostalog, proizlaze iz preporuka GREKO-a, antikorupcijskog tela Saveta Evrope, kao i preporuka ODIHR-a. Njima se dodatno unapređuju pravila koja se odnose na integritet javnih funkcionera, preciznije uređuje njihovo ponašanje tokom izborne kampanje i jača uloga Agencije za sprečavanje korupcije u praćenju tih aktivnosti i reagovanju u slučajevima povrede zakona.
	O preporukama međunarodnih institucija veoma često govorimo. Međutim, smisao tih preporuka nije u tome da ih samo konstatujemo, već da ih ozbiljno razmotrimo i tamo gde je to opravdano i svrsishodno pretočimo u konkretna i primenjiva zakonska rešenja. Na taj način pokazujemo da unapređenje institucija nije deklarativno opredeljenje, već kontinuiran posao. To je važno i zbog evropskog puta Republike Srbije, koji Savez vojvođanskih Mađara dosledno podržava od svog osnivanja. Za nas evropske integracije nisu politička parola, već strateško opredeljenje i proces suštinskog unapređenja našeg društva i jačanja institucija.

	A kada govorimo o institucijama i politici, za nas je polazište uvek isto, to su naši građani. Savez vojvođanskih Mađara više od tri decenije svoju politiku gradi u neposrednom kontaktu sa ljudima. Kontinuirano nastojimo da od građana čujemo šta su njihove potrebe, problemi i očekivanja. Zato smo na terenu, razgovaramo sa ljudima, oslanjamo se na naše lokalne organizacije i nastojimo da razumemo konkretne probleme sredina u kojima živimo.
	Pri tome, nije reč samo o pitanjima koja se neposredno odnose na položaj mađarske nacionalne zajednice, reč je o infrastrukturi, privredi, poljoprivredi, obrazovanju, kulturi, turizmu i svim drugim pitanjima koja određuju kvalitet svakodnevnog života naših građana.
	Iz tih potreba nastaje naš politički program. On za nas nije samo dokument sa kojim se izlazi na izbore, već svojevrsni dogovor sa građanima o tome šta je potrebno uraditi u narednom periodu. Za ostvarivanje tih ciljeva, naravno, potrebni su i partneri. Smatramo da smo tokom ovog mandata sa svojim partnerima imali korektnu i sadržajnu saradnju i da smo zahvaljujući takvom odnosu uspeli da realizujemo veliki broj projekata važnih za naše građane i lokalne sredine. 
	Ponosni smo i na saradnju koju smo izgradili sa vladom naše matične države, sa Vladom Mađarske. Smatramo da je ta saradnja donela konkretne i dobre rezultate i planiramo da je nastavimo i u budućnosti, u najboljem interesu naše zajednice, ali i Republike Srbije, naše zajedničke domovine. 
	Na kraju, želim da kažem još nekoliko rečenica. Ukoliko je ovo poslednja sednica Narodne skupštine u ovom sazivu i ukoliko ćemo uskoro ponovo izaći pred građane, smatram da je red da se pre svega zahvalimo njima. Hvala svim građanima koji su nam ukazali poverenje da tokom ovog mandata sedimo u ovim klupama, da budemo njihov glas i da ih predstavljamo u najvišem predstavničkom telu Republike Srbije. 
	U svoje lično ime i u ime poslaničke grupe Saveza vojvođanskih Mađara, mogu da kažem da nam je to bila velika čast, ali i istovremeno velika odgovornost. Trudili smo se da tu odgovornost nosimo dostojanstveno, da svoje stavove zastupamo odlučno i kulturno, da budemo dosledni i da imamo rezultate, da poštujemo instituciju u kojoj sedimo.
	Na kraju jednog mandata najvažniju ocenu daju građani. Zato ćemo pred njih izaći sa rezultatima svog rada, kao i uvek, sa onim što smo uspeli da ostvarimo, ali i sa jasnom vizijom onoga što želimo da uradimo u budućnosti. Poverenje građana nikada nije trajno stečeno pravo, ono se dobija na izborima, ali se zaslužuje svakog dana radom, odgovornošću, rezultatima i odnosom prema ljudima koje predstavljamo. Trudili smo se da tako radimo dosada i sa istom odgovornošću nastavićemo i ubuduće. Zahvaljujem.    
	PREDSEDNIK: Hvala vam.
	Sledeći je Đorđe Komlenski. 
	ĐORĐE KOMLENSKI: Zahvaljujem, predsednice Skupštine, gospođo Brnabić. Potrudiću se da budem izuzetno kratak u završetku ove načelne rasprave, a verovatno i na poslednjoj sednici koju imamo kao mogućnost u ovom mandatu da iskoristimo. I ovo ću iskoristiti samo za jednu stvar. 
	Pozivam naredni saziv Skupštine Republike Srbije da prva stvar koju bude uradio jeste da raspiše referendum o pristupanju Evropskoj uniji, jer dokle god se ne donese odluka o tome od strane građana imaćemo problema kakvih imamo i danas i dilema kakvih imamo i danas kada su u pitanju zakoni koje donosimo. Hvala. 

	PREDSEDNIK: Hvala vam. 
	Da li još neko od predsednika, odnosno ovlašćenih predstavnika želi reč?
	Reč ima Veroljub Arsić. 
	VEROLjUB ARSIĆ: Dame i gospodo narodni poslanici, evo, na kraju ove rasprave u načelu mogu da kažem da se ništa novo nije desilo u Narodnoj skupštini po pitanju debate. Kao što je i navedeno na početku same rasprave, vlade unazad godinama podnose, za razliku od bivšeg režima, zakone o rebalansu zato što su prihodi koje je država ostvarila veći i koje kao veće prihode želimo da preraspodelimo. 
	Ono što je činjenica jeste da ovim rebalansom nikom ništa nije bilo zakinuto u odnosu na osnovni zakon i mogu da kažem da je višak sredstava koji su naplaćeni utoliko veći uspeh Vlade Republike Srbije, zato što čitav region i čitava Evropa imaju i žive u ekonomskoj krizi, tako da je uspeh ove vlade daleko, daleko značajniji. 
	Ono što smo čuli od bivšeg režima jeste da pričaju o nekakvoj korupciji, da pričaju o nekakvom lopovluku, da pričaju o tome kako se gradi da bi se kralo. I to nama pričaju oni koji su zatvarali fabrike, oni koji su otpuštali radnike, oni koji ništa nisu napravili, ništa nisu stvorili, koji su ostavili dugove građanima Srbije, koji se sad posipaju pepelom tako što naknadno brinu o poljoprivrednim penzionerima, valjda u nameri i želji da tom svojom pričom sakriju sve uspehe Srbije, pre svega.   Otišli su i korak dalje, pa kažu, reče nam ovde mašinski mozak, kako mi delimo narod.
4/1	MT/MJ		10.35 – 10.45

	Samo bih da podsetim građane Srbije, od njih ne očekujem ništa. Pa, nisu oni upucavani ovde ispred Skupštine Srbije, nego mi, nisu oni ubadani noževima ispred Skupštine Srbije, nego mi, nisu oni paljeni ispred Skupštine Srbije, nego mi, i oni najmanje imaju pravo da pričaju o nasilju, zato što to nasilje ni jedan od njih nije osudio, ni jedan jedini put. 
	Pričaju da mi delimo građane Srbije, pa koliko je puta i vas i onu vašu  NVO blokadersku, tzv. studentsku listu predsednik Republike Srbije pozivao, Aleksandar Vučić pozivao na dijalog. Pa, jeste li jedan jedini put prihvatili i otišli? Niste, zato što vama to jeste jedini cilj, da u Srbiji izazivate haos, nasilje i optužujete vlast zašto vas građani neće. 
	Građani vas neće zbog vas, takvi kakvi ste, i to konačno razumite i shvatite. I građani će da se izjašnjavaju između onih kojih koji su zatvarali fabrike, koji su rušili sve i onih koji su otvarali radna mesta, fabrike, obnavljali, izgrađivali i jačali Srbiju. Zato će uvek da pobeđuje Srbija, i to ona ujedinjena Srbija. 
	PREDSEDNIK: Hvala vam.
	Reč ima Života Starčević.
	ŽIVOTA STARČEVIĆ: Poštovana predsedavajuća, uvaženi ministri u Vladi Republike Srbije, predstavnici nezavisnih regulatornih tela, dame i gospodo narodni poslanici, drage kolege, poštovani građani Srbije, kažu, najveći govornik ikada Ciceron je rekao da su govori ogledalo duše govornika. Ja sam prethodna dva dana, iako nisam bio tu, nažalost iz zdravstvenih razloga, veoma pažljivo slušao izlaganja i govore, što šefova poslaničkih grupa, što kolega narodnih poslanika, i vodeći se ovom rečenicom, ovim citatom Cicerona, uputio bih iz krajnje dobronamernih razloga, pojedine kolege, šefove poslaničkih grupa da izađu iz svojih cipela i da još jednom, objektivno, koliko god je to moguće objektivno biti, preslušaju svoje govore i možda će videti tu, odraz, svoj odraz, odnosno videće ono što vide građani Srbije, koji gledaju neutralno iz svojih cipela, običnog građanina Srbije, i vide ko su ljudi i kakvi su ljudi koji govore. 
	To kažem iz dobronamernih razloga, iz prostog razloga što smo juče i prekjuče mogli čuti svašta, zaista. I na moje veliko razočarenje mogli smo videti da su u fokusu, znači pre svega opozicionih partija i kolega, u fokusu im je vlast, a ne građani. Ja mislim da je to totalno obrnut sled stvari koji treba imati u vidu i u političkom delovanju kada se bavite politikom.
	Znači, nažalost, nismo videli programe, nismo videli ideje, koje idu  na korist građana Srbije. Naprotiv, sva energija je usmerena, sav svoj um su usmerili na vlast umesto na građane. 
	Ima Jedinstvena Srbija takođe primedbi i na stanje u društvu u državi, itd., ali  smatramo da to nisu dovoljni razlozi i nisu uopšte razlozi da se destabilizuje država, da se uvode neredi, da se pravi haos. 
	Jednostavno, umesto mira koji nam je najpotrebniji mi smo juče mogli čuti praktično pokušaje izazivanja političke krize. Bilo je tu svega i svačega, bilo je tu i vređanja na nacionalnoj, na verskoj osnovi, po polnom pitanju, svega i svačega, mizoginije, itd. Mi taj govor mržnje ne podržavamo i te manipulacije ne podržavamo. To nije dobro i od toga građani Srbije nemaju nikakvu korist. 
	Jedinstvena Srbija neće učestvovati u deobi građana. Na to nas obavezuje ime stranke Jedinstvena Srbija, na to nas obavezuje program stranke i mi ćemo gledati kako da u skladu sa svojim mogućnostima, poverenjem naroda i sposobnostima pomognemo građanima Srbije, jer, kako je pokojni Dragan Marković Palma rekao, osnovni zadatak svake politike jeste poboljšanje kvaliteta života svakog građanina. I to mora biti prvo 

na pameti i na umu svakoga ko pledira da se bavi politikom. Sve ostalo, strančarenje i ostalo, je nešto što je iza tog prioriteta. 
	Jedinstvena Srbija će u danu za glasanje podržati sve tačke dnevnog reda i ja ću se danas u svom izlaganju pre svega osvrnuti na ovu prvu tačku, odnosno na prve tačke dnevnog reda, sve koje se odnose na budžet i na ono što čini život naše države i građana Srbije. 
	Podsetiću vas da kad smo usvajali budžet za 2026. godinu rekao sam da se on razlikuje od budžeta koje smo donosili u periodu od 2013. do 2016. godine, na primer, ili u periodu od 2016. do 2020. godine, jer se razlikuje i sama situacija danas od situacija u tim periodima. 
	U periodu od 2012. do 2016. godine, na primer, budžet je bio restriktivan, jer se bavio konsolidacijom naših javnih finansija. Narodski rečeno – spašavali smo državu od bankrota. U tom periodu u potpunosti smo stabilizovali finansije, uveli jasnu fiskalnu disciplinu, stabilizovali sve naše makroekonomske parametre. Veliki teret tog posla naravno da su podneli građani Republike Srbije i za to strpljenje im zaista hvala. 
	Od 2016. do 2020. godine budžet je imao tu razvojnu komponentu. Bio je usmeren na zapošljavanje ljudi, na dovođenje direktnih stranih investicija, ali i na snažan i infrastrukturni razvoj. Ovaj period obeležio je snažan ekonomski razvoj, uvećanje deviznih i zlatnih rezervi i drastično smanjenje nezaposlenosti. 
	Od 2020. godine nažalost imamo niz kriza koje se dešavaju u svetu. Da vas podsetim, od Kovid krize, preko rata u Ukrajini, pa do ovih poslednjih dešavanja na Bliskom istoku. Taj rat između Irana, SAD i Izraela, sve je to uvelo velike poremećaje u svetskoj ekonomiji. To je dovelo do destabilizacije svega. destabilizacije finansijskog sistema svetskog, do destabilizacije lanaca snabdevanja, do, kako bih rekao, opšte neke ekonomske nesigurnosti. 
	Te krize naravno su se odrazile i na našu ekonomiju, ali opet možemo da kažemo da kroz Kovid krizu Srbija je prošla kao jedina zemlja u Evropi koja nije imala negativnu stopu rasta BDP-a i koja je zahvaljujući odgovarajućoj i odgovornoj ekonomskoj politici uspela da obezbedi građanima sve četiri vrste vakcina, kvalitetnu zdravstvenu zaštitu, ali i da obezbedi finansijsku pomoć mladima, penzionerima, različitim kategorijama stanovništva, privrednicima, ako se sećate dobro, ali da obezbedi i jednu opštu finansijsku, kako bih rekao, stabilnost.


5/1	JD/MO	10.45 – 10.55

	Rat u Ukrajini je takođe izazvao veliku ekonomsku krizu. Rast cena energenata, poremećeni su lanci snabdevanja, SAD i EU su krenule sa po sebe pogubnom politikom sankcija prema Ruskoj Federaciji. Geopolitička borba u čijoj osnovi se nalazi borba za izgradnju novog drugačijeg svetskog poretka, izgradnja jednog multipolarnog sveta sa jedne strane i očuvanja postojećeg unipolarnog svetskog poretka sa druge strane. 
	U takvom okruženju ekonomija većine država više su vođene politikom nego ekonomskom logikom. Srbija kao mala evropska zemlja došla je u jednu jako tešku geopolitičku poziciju i situaciju da u vremenu kada svi vode isključivu politiku – ili si sa mnom ili si protiv, da izabere najteži, a rekao bih i jedini mogući put, put suverenizma. 
	Mala Srbija samim tim i mala ekonomija u svetskim razmerama gledano pokazala se veoma otporna na sve ekonomske nedaće koje su pogodile svet, opet pre svega zbog jedne odgovorne ekonomske politike, kako mi iz Jedinstvene Srbije volimo da kažemo – domaćinske politike. Nijednog trenutka naša ekonomija nije upala u recesiju. Stopa rasta je uvek bila dva do tri posto. Sve vreme radimo na smanjenju stope zaduženosti koja je danas jedna od najnižih u Evropi. stopa nezaposlenosti je negde oko 8,5%, a inflacija je u ciljanim okvirima. 
	Ovaj rebalans o kome danas raspravljamo jeste iznuđen pre svega situacijom koja je nastala Iranskom krizom i činjenicom da je zbog zatvaranja Ormonskog prolazom cena nafte drastično porasla i u ovoj situaciji Srbija je odlučila da ne ide lakšim putem, da jednostavno poveća cene goriva, već je vodeći računa o građanima i njihovom životnom standardu razliku u tržišnoj ceni pokrivala i pokriva iz budžeta. To je pristup jedne stabilne i socijalno odgovorne politike prema građanima Srbije.
	Kada smo već kod socijalno odgovorne politike, Vlada Republike Srbije je donela važne mere pomoći, pre svega prema penzionerima, ali i prema onim socijalnim grupama kojima su socijalna davanja neophodna, prema roditeljima, starateljima, negovateljima, prema samohranim majkama. To je put kojim Srbija treba da teži ka stvaranju države socijalne jednakosti i pravde, društva koje pruža jednaku perspektivu svakom njenom članu. To je program i naše vladajuće koalicije.
	Što se tiče te ekonomske situacije, šta smo mogli videti kao program i kao alternativu programa ove vladajuće većine. Nažalost građani Srbije su mogli da vide da nam se nudi smanjenje plata kao rešenje i da nam se kao rešenje nudi povećanje kursa dinara. Znate šta, sticajem okolnosti u prethodnih deset dana sam baš bio sa narodom, najobičnijim narodom. Bio sam u bolnicama, znate kako su prihvatili te predloge za smanjenje plata i za povećanje kursa dinara. 
	Pre svega, to pitanje treba da uputim onima koji taj program zagovaraju. To uopšte nije prihvatljivo za jednog običnog građanina Srbije. Verujte mi, to je ono što sam čuo od njih, a ne nešto što sam, kako bih rekao, spinovao ili bilo šta drugo. Znači, stabilnost, mir, ekonomska stabilnost, socijalna odgovornost, to su planovi i to je ono što mora da se nudi građanima Srbije. Građani Srbije na prvom mestu, a tek onda političke partije i strančarenje. 
	Što se tiče Jedinstvene Srbije, još jednom hoću da kažem da smo mi stranka koja će se boriti i dalje za bolji kvalitet svakog života, svakog građanina Srbije. ono što nam je i pokojni Dragan Marković Palma ostavio u amanet, mi ćemo kao i uvek i ovog puta podržati sve tačke dnevnog reda. Želim svima sreću na predstojećim izborima. 
	Hvala.

	PREDSEDNIK: Hvala vam.
	Pošto nemam više prijavljenih, ovim zaključujem zajednički načelni i jedinstveni pretres o predlozima akata iz tačaka 1. do 58. dnevnog reda.
	Prelazimo sada na amandmane.
	Prva tačka dnevnog reda – PREDLOG ZAKONA O IZMENAMA I DOPUNI ZAKONA O BUDžETU REPUBLIKE SRBIJE, SA PREDLOZIMA DALjIH ODLUKA O DAVANjU SAGLASNOSTI NA ODLUKU O IZMENAMA I DOPUNAMA FINANSIJSKOG PLANA REPUBLIČKOG FONDA PIO ZA 2026. GODINU, PREDLOGOM ODLUKE O DAVANjU SAGLASNOSTI NA ODLUKU O IZMENAMA FINANSIJSKOG PLANA REPUBLIČKOG FONDA ZA ZDRAVSTVENO OSIGURANjE ZA 2026. GODINU, ODLUKE O DAVANjU SAGLASNOSTI NA ODLUKE O IZMENAMA I DOPUNAMA FINANSIJSKOG PLANA FONDA ZA SOCIJALNO OSIGURANjE VOJNIH OSIGURANIKA ZA 2026. GODINU I PREDLOGOM ODLUKE O DAVANjU SAGLASNOSTI NA ODLUKU O IZMENAMA FINANSIJSKOG PLANA NACIONALNE SLUŽBE ZA ZAPOŠLjAVANjE ZA 2026. GODINE.	
	Primili ste amandmane koji su podneti, izveštaje svih relevantnih odbora. 	
	Narodna skupština je obavila načelni pretres, tako da otvaram pretres Predloga zakona u pojedinostima.
	Na član 1. amandman je podnela narodna poslanica Jelena Milošević.
	Izvolite.
	JELENA MILOŠEVIĆ: Jedna od najštetnijih odluka ove vlasti u konkurenciji vrlo štetnih odluka je centralizacija ili da neko u Beogradu odlučuje o svemu u Srbiji.
	Taj neko nisu građani Beograda, jer oni od centralizacije nemaju ama baš nikakvu korist. Taj neko je Siniša Mali.
	Evo kako centralizacija izgleda u praksi. Po zakonu, iz Republičkog budžeta bi svake godine trebalo da se izdvaja 1,7% BDP za lokalne samouprave, odnosno za sve gradove i opštine.
	To su takozvani nenamenski transferi. Šta je problem? Problem je što su ta sredstva, odnosno iznos tih sredstava je zakucan 2014. godine, i manje više od tada do danas je nepromenjen. To znači da naši gradovi, naše opštine dobijaju četiri puta manje novca od onoga što mu po zakonu pripada. 
	Zato delovi Niša nemaju kanalizaciju, recimo nasilje Ledena Stena, ulica Jovana Sterije Popovića gde u 2021. veku i danas postoje septičke jame.
	Zato delovi Niša nemaju vodu, Kajmakčalanska ulica gde ljudi protestvuju jer ljudi nema vode nego što ima. Cevi stare. Danas poprave jedno, sutra pukne drugo, vode opet nema. 
	Zato delovi Niša plivaju u fekalnim vodama, jer preko 80% Niša nema atmosfersku kanalizaciju, pa nam posle svakog jačeg pljuska grad pliva u fekalnim vodama, pa se onda dezinfikuje. Pliva Medijana, pliva Palilula, pliva Pantelej i to je u gradu opšte poznato. 
	Zato Prokuplje nema obilaznicu, Gadžin Han i Merošina nemaju vodu, a Žitorađa, Blace, Babušnica i ostali nemaju ništa, postaju mesne zajednice. 
	Gospodo, to je problem. Problem je što sada Aleksandar Vučić ide po gradovima i opštinama. To je u redu. On je predsednik Republike, tamo postrojava lokalne kabadahije da bi sanirao štetu jer je sav novac povukao u sistemu, odnosno u Vladi.

	Sad se hvata za glavu i kaže kako je Jug Srbije opustošen, kako je zapušten, kako je siromašan. Pa, šta ste radili 15 godina? Petnaest godina ste nam kožu s leđa skinuli. Sve što ste mogli od juga ste uzeli. Trebali ste prvo da uložite u jug jer ste znali da je jug siromašan.
	Kada je teško prvo se pozivaju ljudi s juga Srbije, kada se branila država, prvo ste naše ljude mobilisali. Sada takođe uzimate prvo naše pare. E, pa dosta je. Umesto u EXPO i u nacionalni stadion da vratite ono što je naše. Ne da nam date, kako to volite da kažete, jer ništa vi nama niste, na taj način da biste nam dali, nije to vaše, to je naše. 
	Što se Juga Srbije tiče, trebamo mi da odlučujemo o tome šta je tamo neophodno, a šta nije, a ne da ministri prošetaju jednom godišnje u šatorima, u belim košuljama koje koštaju kao plata radnika jure i da onda kažu kako se tamo lepo živi. Nećemo igre, hoćemo hleba i naše pare. 
	Hvala. 


	

	


			

	 
6/1	GD/CG			10.55 – 11.05

	PREDSEDNIK: Na član 1. amandman su zajedno podneli narodni poslanici Goran Petrović, Tatjana Pašić, Mila Popović i Branko Miljuš.
	Da li neko želi reč? (Ne.)
	Na član 1. amandman je podneo narodni poslanik Miroslav Aleksić.
	Da li neko želi reč? (Ne.)
	Na član 1. amandman je podneo narodni poslanik Nenad Milojičić.
	Da li neko želi reč? (Ne.)
	Na član 1. amandman je podnela narodni poslanik Ivana Rokvić.
	Reč ima Ivana Rokvić.
	Izvolite.
	IVANA ROKVIĆ: Hvala.
	U budžetu ste predvideli 4.371.000.000 dinara za ostale subvencije. Toliko dovoljna široka budžetska kategorija da građani ne znaju ni kome ide novac, ni za šta će biti potrošen, a ni šta će oni zauzvrat dobiti.
	Narodni pokret Srbije predlaže da od tog novca uzmemo 2,2 milijarde dinara i prebacimo ih tamo gde je Srbiji najpotrebnije, a to zaštita životne sredine. 
	Mi, nažalost, u Srbiji 2026. godine ne moramo da izmišljamo ekološke probleme, možemo samo da pogledamo vesti u avgustu mesecu i da vidimo u kakvoj katastrofi živimo. Mi ekološke probleme pijemo, dišemo ih svakoga dana, gledamo ih u rekama, na deponijama, u zagađenom vazduhu, u otpadu koji gori na sve strane u naseljima gde se decenijama čeka kanalizacija.
	Ako Vlada ne zna gde je potreban novac da bi se zaštitila životna sredina, neka samo pogleda šta se dešava u poslednjih nekoliko dana po Srbiji. 
	U Bačkoj Palanci deponija je gorela tri puta. Drugi put je zbog Bačke Palanke proglašena vanredna situacija. 
	Sremska Mitrovica se danima gušila u dimu. Gorela je i deponija na Ubu, a dim je bio takav da se nisu videle ni obližnje kuće.
	Da li znate da u Srbiji u proseku svakog šestog dana gori jedna deponija. Znači, svakih šest dana po jedna. 
	I dok nam se Srbija guši, vi ste u budžetu ostavili više od četiri milijarde za ostale subvencije. Ne znamo šta su te ostale? Možda to kada date 50.000 evra Jeleni Karleuši da histerično urliče ili nekoj Mladenovićki u Kniću 30.000 sa vatrometom, bi bilo dobro da to usmerite na zaštitu životne sredine. Hvala.
	PREDSEDNIK: Reč ima ministar pravde Nenad Vujić.
	NENAD VUJIĆ: Javnosti radi, što se tiče subvencija, one su 243.707.000.000 miliona. One idu za nauku, rudarstvo, energetiku. Zaštita životne sredine četiri milijarde. Otale subvencije, to su razni dodaci, to je tačno, ali ona predstavlja samo 2% od ovog ukupnog iznosa koji se daje za subvencije, što je čak u toj jednoj margini procene gde uvek imate taj deo za nekakve iznenadne troškove i koji je vrlo mali. Kada se pogleda stavka subvencije, to je negde samo 2% kao jedna vrsta rezerve. Hvala.
	PREDSEDNIK: Hvala.
	Na član 1. amandman je podnela narodni poslanik dr Ana Jakovljević.
	Reč ima dr Ana Jakovljević. 
	Izvolite.
	ANA JAKOVLjEVIĆ: Poštovani građani Srbije, razvoj nauke je važan jer omogućuje ekonomski napredak. Ulaganje u istraživanje i inovacije stvaraju nova radna mesta i gradi stabilnu ekonomiju zasnovanu na znanju. Zatim, zbog zdravlja i medicine 

nauka omogućava stvaranje novih lekova, terapija i dijagnostičkih metoda koji produžavaju život i leče bolesti.
	Rešavanje globalnih izazova naučni pristupi nude rešenje za klimatske promene, zaštitu životne sredine, energetsku efikasnost i nestašicu resursa. Kvalitet i bezbednost života takođe zavise od nauke jer tehnološki poljoprivredni razvoj osiguravaju stabilno snabdevanje hranom, bezbednost i napredak infrastrukture. 
	Takođe i kvalitetno obrazovanje je jako važno jer prisustvo domaće nauke sprečava degradaciju obrazovnog sistema i omogućava mladima da uče iz prve ruke.
	Vlast u Srbiji izdvaja za nauku ukupno 0,9% BDP-a, dok je u Evropi prosek 2,4%. Znači, duplo manje. Na sve to kada se akademska zajednica u Srbiji pobunila, bahata i neodgovorna vlast je rešila da je kazni na razne načine. Prvo su protivzakonito doneli uredbu kojom su obavezu profesora da se 20 časova nedeljno bave naukom, sveli na pet sati, čime su ugrozili akreditaciju univerziteta za nauku, kao i učešće naših naučnika u međunarodnim projektima. 
	Dodatno, dodela sredstava iz Programa ideje Fonda za nauku je obustavljena jer je vlast ocenila da su naučni projekti dodeljeni politički  nepodobnim naučnicima. 
	Zatim, nakaradno je uveden sistem finansijski SPIRI program sa ciljem da vlast stavi šapu na sve prihode univerziteta i više od godinu i po dana zbog toga univerziteti nisu mogli da dobiju sredstva iz EU za projekte koji su već dobili. 
	Ono što je vrhunac cinizma i bezobrazluka ove vlasti je da ljudi koji nisu prošli pored fakulteta, koji su kupili diplome ili su plagirali doktorate, sada seire, jer najbolji i najstariji univerzitet u Beogradu ove godine nije rangiran u 500 najboljih na Šangajskoj listi. 
	Ono što osećam kao obavezu, dragi građani, je da vas podsetim da se rangiranje na Šangajskoj listi vrši jedino, isključivo i samo na osnovu naučnog rada, a ne na osnovu obrazovnog i držanja nastave i zato blokade fakulteta nikako  nisu mogle da utiču na ovaj pad, nego ponašanje države prema nauci. 
	Vlasat koja bezočno degradira i napada nauku i pobuna koja je nastala velikim delom upravo zbog tretmana i dugogodišnjeg nezadovoljstva odnosa vlasti prema profesorima istraživačima zato što su godinama izloženi osveti loših đaka je uzrok zašto nauka pa opada u Srbiji. 
	Rebalans ovog budžeta nastavlja apsolutno istu praksu. Nema nikakve priče o razvoju, već je njegova jedina svrha kupovina glasova pred najavljene izbore. 
	PREDSEDNIK: Na član 1. amandman je podneo narodni poslanik Slobodan Petrović. 
	Reč ima Slobodan Petrović. 
	Izvolite. 	
	SLOBODAN PETROVIĆ: Hvala. 
	Koristiću i vreme ovlašćenog. 
	Mi iz poslaničke grupe Srbija centar – SRCE, predlažemo usvajanje ovog amandmana kako bismo obezbedili sredstva da se konačno rekonstruiše OŠ „Georgi Dimitriv“ u Bosilegradu. Predsednik Vučić je još marta 2023. godine prilikom poseti Bosilegradu, jednoj od najsiromašnijih opština u Srbiji, naglasio da je potrebno što pre izvršiti rekonstrukciju OŠ „Georgi Dimitrov“ u selu Rajčilovci u Bosilegradu za koji je tada navedeno da će koštati 87 miliona dinara ili oko 780 hiljada evra. 
	Od najave je prošli više od tri godine, a rekonstrukcije škole u Rajčilovcima nije urađena, niti je bilo šta taknuto da se radi. 

	Obećanje koje je tada Vučić dao deci, građanima i roditeljima u Bosilegradu ostalo je naravno neispunjeno i zli jezici bi rekli da je predsednik Vučić ponovo slagao. 
	Međutim, kamo sreće da je Vučić samo to slagao. On je lažno obećao i da će država do kraja 2023. godine pronaći investitora za otvaranje fabrike u Bosilegradu. Čak je rekao da će pokušati da to reši u naredna tri meseca i da želi da se vrati za godinu dana i vidi 200 do 250 zaposlenih u novom pogonu. 
	Niti je otvorena fabrika koju je obećao, niti se on vratio, mada za ovim drugim niko u Bosilegradu nije žalio. U Bosilegradu  ne postoje firme. Glavna firma je centar za socijalni rad. 
	Vladimir  Zaharijev, čovek koji je 25 godina na vlasti, umesto da je 25 godina na robiji zbog svega što je učinio, godinama zloupotrebljava i centar za socijalni rad i sve što mu je na raspolaganju kako bi što duže ostao na vlasti. 
	Takođe, prilikom te posete Vučić je obećao potpunu rekonstruisan nov put prema Trgovištu, kao i put prema Vranju i obilaznicu oko Bosilegrada. Međutim, put Bosilegrad-Trgovište do danas nije završene. 
7/1	TĐ/VZ		11.05 – 11.15

	Štaviše, u julu ove godine, više od tri godine nakon Vučićevog obećanja, opštine Trgovište i Bosilegrad pokrenule su zajedničku inicijativu za prikupljanje potpisa građana kako bi se asfaltirao put koji povezuje ove dve opštine. Znate li ko je predložio inicijativu? Pa inicijativu su predložili predsednik opštine Bosilegrad Vladimir Zaharijev i fiktivna predsednica opštine Trgovište Nataša Manasijević, koja, bez saglasnosti poslanika Nenada Krstića Žuće, ne sme tako nešto ni da pomisli, a kamoli da uradi. Tu inicijativu je, verovali ili ne, podneo i zamenik predsednice opštine Bratislav Krstić, čovek koji, to svi u Trgovištu znaju, ne zna tablicu množenja do 100, a kamoli da predlaže bilo kakve inicijative, ali mu to nije smetalo da pazari diplomu ekonomskog fakulteta koju krije kao zmija noge.
	Znate li šta je najluđe u celoj priči? Vučić je pre neki dan posetio Trgovište i ponovo obećao izgradnju istog puta, ali ovog puta ne puta Bosilegrad–Trgovište, nego puta Trgovište–Bosilegrad; izgradnju istog puta obećao je iz suprotnog smera. Genijalno! Svaka čast! 
	U tri mahale u selu Donja Ljubata, u Bosilegradu, ljudi u 21. veku nemaju struju. Tri ministra su upoznata sa tim problemom prilikom posete Bosilegradu. To su ministarska Andrijana Mesarović, ministarka Jelena Žarić Kovačević i ministar Demo Beriša i nisu učinili apsolutno ništa da se taj problem reši. Tako da mi ovim amandmanom predlažemo da, umesto što se izdvajaju ogromna sredstva za projekte, poput EKSPO-a i nacionalnog stadiona, deo tih sredstava treba usmeriti u konkretna rešenja problema građana, među kojima je i rekonstrukcija Osnovne škole „Georgi Dimitrov“ u Bosilegradu. Hvala.
	PREDSEDNIK: Hvala vam.
	Na član 1. amandman je podneo narodni poslanik Borislav Novaković.
	Da li želite reč? 
	Samo se prijavite.
	Izvolite.
	BORISLAV NOVAKOVIĆ: Poštovane koleginice i kolege, dakle, sa pozicije – ostale subvencije, predlog naše poslaničke grupe je da se dve milijarde usmere prema Republičkom fondu za penzijsko i invalidsko osiguranje. Zašto? Zbog onoga što danima pričamo. Dakle, pozicija penzionera u Srbiji je prosto neodrživa. Dakle, najranjiviji socijalni sloj u Srbiji su penzioneri. 
	To da su oni, u ovom trenutku, najpotcenjeniji socijalni sloj, govori i vaša odluka da tokom septembra određena sredstva izdvojite za njih. Da penzioneri dobro žive, da su penzije dobre, da su one stabilne i da odgovaraju onome što su životne potrebe penzionera, ne bi bilo potrebe za septembarskim uplatama, nego bi redovna penzija podmirivala potrebe penzionera.
	U ovom trenutku mi imamo 1.665.000 penzionera. To je 25% ukupnog broja stanovnika u Srbiji. Dakle, jedna četvrtina našeg stanovništva su penzioneri. Nažalost, u ovom trenutku prosečna penzija je 56.000, a prosečna korpa je 109.000. Dakle, prosečna korpa je duplo veća, nego što je prosečna penzija. Iz toga proističe, zaista katastrofalna činjenica, da penzioneri u Srbiji ne žive, nego preživljavaju. Iz dana u dan se bore za opstanak, takva situacija je potpuno nepodnošljiva. 
	Dao sam primer penzionera u poljoprivredi koji imaju prosek penzije od 24.000. Ta penzija govori o jednoj potpunoj nebrizi ovog društva prema penzionerima u domenu poljoprivrede. To je penzija od koje boli glava; to je penzija koja stvara probleme, a ne rešava probleme. Zato smatramo da sa ove pozicije – ostale subvencije – dve milijarde treba usmeriti prema penzijskom i invalidskom osiguranju i tako osnažiti materijalnu bazu za penzije. Hvala.
7/2	TĐ/VZ	

	PREDSEDNIK: Hvala vam.
	Na član 1. amandman je podneo narodni poslanik Uroš Đokić.
	Da li želite reč? 
	Nije tu.
	Na član 1. amandman je podneo narodni poslanik Aleksandar Ivanović.
	Izvolite.
	ALEKSANDAR IVANOVIĆ: Zahvaljujem. 
	Poštovani građani Srbije, mera kojom svi punoletni građani Srbije dobijaju 6.000 dinara, kao mera kojom će se ublažiti posledice energetske krize i rasta troškova života, nije adekvatna. Tako ćemo doći u situaciju da će tog meseca na račun nekome leći tih 6.000 dinara što je verovatno tog meseca najveći iznos koji je primio, i nekome ko mesečno izdvaja za održavanje svog bazena hiljadu evra. To nije socijalna politika. To je populistička politika koja jedinu svrhu ima kao alat za predizbornu kampanju. 
	Istina je da su troškovi života dramatično porasli. Istina je da je Srbija među najsiromašnijim državama u Evropi i neophodno je pronaći adekvatnu meru da pomognemo građanima Srbije. Zato predlažemo da na ovoj poziciji – socijalna zaštita – dodatan iznos uvećamo za novih četiri milijarde dinara i da preko nadležnog ministarstva taj novac dospe do porodica kojima je to stvarno neophodno i kojima će to uticati na kvalitet života. Ali, nemojte kao dosada da to bude sredstvo za prikupljanje glasova; nemojte da ljudima koji se već bore sa siromaštvom oduzimamo i dostojanstvo. To nije ljudski. Zato pozivam sve kolege narodne poslanike da glasaju za ovaj amandman, jer će on direktno uticati na kvalitet života mnogih porodica u Srbiji. Zahvaljujem. 
	PREDSEDNIK: Hvala vama. 
	Na član 1. amandman je podnela narodna poslanika Verica Milanović. 
	Izvolite. 
	VERICA MILANOVIĆ: Zahvaljujem. 
	Poslanička grupa Srbija Centar – SRCE podnela je amandman na rebalans budžeta za 2026. godinu, na član 1. Amandmanom se predlaže umanjenje pozicije izdaci za nefinansijsku imovinu za 23 milijarde dinara i uvećanje za 23 milijarde dinara pozicije za socijalnu zaštitu. Razlog za ovakav predlog je očigledna potreba za dodatna socijalna davanja i pomoć najugroženijem stanovništvu Srbije. 
	Podaci pokazuju da sadašnja izdvajanja nisu dovoljna ni da se pokriju osnovne životne potrebe najugroženijih. Korisnici socijalne pomoći, penzioneri sa najnižim primanjima, osobe sa invaliditetom, samohrani roditelji i druga ranjiva lica praktično od primanja, koja imaju, ne mogu obezbediti osnovne životne potrebe, podmiriti troškove za hranu, lekove, plaćati račune. 
	Prema zvaničnim podacima Fonda PIO više od 459.000 penzionera u Srbiji prima penziju u iznosu do 31.092 dinara. Prosečna potrošačka korpa u Srbiji za maj mesec 2026. godine, prema zvaničnim podacima, iznosila je 110.739 dinara, dok je minimalna potrošačka korpa iznosila 57.188 dinara. Dakle, 459.000 građana u Srbiji nema ni polovinu novca za ovu minimalnu potrošačku korpu. 
	Ovaj amandman zato predstavlja korekciju pogrešne budžetske politike – umanjenje izdataka za projekte koji nisu od suštinskog značaja i prenošenje dela tih sredstava u socijalnu zaštitu, i to nije samo finansijski odgovorno već je, gospodo, i moralno neophodno. Zahvaljujem. 
	PREDSEDNIK: Hvala. 
	Reč ima ministar pravde Nenad Vujić. 
	Izvolite. 
8/1	AL/MP		11.15 – 11.25

	NENAD VUJIĆ: Zahvaljujem.
	Samo jedno pojašnjenje. Prosečna plata se odnosi na tročlanu porodicu, odnosno dvoje odraslih i jedno dete, dok penzija je nešto što ide prama jednom licu. Tako da, ne možemo porediti nešto što je potrošačka korpa i nešto što je penzija. Zato što se zna kako se šta obračunava. Hvala.
	PREDSEDNIK: Dobro. Idemo dalje.
	Na član 1. amandman je podnela narodni poslanik dr Anna Oreg. 
	Izvolite.
	ANNA OREG: Hvala.
	Dakle, ovaj rebalans budžeta stvarno najviše liči i na oproštajni i na predizborni budžet. Tačno, može da se zaključi da je vlast obećala svojim poslovnim partnerima određene izdatke i na koje je sada u ovom momentu i fokusirana. Zato u budžetu i ne vidimo neku promenu politike ni prema obrazovanju, ni prema kulturi, a ni prema zaštiti životne sredine. 
	Iz tog razloga smo mi podneli amandmane. Konkretno, ovaj prvi amandman odnosi se na učenike i na studente. Tražimo da se sredstva za učenički standard, takođe, i za studentski poveća za po oko dve milijarde dinara. Novac bi se prebacio iz rezervi, tako da se ukupni rashodi budžeta praktično ne povećavaju. U obrazloženju smo naveli da se rebalansom sredstva za studentski standard po vama čak i smanjuju, iako, sa druge strane, rastu troškovi i života i stanovanja, i hrane, i samim tim i školovanja. Dakle, ima novca. Pitanje je samo šta je za vas prioritet. Hvala.
	PREDSEDNIK: Hvala vam.
	Na član 1. amandman je podneo narodni poslanik Pavle Grbović.
	Nije tu.
	Na član 1. amandman je podneo narodni poslanik Vladimir Pajić.
	Nije tu.
	Na član 1. amandman je podneo narodni poslanik Dušan Nikezić. 
	Izvolite.
	DUŠAN NIKEZIĆ: Poštovani građani, u periodu od 2014. godine do 2018. godine vlast Aleksandra Vučića je nezakonito otela penzije našim najstarijim građanima. Ovim amandmanom se ispravlja ova nepravda i obezbeđuju sredstva da se svim penzionerima, kojima su protivzakonito otete penzije, te penzije isplate. 
	U prethodnim danima smo slušali neprekidno o neverovatnoj brizi za najstarije građane od upravo onih koji su tim istim građanima oteli penzije. Ako zaista želite da naši najstariji građani žive bolje, onda ste morali da uradite potpuno druge stvari i da obezbedite penzionerima pristojan život. Na prvom mestu, da im vratite nezakonito otete penzije, zatim da obezbedite garantovani mesečni prihod do 20 hiljada dinara za sve one naše sugrađane koji su stariji od 65 godina, a nemaju nikakva primanja, a njih je preko 250 hiljada, da smanjite cene lekova, ali ne tako što ćete subvencionisati farmaceutske kompanije koje već ostvaruju ogroman profit, već tako što ćete smanjiti njihovu zaradu i na taj način pomoći penzionerima, a ne o trošku svih građana Srbije. I ono što je možda najvažnije, da garantujete da će prosečna penzija biti najmanje u iznosu 50% prosečne plate. Vi to nećete uraditi i zato ni penzionerima, ni svim ostalim građanima Srbije neće biti bolje dok ne smenimo kriminalni režim Aleksandra Vučića. Hvala.
	PREDSEDNIK: Na član 2. amandman je podneo narodni poslanik Marijan Rističević. 
	Da li želite reč?
	Izvolite.
8/2	AL/MP

	MARIJAN RISTIČEVIĆ: Zahvaljujem.
	Dame i gospodo narodni poslanici, ovi prekoputa mene koji su predložili amandmane, a nisu prisutni da ih brane, mora da su primili crnogorsko državljanstvo ili se naselili na Vračaru, pa onda – dobro jutro radni narode Crne Gore i opozicije, 12.00 je sati. Dakle, to meni liči na to, a veliki vođa opozicije, koji čas hoće izbore, čas neće izbore, mora da je sinoć imao neku svirku. Ono Mika armonika, uzeo negde tezgicu da svira i očigledno da se malo uspavao pa nije ovde prisutan.
	Dame i gospodo, zašto neće izbore krajem oktobra, verovatno zato što je ugovorio tezge, ta jesenja veselja, svadbe itd. pa mu to ne odgovara verovatno. A, sasvim je neozbiljno predložiti amandmane, tražiti da se promeni spisak prihoda i rashoda, suma itd., ne doći da to branite, iako je ovo možda, verovatno, jedna od poslednjih sednica Narodne skupštine u ovom sazivu. 
	Ovde se radi u mom amandmanu o servisiranju duga. Dakle, mi imamo jako ekonomski jaku državu i možemo da servisiramo dug. Oni su imali dug negde oko 57% 2012. godine, dug od 17,7 milijardi i nisu imali nikakvu privredu i takav dug nije mogao da se servisira. Sada,  na sreću to može i to liči na gazdinstva. Mi na selu imamo loša poljoprivredna gazdinstva, to moram priznati, i dobra poljoprivredna gazdinstva. Ona loša se zaduže i pare potroše, ništa investiraju, ništa ne naprave ili nemaju izvoz za vraćanje tog duga. Dakle, to su bili oni. 
	Na selu, takođe, postoji dosta dobrih gazdinstava koja podignu kredit, recimo, od 20 i nešto hiljada evra, zaduže se, da bi mogli da vraćaju i njihove kredite i svake godine umesto 32 hiljade evra zarađuju kao ona loša gazdinstva, zarađuju 100 hiljada evra i prema tome imaju dovoljno novca da isplate lične dohotke, da ekonomija servisira dva miliona i 300 hiljada zaposlenih, umesto njihovih milion i 700 hiljada. Dakle, i broj zaposlenih i snaga ekonomije, bruto domaći proizvod, dozvoljavaju da se ova država zaduži i da taj dug servisira, da servisira i njihov dug i dug maršala Tita, koji takođe ova vlast servisira.
	Dakle, o tom amandmanu se radi i ja mislim da mi možemo čak i više da se zadužimo, jer onaj proseku u Evropskoj uniji je preko 60%. Hrvatska se zadužila 80 i nešto procenata. Mi smo negde ispod 45% i pravo je zadovoljstvo konstatovati da možemo uspešno da servisiramo sve dugove za razliku od njih. Da su oni ostali na vlasti više ne bi bilo ni penzija. U njihovo vreme poljoprivredna penzija je bila osam hiljada dinara, a danas je 24 hiljade i moram reći da je pokrivenost penzija sa preko 85% iz PIO fondova i nažalost poljoprivrednici su najveći krivci što ta pokrivenost nije i veća, zato što uplate poljoprivrednih penzionera su 15% od isplata.
	Dakle, ja verujem da će te penzije i dalje rasti i treba da rastu, ali moramo naći model kojim ćemo isplatiti nekadašnji njihov model, gde su oni zavalili poljoprivrednike zato što su zakonom bili predvideli tada da svi članovi gazdinstva, bez obzira kolika je površina, su morali da budu penzijsko-invalidsko osigurani i sada su ti dugovi navodnih seljačkih penzionera gotovo nekoliko milijardi evra. Dakle, sve što su uradili loše, sada bi da mi na brzinu ispravimo se njihove greške, sve njihove krivice i onda, ja se slažem, da 24 hiljade je malo, ali je to daleko više od devet hiljada, s obzirom i da su uplate svega od 10-15%. 
	Ali, dame i gospodo narodni poslanici, izbori treba da narodu omoguće da se izjasne o tome ko brani državu, a to smo mi, i da da poverenje i dalje da se vodi ova država, njena ekonomija itd. a da, verujem da, niko neće gotovo glasati za njih koji ruše državu. Hvala. 


8/3	AL/MP

	PREDSEDNIK: Hvala.
	Na član 2. amandman je podneo narodni poslanik Dušan Nikezić.
	Izvolite. 
	DUŠAN NIKEZIĆ: Predloženim amandmanom ukidaju se pogubna zaduživanja kod poslovnih banaka za izgradnju infrastrukturnih projekata. Znači, samo izuzetno i nestručni ili izuzetno korumpirani, ali u svakom slučaju, beskonačno neodgovorni ljudi mogu da daju posao izgradnje puta stranoj firmi, a da država iz koje dolazi ta firma ne obezbeđuje sredstava za izgradnju tog puta. Upravo to radite i u ovom budžetu. Imate nekoliko zaduženja kod poslovnih banaka za izgradnju infrastrukturnih projekata sa kamatom koja prelazi 7%. I slušali smo prekjuče od ministra finansija lekcije iz ekonomske teorije o „leveridžu“ i mnogo stranih reči kako je opravdano takvo ulaganje. Samo neka da jednu studiju izvodljivosti za jedan od tih projekata, kako se to isplati uzimati kredit za infrastrukturni projekat od poslovne banke sa kamatom od 7% i da se takav kredit isplati građanima Srbije. Zato nema takvih studija izvodljivosti, a zašto ih nema objasnio je sam Aleksandar Vučić, koji je rekao da postoje studije izvodljivosti mi ne bismo ništa gradili. Hvala. 

9/1	MV/LjL		11.25 – 11.35

	PREDSEDNIK: Reč ima ministar privrede, Adrijana Mesarović.
	ADRIJANA MESAROVIĆ: Zahvaljujem, predsedavajuća.
	Poštovani narodni poslanici, poštovani građani Srbije, kada smo kod ovih pomenutih kolekcija, ja već jedno godinu dana pozivam da dobijem odgovor, a kaže ovako – Po ugovorima za postupke privatizacije za 58 subjekata privatizacije u koju se uključuje i restrukturiranje i tenderska prodaja, devet subjekata privatizacije i 42 prodaje koje su se odnosile na aukcijsku prodaju, "Ces Mekonu" je isplaćen iznos od 5.687.240 evra, dragi građani. Pored navedenih ugovora, "Ces Mekon" je imao i ugovore za privatizaciju društvenog kapitala u Beogradskom sajmu i Novosadskom sajmu, projekat "Hiljadu aukcija" i konsultantski ugovor…
	Moram da pročitam, puno je cifara i podataka. 
	Ali, pošto vam smeta, da saberem i skratim.
	U periodu od 2002. do 2009. godine isplaćen je iznos "Ces Mekonu", konsultantskoj kući, dragi građani, 6.440.036,27 evra. Te privatizacije, kao i preostalih 2.286 koje su zaključene do 2012. godine, mahom su raskinute, 670 privatizacija je raskinuto koje su i od strane Agencije za borbu protiv korupcije označene i konstatovano da su veoma sumnjive, pogotovo veliki broj privatizacija u kojima je bio konsultant "Ces Mekon", a pre svega od Saveta za borbu protiv korupcije. Ja ću navesti nekoliko – Knjaz Miloš, Frikon, mlekara Šabac, Trajal, Beograd film, veoma sporan, koji je kasnije prodat odnosno preprodat po tri puta većoj ceni, odnosno po 18 miliona evra, Seme, koje je slučajno kupio Bogoljub Karić, ako se ne varam, Veterinarski zavod Zemun, itd. itd.
	Ja dugo pozivam da takve odgovore dobijemo, ali uporno ih ne dobijamo, ako možemo da se izjasnimo građanima Srbije za sve ove sporne privatizacije, sve pljačkaške privatizacije i 550 hiljada ljudi koje je ostalo bez posla.
	Kada je u pitanju jug zemlje i posvećenost našeg predsednika Aleksandra Vučića razvoju juga zemlje, a i cele naše Srbije, da ste do 2012. godine izgradili kilometar atmosferske, fekalne kanalizacije i vodovodne mreže, bilo koje druge infrastrukture, kilometar auto-puta ili bilo koje druge infrastrukture, a posebno na jugu zemlje, mi bismo se danas bavili razvojem nečeg drugog.
	Za razliku od vas koji se pozivate i na Bosilegrad i na Trgovište, mi, ministri u Vladi, a pre svega predsednik države, gospodin Aleksandar Vučić, ode među građane i otvoreno razgovara o problemima i o daljem razvoju tih opština i gradova. 
	Velika sredstva se investiraju na jug zemlje, a tek će, po posebnom programu koji će predsednik Republike lično doneti, a koji se odnosi na dalji razvoj juga zemlje, će se investirati dalja sredstva u razvoj tih opština, sa posebnim fokusom na dovođenje investitora, te razvoj svih privrednih aktivnosti koji su tamo defakto neophodni u većem obimu. 
	Za razliku od vas, mi smo tamo zatekli zakatančene fabrike, zatvorene srpske gigante ili gigante koje niste uspeli da zatvorite ostavili ste u velikim dugovima, poput "Simpa" i "Jumka". Za razliku od vas, u tim opštinama je dvostruko ili trostruko i više smanjena nezaposlenost naših građana. 
	Ali, naravno da moramo da radimo dodatno i naravno da moramo da dalje privlačimo investitore i otvaramo nova radna mesta, na čemu posvećeno radimo svakodnevno i borimo se. Apsolutno će i podsticaji Ministarstva privrede, s posebnim fokusom i posebnom pažnjom u novim uredbama biti označena, odnosno posvećena daljem razvoju juga zemlje.

	Za razliku od vas, koji verovatno ni na mapi ne znate ni pola tih opština gde se nalaze, niti ste posetili, niti razgovarali sa građanima, predsednik Vučić posvećeno svakog dana, smetalo vama to ili ne, pod šatorom ili u različitim objektima razgovara sa građanima, susreće se sa njima, otvoreno priča o svim problemima i dalje se posvećuje razvoju i juga zemlje, ali i svakog drugog kraja naše zemlje.
	Ja vas pozivam da nam date odgovore na ova pitanja, kad su u pitanju pljačkaške privatizacije, zbog kojih je 550 hiljada ljudi ostalo bez posla. Ja vas pozivam da nam date odgovore šta ste vi to uradili do 2012. godine i koji kilometar kanalizacije ili vodovodne mreže ste izgradili na jugu zemlje i posvetili se infrastrukturnom razvoju i tog dela naše zemlje. Zahvaljujem.
	PREDSEDNIK: Hvala vam.
	Gospodine Petroviću, po amandmanu?
	(Slobodan Petrović: Ne, da odgovorim.)
	Nemate šta da odgovorite, nije vas pomenula. Nije pitala vas, pitala je sve zajedno.
	(Slobodan Petrović: Mene je ministarka pitala.)
	Da li želite po amandmanu?
	(Slobodan Petrović: Ne, replika.)
	Replika ne može.
	Na član 3. amandman su zajedno podneli narodni poslanici Miroslav Aleksić i Uroš Đokić.	
	Reč ima Miroslav Aleksić.
	MIROSLAV ALEKSIĆ: Zahvaljujem.
	Ovaj amandman je nešto najnormalnije što je trebalo da se prihvati i da Skupština radi svoj posao, on bi bio prihvaćen, a tiče se toga da nema novih zaduživanja dok se Skupštini ne podnese izveštaj o zaduživanjima i načinu trošenja sredstava koje Vlada Republike Srbije uzima od raznih zajmodavaca, međunarodnih institucija, po određenim dogovorima i ugovorima, itd, itd.
	Dakle, građani Srbije su za vreme vladavine SNS zaduženi sa 15 milijardi na današnjih 42 milijarde. Naime, 42 milijarde evra je javni dug u ovom momentu. Ja postavljam pitanje – koliki će biti do kraja ove godine? Postavljam pitanje – da li prelazimo granicu od 45%, pošto vi govorite o procentima i BDP? 
	Gospodo, kad vam odgovara da govorite u apsolutnom iznosu, vi govorite u apsolutnom, kad vam odgovara u procentima, vi u procentima, kad je mali deficit, vi se hvalite niskim deficitom, kad je deficit sada prešao 3,5%, vi to ne pominjete. Manite se procenata, pare su pare. Neko će te milijarde morati da vrati, za koje ste zadužili građane Srbije.
	I šta je još veći problem? Vi ne zadužujete Srbiju kod međunarodnih institucija da bi imali nižu kamatnu stopu, nego kod poslovnih banaka, međudržavni sporazumi, netransparentno zaduživanje, visoke kamate, visoka davanja, visoki izdaci i to tako funkcioniše godinama. Pri tom, zašto to radite? Pa zbog korupcije. Jer, kada uzmete novac od međunarodnih finansijskih institucija morate da pravdate za šta ste ga potrošili i na koji način. Ali, kada uzmete od Arapa, kada uzmete od Kineza, kada uzmete od ovih i onih, to vi možete da trošite na jedan i drugi način, i zato dolazimo do toga da se infrastrukturni projekti plaćaju po nekoliko puta skuplje nego što bi to trebalo. 

	Ovaj dom, gospodo draga, treba da kontroliše Vladu Republike Srbije, a ne da bude servilan Vladi i ne da bude protočan bojler za Vladu, da ono što ovi ovde daju mi kažemo sve je to u redu. Jeste li se usprotivili nekada za ovih deceniju i po onome što je Vlada predložila? Nikada. Samo ste tu da podržavate i klimate glavom. E, zato je potrebna promena sistema u državi Srbiji, zato je potrebna promena političkog sistema i načina izbora i u ovaj dom i za lokalne samouprave itd., da bi građani bili ti koji su donosioci odluka, a ne šefovi političkih partija. Za to se zalaže Narodni pokret Srbije.
	Koristiću vreme ovlašćenog, predsednice, pošto sam preskočio prethodni amandman o poljoprivredi. 
	Taj amandman koji sam preskočio se ticao izdvajanja za poljoprivrednike. U ovom rebalansu ste nešto malo podigli, ali to je toliko mizerno i toliko bedno u odnosu na to gde se danas nalazi naša poljoprivreda u odnosu na okruženje i konkurentske zemlje, da neće imati nikakav doprinos. Svako povećanje je dobro, ali je pitanje efekta koje će dati. Neće dati nikakav. Godina koja je počela sa mrazevima, koja se završava sa sušom, sa katastrofalno niskim cenama, sa dramatičnim poskupljenjem svih imputa u poljoprivrednoj proizvodnji, sa monopolima koji vladaju na tržištu, jedino gube poljoprivredni proizvođači, gube supstancu, gube mogućnost da opstanu.    
10/1	MT/JG			11.35 – 11.45

	Ja vam godinama govorim ovde, u ovom domu, da imamo strahovito visoke potencijale u poljoprivredi. Da bi mogli da održimo poljoprivredu u nju se mora uložiti. Pa, ne ulaže Evropa, džabe toliki novac u poljoprivredu. Od pustinje danas prave plodnu zemlju da bi proizvodili hranu, jer je hrana najveće oružje u budućnosti. A šta radimo mi? Vi zapravo, ne mi. Vi ubijate srpskog seljaka, i to radite vrlo posvećeno, vrlo sistematično. To traje godinama i doveli ste ga bukvalno do prosjačkog štapa, bilo da se bavi proizvodnjom mleka, bilo da se bavi povrtarstvom, ratarstvom, voćarstvom, šta god da radi. Svi su u katastrofalnim problemima. 
	Uzmite se, ljudi, u pamet. Ako se ugasi poljoprivreda gase se sela, ostaje nam pusta teritorija. Prazni se država, ljudi odlaze, gubimo prehrambeni suverenitet, gubimo mogućnost da podignemo i ekonomski razvoj pospešimo države Srbije. Ali, očito vama je to zadnja rupa na svirali. Što se tiče Narodnog pokreta Srbije, naš stav je da poljoprivreda mora da bude jedna od prioritetnih grana privrede u koju se mora investirati, pogotovo zbog devastacije u prethodnim godinama. 
	Dakle, 10% budžeta mora da se izdvoji za poljoprivredne proizvođače. Agresivni podsticaji, subvencije, jeftin dizel, da se razbiju trgovinski monopoli, da proizvođač bude u centru pažnje, a ne trgovci kojekakvi imaltrapazi. Znači, sistem se mora uspostavi, ali vi to niste u stanju da uradite i verujem da će neko drugi posle vas to uraditi. 
	Hvala.
	PREDSEDNIK: Reč ima narodni poslanik Aleksandar Mirković.
	Izvolite.
	ALEKSANDAR MIRKOVIĆ: Hvala, poštovana predsednice.
	Dakle, dobro je kada kandidujemo različite politike i kada argumentovano pokušamo da diskutujemo o nečemu što se nalazi na dnevnom redu, ali je isto tako jako dobro kada pošaljete jasnu poruku građanima Srbije šta je vaša politika i za šta se borite.	
	Mi smo sada bili u prilici da čujemo poruku građanima Srbije da su oni koji sede prekoputa nas protiv ovog rebalansa zato što se izdvajaju pare za građane Srbije. Pa smo tako bili u prilici da čujemo – niste se usprotivili odlukama koje donosi Vlada Srbije i predlaže. A šta je tu loše da 1.650.000, 1.660.000 penzionera dobije pomoć? Šta je loše u tome da svi punoletni građani dobiju 6.000 dinara? Šta je loše u tome da borci dobiju pomoć? Šta je loše u tome da se novac koji je obezbeđen, koji je odgovorna politika predsednika Aleksandra Vučića i Vlade Srbije obezbedila, šta je loše u tome da se taj novac da i podeli sa građanima? Šta je loše u tome da dobro poslujete i da imate stabilne finansije, pa da možete da pomognete ili olakšate na neki način život građanima Srbije? 
	Mi u tome ne vidimo ništa loše i zato ćemo glasati za ove zakone i zato ćemo ih usvojiti. Ali, ono što je loše, što ljudi zbog mržnje koju osećaju i koju gaje i imaju prema Aleksandru Vučiću i koju imaju prema svima ljudima koji predstavljaju Srpsku naprednu stranku ne vide dalje od svog nosa i spremni su da idu protiv interesa građana Srbije, samo zbog te gole mržnje. 
	Ali, kao što sam vam već rekao nekoliko puta do sada, ta mržnja vam ništa nije dobro donela i u narednom periodu nećete biti u prilici da tu mržnju sejete ovde u plenumu, jer baš zbog te mržnje građani Srbije će na izborima presuditi tako da vi nećete preći cenzus i da će neko drugi sedeti na vašem mestu. Baš zato što niste bili u prilici da kandidujete nijednu dobru ideju, već samo da mrzite i kritikuje sve, čisto radi kritike. 
	Hvala.
10/2	MT/JG	

	PREDSEDNIK: Hvala vam.
	Može samo još ministarka Mesarović, pa ćete dobiti pravo na repliku.
	Izvolite.
	ADRIJANA MESAROVIĆ: Ja ću samo kratko, predsedavajuća. Zahvaljujem se. 
	Poštovani narodni poslanici, poštovani građani Srbije, kada smo kod zaduživanja i kredita, već u nekoliko navrata vrlo aktivno govorite o tome, evo, ja pozivam javno da se daju odgovori. Jeste li se usprotivili svim davanjima koja su bila davana i obezbeđivana povezanim preduzećima i bliskim Demokratskoj stranci u vreme kada je funkcionisala „Razvojna banka Vojvodine“ i „Agrobanka“, koji su ostali nenaplaćeni zbog kojih je ostalo hiljade ljudi bez posla? Jeste li se usprotivili odlukama kreditiranja takvih preduzeća koja nikada nisu naplaćena? Jeste li se usprotivili mrežama ovih povezanih lica kojima je 3,5 milijardi dinara odobreno neobezbeđenih kredita koji nikada nisu naplaćeni?
	Pričate o zaduživanju države, o eventualnom zaduživanju države po osnovu koje će se realizovati neki infrastrukturni projekat. Jeste li se usprotivili ikada grupi Borovica kojima je dato 3,5 milijardi dinara kredita neobezbeđenih koji su ostali nenaplaćeni direktno na štetu građana Srbije? Zašto? Zato što su Republika Srbija i AP Vojvodina bili jedni od najvećih akcionara. 
	Jeste li se usprotivili odluci da DS dobije u toj istoj banci kredit za finansiranje kampanje, koji je kasnije bio diskontovano otplaćen i otkupljen od strane „Multikom grupe“, firme u vlasništvu jednog od poslanika opozicione stranke, te iste stranke koja je dozvoljavala da na ovako nedozvoljen način se odobre stotine i stotine kredita onim firmama koje su bile bliske DS. 
	Vi pričate nešto o kreditima? Pa, iz eventualnog zaduživanja će se realizovati neki infrastrukturni projekat. 
	Ja pozivam da se daju odgovori i na ova pitanja i na ove grupe povezanih lica kojima je nedozvoljeno, a imam ih koliko hoćete, kojima su nedozvoljeno odobravani neobezbeđeni krediti koji su direktno kasnije išli na štetu građana Republike Srbije.
	Zahvaljujem se.
	PREDSEDNIK: Reč ima Miroslav Aleksić.
	Izvolite.
	MIROSLAV ALEKSIĆ: Ne znam da li ste vi, gospođo Mesarović, svesni da smo mi u 2026. godini i tema ste vi, nije tema ni Borovica, ni Vojvodina, ni nešto što je bilo pre 15 godina. 
	Dakle, ako je neko loše radio trebao je da bude sankcionisan, smenjen, itd. Vi te tema i ne menjajte teze. 
	Drugo, isto važi za vas. To ko će sedeti ovde to odlučuju građani Srbije, ne odlučuje niko od vas lično. Sedeće oni ljudi za koje to odluče građani Srbije. Ali je moje da u ovom trenutku zastupam interese građana koji su glasali za mene da budem ovde i da zastupam tu politiku i ona je suprotna, apsolutno, od onoga što vi danas radite. 
	Dakle, to menjanje teza, jeftino, i jeftin populizam da smo mi protiv davanja građanima, itd., pa to je samo manipulacija koju sve veći broj građana danas više prepoznaje. Setite se građana samo pred izbore. Tad se setite i seljaka i socijalnih slučajeva i penzionera se setite, svih se setite tada. 
	Gospodo draga, zahvaljujući vašoj politici životni standard građana Republike Srbije je 50% proseka EU. To je rezultat politike. Građani Srbije su među najsiromašnijima danas u Evropi. To je rezultat politike i zato im dajete milostinju. Da su bogatiji ne bi trebalo da im dajete milostinju, bilo im dovoljno da imaju normalnu penziju, a ne poljoprivrednici da žive od 24.000 dinara penzije. To je sramota. Sramota. 

	Drugo, ovde za ta davanja, i drago mi je što je tu ministar, voleo bih da mi odgovori. Da mi odgovori od ovih 73 milijarde evra koje ste predvideli da finansirate ovu podršku građanima deo je iz Narodne banke. Jel možete da mi odgovorite koja javna preduzeća će iz dividendi da vam daju 39 milijardi? To me zanima zato što, gospodine ministre, 2025. godine, prošle, je ukupna dividenda svih javnih preduzeća bila 2,2 milijarde, vi sada govorite da oni imaju 39 milijardi. Pritom, ta preduzeća su gubitaši, koja vi navodite ovde. Oni su… Garantovani javni dug 31. decembra prošle godine je bio 189 milijardi, ukupan finansijski dug javnih preduzeća 583 milijarde ili skoro pet milijardi evra. Pa, kako mogu gubitaši da imaju dividende koje će vam sad dati da vi podeli građanima? Nema logike. Objasnite to građanima Srbije, kako sa dve milijarde prošle godine sad dođosmo na 40, plus im država davala subvencije cele prošle godine. I „Putevima Srbije“ i „Srbijagasu“ i svim ostalima.
	Još jedno pitanje, vezano za deficit. Dakle, ono što ste vi za prvih šest meseci ove godine uradili, vezano za deficit, potrošili ste 51,6 milijardu deficita, a u narednih šest meseci 344 milijarde planirate, baš onda kad su izbori. Ako to nije u cilju izbora i pokušaja manipulacije građanima voleo bih da mi kažete šta je.
	Hvala. 

11/1	JJ/MJ		11.45 – 11.55

	PREDSEDNIK: Reč ima prvi put, potpredsednik Vlade, ministar finansija Siniša Mali.  
	SINIŠA MALI: Poštovani narodni poslanici, uvaženi građani Srbije, najpre da vas ispravim, nije 79 milijardi evra, nego milijardi dinara, ali dobro niste taj budžet ni pročitali očigledno. 
	Odakle izvori finansiranja tako nečega? Sami ste rekli Narodna banka Srbije, dakle, 34 milijarde dinara je Narodna banka Srbije. Da bi ste razumeli, pošto ne razumete kako funkcioniše privreda, par podataka ću vam pokazati, pošto imate neke firme i neka preduzeća koja se subvencionišu, ali takođe imate neka preduzeća koja profitabilno posluju. Ona preduzeća koja profitabilno posluju, uvaženi narodni poslaniče, oni mogu da isplate dividendu. 	
	Inače, u svakoj zemlji Evrope, mislim, da ne postoji nijedan jedini izuzetak, verovatno i u svetu, subvencionišu se uglavnom preduzeća u oblasti železnica isto kao i u Republici Srbiji, ali to što se subvencionišu ta preduzeća ne znači da druga ne mogu da naprave pozitivan rezultat. Da ste se malo bavili ekonomijom, imali bi bolje ocene u školi, verovatno biste to o logički zaključili.
	Daću vam par podataka, recimo, iz vašeg vremena dok ste vi vodili i Trstenik i „Prvu petoletku“ i sva ostala preduzeća, profitabilnost privrede 2008. godine, kada kažem profitabilnost, gubitak srpske privrede 2008. godine na vlasti, uvaženi narodni poslanik 43,5 milijardi dinara ste izgubili, odnosno preduzeća sva u Srbiji toliko izgubila. Sledeće 2009. godine, vi ste uvaženi narodni poslaniče, udvostručili taj gubitak na 102,2 milijarde. Godine 2010. 101,4 milijarde dinara, vi ste svake godine ekonomija i privreda koja je imala i 25,9% nezaposlenosti i nikada niže plate je pravila gubitke od po milijardu evra svake godine. To  je rezultat vaše vlasti i vašeg vođenja politike.
	Kad su javna preduzeća u pitanju izgubili ste 2008. godine 28,5 milijardi dinara, 2012. godine gubitak javnih preduzeća je u Srbiji iznosio 54,3 milijarde dinara. Skoro sva preduzeća su bila u gubitku. Danas nije tako. 
	Danas kada pogledate izveštaj Međunarodnog monetarnog fonda, da, imate preduzeća koja se subvencionišu, imate tri preduzeća u oblasti železnice, dakle, „Srbijvoz“, „Srbija kargo“, „Infrastrukture železnice“, imate „Puteve Srbije“ i u principu to je to. Sva ostala preduzeća prave profit, prave dobit. Konkretan odgovor na vaše pitanje osim Narodne banke Srbije, imate recimo preduzeće „Ziđin“, koje će uplatiti 20 milijardi dinara dobiti, odnosno dividende iz svoje dobiti koja se akumulirala u poslednjih nekoliko godina. Što da ne? Država Srbija je tu 30% vlasnik, dakle deo dividende dobijamo i mi, a što je loše da isplate deo dobiti iz poslovanja i državi Srbiji. Nikakav problem i tu pravite neku priču, pošto se ne razumete o čemu  se radi, kao da ne znam šta odjedanput se dešava. Pa, ne, nakon par uspešnih godina, dakle rešilo preduzeće da isplati dividendu i ono tu dividendu isplaćuje, pa plaća poreze, plaća doprinose, sve što treba plati, ono što ostane rešili su ljudi deo dobiti da isplate sebi, naravno deo dobiti državi, kako to već zakon nalaže. Ništa strašno, nema potrebe da vičete, da pravite halabuku ovde, sve je to nekako normalno.
	Novac ide i iz ostalih preduzeća, a ima ih više, koja uplaćuju svoje dividende, naravno sve po zakonu, s obzirom na to da su prošle godine, za razliku od vremena kada ste vi vodili Srbiju, poslovala pozitivno. 
	Što se poljoprivrednih penzija tiče stvarno, to sam juče komentarisao, takvu jednu vrstu licemerja, treba stvarno imati hrabrosti i obraz za tako nešto, u vaše vreme, uvaženi narodni poslaniče, ta poljoprivredna penzija iznosila je 9.768 dinara, znači, 9.768 dinara. A što se tada niste zapitali kada ste pare strpali u svoje džepove i 

kada ste gledali kako da se vi obogatite na teret građana, što se tada niste pitali, pa kako žive ovi koji, eto nisu uplaćivali doprinos u međuvremenu, a imaju samo 9.000 dinara. Treba da vas je sramota da pomenete uopšte poljoprivredne penzionere, 24.000 dinara nije dovoljno, zato stalno i povećavamo penzije iz godine u godinu, zato svake godine isplaćujemo i jednokratne pomoći, ali sa druge strane morate da očuvate i penzioni sistem koji kaže da je svaka vrsta penzije, odnosno da je obim penzije ili visina penzije jednaka broju godina radnog staža i uplati doprinosa svake te godine. 
	Dakle, morate da čuvate sistem. Jednostavno, drugačije ne može da se radi, niko drugi tako ne radi. Nije ni slučajno što to pohvaljuje i MMF i Svetska banka i kreditne rejting agencije. Na kraju krajeva, mislim da vam dovoljno govori sve ovo što govorimo već dva dana, niste slušali, oko svih makroekonomskih pokazatelja u Srbiji. Imali ste razne pogrešne interpretacije i pokušaje da se napravite pametni poslednja dva dana. Jedan ekspert, tu koji sedi pored vas, juče je nominalni BDP, na nominalni BDP dodao realne stope rasta, pokušavajući da ispadne pametan, da ne kažem kakav je ispao i tako dalje, brkajući realni rast, nominalni rast, rast u tekućim cenama i tako dalje, ali to je već vaš problem.
	Posle toliko godina pravljenja, odnosno bavljenja politikom niste naučili ni da pravite budžet, niste imali ni prilike, na svu sreću, osim kada ste vodili Trstenik, ali sa druge strane i to kako ste ga vodili, naravno, možemo da pričamo o vašoj hobotnici ponovo, poneo sam sve te papire tako da nikakav problem nije. 
	Ali ono što je važno za građane Srbije, dakle, veoma odgovorno vodimo ekonomsku politiku. Iz godine u godinu, i to neko kada kaže, nikada niži životni standard u Srbiji, kao što ste imali priliku od malopređašnjeg govornika da čujete, to je stvarno sramota reći, jer nikada nam plate nisu bile veće, nikada nam penzije nisu bile veće i to u realnom iznosu. To stalno ponavljamo, ali neće jednostavno da čuju to. Dakle, daleko iznad nivoa inflacije i minimalna zarada takođe.
	Dakle, to da su cene porasle, pa naravno da su cene porasle, ali cene se mere stopom inflacije. Onda kada pogledate stopu inflacije pošto imaju tu naviku da uzmu jedan proizvod, jedan je juče uzeo kajmak ili ne znam šta, ali imate celu korpu proizvoda od struje, od goriva, od prehrambenih proizvoda, drugih proizvoda koji se računaju u stopu inflacije. Stopa inflacije obuhvata sve to. I onda kada uporedite rast sa stopom inflacije i rast bez stopa inflacije opet ćete videti da je rast pozitivan.
	Juče sam vam govorio, izašao je podatak za junsku platu, dakle, junska plata koja je 11,4% ako se ne varam nominalno veća, devet koma nešto realno veća u odnosu na jun prošle godine. Realno znači da smo apstrahovali ili isključili nivo cena i podizanje nivoa cena u međuvremenu. 
	Dakle, ljudi, visina vašeg glasa i dranje ne govori tu o jačini vašeg argumenata, čak naprotiv, ali nadam se da sam odgovorio na sva vaša pitanja. Ne znam, malo pre je ministarka privrede, izvinjavam se zakasnio sam na ovu sednicu, govorila je i o razvojnim bankama, a ja bih iskoristio priliku ne sada, ali tokom današnjeg dana, samo da vam pročitam neverovatnu ideju uvaženog narodnog poslanika i njegovog takozvanog ekonomskog programa oko uvođenja i novih subvencija, oko uvođenja i razvojnih banaka i tako dalje. Dakle, imam njegov program ovde i vrlo rado ću dati svoje komentare da vidimo kako su ti njegovi eksperti to pisali, pa čisto da i građani Srbije znaju šta tamo stoji.
	Inače, daću vam samo jedan podatak, samo da ne bude da sam dao pogrešnu informaciju. Dakle, zamislite u ekonomskom programu ovog velikog eksperta iz Trstenika, kaže – mi ćemo i mi garantujemo u našem velikom ekonomskom programu, imamo cilj od 30.000 dolara da nam bude BDP po glavi stanovnika. Veliki cilj, tamo do 

2030. godine koji je već, verovali ili ne, 2025. godine, prošle godine Srbija ostvarila BDP po stanovniku od 32.723 dolara. Znači, ljudi, taj čovek ako dođe na vlast, on će da vam smanjuje plate. Dakle, imaćete umesto BDP per kapita koji on planira do 2030. godine da bude 30.000 dolara. Mi smo prošle godine imali 32.723 dolara, e taj će da vam smanji te plate. A da ne govorimo o toj politici njegovoj kako je bilo 2008. godine do 2012. godine devizni kurs koji zajedno sa njegovim Šoškićem došao od 83 na 120 dinara. Pa, onda verujte danom dolaska njegove na vlasti, ako uzmete samo te četiri godine, dakle za 50% će devalvirati dinar. 

	Onda ćete imati kurs dinar-evro, ukoliko uvaženi narodni poslanik dođe na vlast, od 180 dinara, za samo par meseci, par nedelja ili odmah, čim dođe na vlast.
	Zamislite onda kako će sve da poskupi i kako će i ti krediti koje imate i plaćanja koja imate, odjednom kada vam za jedan evro treba 180 dinara, a ne 117,5 -117,6 kao što je sada ili je devizni kurs stabilan već 13, 14 godina unazad. U njegovo vreme naravno, još jednom, svi su gledali kako ćemo dinare, uključujući i mene, kako ćemo dinare da zamenimo u evre samo da bi sačuvali koliko toliko realnu vrednost. E, takav hoće da se vrati na vlast.
	Imam tu još par komentara, gledaćemo to u nekom narednom periodu. U svakom slučaju, nadam se da sam odgovorio na sva pitanja. Hvala vam još jednom.
	PREDSEDNIK: Hvala.
	Miroslav Aleksić, izvolite. 
	Replika.
	MIROSLAV ALEKSIĆ: Hvala.
	Dakle, gospodine ministre i vama da kažem da je danas 2026. godina. To o čemu govorite se dešavalo pre 15 godina i nije tema za početak. Pri tome, ne možete meni da kažete da je moje vreme, jer ste vi i tada mnogo više uticajni od mene bili. Ja sam se bavio mojom lokalnom samoupravom u Trsteniku i ničim više u državi Srbiji i nikada nisam bio deo republičke vlasti u državi Srbiji. Nikada, niti je bilo ko iz ove poslaničke grupe to bio. Tako da to nemojte na moju adresu. 
	E sada, drago mi je da ste pročitali naš ekonomski program, ali niste dovoljno pažljivo. Očigledno da vam je mnogo stvari prošlo. Niste dobro to propratili. Promaklo vam je nešto pa ste sada izvukli ono što vama odgovara. Sa druge strane ne odgovoriste mi na neke druge važne stvari. Napravio sam lapsus za 79 milijardi dinara. U pravu ste, nije evra, izvinjavam se to građanima, ali mi ne odgovoriste za tih 39 ili koliko milijardi dinara koji će biti uplaćeni kao dividende. Rekli ste za „ZiJin“ 20 milijardi, dobro je, koliko su zlata i bakra izvukli iz Srbije u milijardama evra, dobro je da daju barem tih 20 milijardi.
	Drugu stvar da vas pitam, mnogo je važno. Sve što vas pitam su vaši podaci, vaši izveštaji, ništa ne izmišljam. Dakle, vi ste rekli da u 2025. godini je EPS ostvarila dobitak 38 milijardi, nula uplatili dividendu 2025. godine, dobili 1,6 milijardu subvencija. „Srbijagas“ 9,7 milijardi u 2025. godini, nula dividenda, nula subvencija itd. EPS minus sedam milijardi, „Infrastruktura železnice“ minus četiri i po, „Putevi Srbije“ 22 milijarde gubitka u 2025. godini. Dali ste im subvenciju 17 milijardi zato što na taj način građanima kao činite nešto i ostalo, a zapravo vi kupujete samo glasove i ništa drugo ne radite. To treba da odgovorite. 
	Što se tiče poljoprivrednih penzionera, gospodine ministre, 121.000 poljoprivrednih penzionera ima. Primaju mizeriju 24.000. U Zakonu o PIO u članu 10. ako niste pročitali, oni nisu nikakva socijalna kategorija. Tačka 3. – pod obavezno penzijsko i invalidsko osiguranje spadaju i poljoprivrednici kao osiguranici poljoprivrede. Nemojte ljude ovde da zaluđujete pričama da oni ne plaćaju doprinose, da nisu plaćali, nego ako već hoćete da pomognete, stvorite uslove da i tih 120.000 prima minimalnu penziju u Srbiju. To jedino možete da uradite normalno. Ako već imate pare, toliko ste sposobni, pokažite to na delu prema ovim najsiromašnijim kategorijama. Hvala.
	PREDSEDNIK: Ministar Siniša Mali.
	SINIŠA MALI: Ne zaluđujem ja nikoga, nego vi zaluđujete sve oko vas, pa uključujući i pokušaj da zaludite građane Srbije. 

	Sve što ste rekli, sve je laž osim ovog poslednjeg, a poslednji jeste da u zakonu postoji obaveza da se isplate penzije. Zašto sam rekao da je to socijalna kategorija, zato što te penzije se isplaćuju po osnovu zakona, a ne po osnovu uplaćenih doprinosa tokom radnog veka. Ako ne razumete to što govorim srpski, ne znam na turskom da govorim. Ne znam kako i šta.
	Što se tiče subvencija, od korone, od Kovid krize, EPS nije dobio subvencije. „Srbijagas“ nije dobio subvencije. Šta vi čitate i na koji način čitate, ja ne znam.  Možda je to ono što je vezano za energetski ugroženog kupca, pa po toj uredbi nešto dobijaju. Subvencije iz budžeta Republike Srbije ne dobijaju. 
	Za razliku od vašeg vremena, kada sam vam malopre pročitao koliko ste uništili privredu, koliko ste uništili javna preduzeća. To što vi sada spočitavate kao – ne, mi nismo, ja sam samo bio na lokalu sitan lopov i tako dalje.  Ne, bio si ti uz Mlađana Dinkića kada si obećao 1.000 evra svakom građaninu, pa nisi ispunio to obećanje. Jesi ili nisi? Pitao sam te i prošli put. Ne, nisi. Bio si u predsedništvu tog G17 plus i tako dalje.
	Kada govoriš o „ZiJin-u, pa dobro, sve je to lepo, ali samo da te podsetim ili da vas podsetim, uvaženi narodni poslaniče, vaš plan za „ZiJin“ i za Istok Srbije bio je da se ugasi RTB Bor. To su bile milijarde dugova koje ste ostavili i bio je vaš plan da se tamo gradi nešto, ne znam šta, pečurke da se sade, kikiriki, šta već.
	Sada tamo radi pet, šest, sedam, osam, 10.000 ljudi direktno ili indirektno. Ljudi zarađuju svoj novac. Recite slobodno da ste protiv „ZiJin-a“ da ste protiv novih investicija tamo, da ste protiv novih radnih mesta, da biste vi ugasili „ZiJin“ i ugasili Istok Srbije, kao što ste uradili do 2012. godine, pa tako recite. Toliko o vašem kredibilitetu. 
	Ovo što ste pobrkali evro sa dinarima, 79 milijardi, što bi rekli Englezi „potato-potahto“, vama to nije ni važno, vama je samo važno ono što ide u vaš džep i kako možete da nastavite i obmanjujete građane Srbije.
	To što je to bilo pre 14, 15 godina, pa kakve veze ima. To samo govori o vašem kredibilitetu. Došli ste ovde da pričate o ekonomskom programu, o tome kako biste vi ne znam šta podigli, poljoprivredne penzije. Što to niste uradili dok ste bili na vlasti? Što to niste uradili? Imali ste priliku. Niste. Bilo je važnije vaš džep, vaša porodica, tast, ovo, ono, kako da se ovajdite i o prvu petoletku. Sada ste našli da dođete ovde, kao vi ste veliki oslobodilac, vi ste ne znam šta, najpametniji – zašto mi nemamo prosečnu penziju, odnosno poljoprivredni penzioneri nemaju istu kao prosečna penzija. Pa, što vi to niste uradili? 
	Kada ste tako pametni, sposobni, mladi ste bili, onako u naboju, što bi rekli, pa što to niste uradili. Ne samo da niste uradili, nego i tih 1.000 evra, koje ste zajedno za Dinkićem obećali niste ispunili. Ni jedno obećanje niste ispunili, ako ste ih i davali. Niste kilometar auto-puta izgradili, jednu bolnicu niste gradili tada. Jednu jedinu bolnicu niste izgradili. Kilometar pruge niste, ne izgradili nego rekonstruisali u to vreme. Zato ste, da vas podsetim, izgubili pola miliona radnih mesta, zakatančene fabrike, zatvorene fabrike. To ste ostavili građanima Srbije, uz kurs sa 80 na 120 dinara, uz stopu nezaposlenosti od 25,9%. 
	Malo pre je ministarka privrede pričala o bankama. Vi govorite o bankama. U bankama MPL, to su oni loši krediti, bio je skoro 30% u njegovo vreme. Davali kredite i šakom i kapom, niko vraćao nije, svi se obogatili. 
	Vi sada ponovo pričate o subvencionisanim kreditima i razvojnoj banci. On priča, čovek, kao da se ništa nije desilo, kao da u njegovoj prošlosti ništa nije 

bilo. Odjedanput se pojavio novi on. Pa, nisi se ti pojavio kao novi on. Isti si ti kao taj ko je bio 2012, 2011, 2010. godine, sada samo pokušaj obmane. Uvek je okej, pokušaj je pokušaj ali neće uspeti.
	Hvala puno.
	PREDSEDNIK: Zahvaljujem.
	Imate još jednu repliku zbog ličnog obraćanja, pa da završavamo ovo i da se vratimo na amandmane. 
	Reč ima narodni poslanik Miroslav Aleksić.
	Izvolite.
	MIROSLAV ALEKSIĆ: Čoveče, vi halucinirate. Vama se nešto priviđa. Da li vidite vi ko sam ja. Da li se vama priviđa neko drugi. Kome vi to pričate? Ko je puštao ljude? Ko je obećavao akcije? O čemu vi? Nikome ništa nisam obećao nikada. Da li znate ko je obećao? Ivica Kojić koji je šef kabineta Aleksandra Vučića i svi ti Dinkićevi koji su danas kod vas. Oni su obećali. Vi ste nastavili tu njegovu politiku. Vi ste bili direktor centra za aukciju. Nisam ja nikada. Agencija za privatizaciju ili kako god se to već zvala.
	Vi ćete nekome da govorite da je lopov. Vi? Pa, to je zaista smehotres. Kako vas nije sramota? Ne postoji veći lopov u Srbiji od vas. Vi ste sinonim za lopovluk, za prevarante. Protiv vas su pokrenule institucije ove zemlje postupke, ne protiv mene. Nikada ni jedna. Ja ću da odgovaram, sto puta sam rekao pred svakom institucijom, ako sam bilo šta uradio na štetu javnog interesa. Šta ste radili vi? Krili se iza vlasti, krili se iza toga što ste ministar i tako dalje i sada agencije koje su pokretale protiv vas i za stanove i za razno-razne ofšor zone, račune i tako dalje, vi nekome pričate. Da li ste vi normalni, ljudi. Šta je vama? Dajte malo budite realni ovde kada govorite nešto. Govorite sa nama ozbiljno. Nisam želeo da ulazim u ovu polemiku u koju ste vi sada ušli, ako hoćete možemo i tako da razgovaramo. Znate da imam za vas dosije ovoliki. 

	Vi ste aktuelni danas, a ne ja. Vi vladate, ne ja. Petnaest godina upravljate ovom zemljom. Petnaest godina životi građana zavise od vas i životni standard. 
	To kako se živi u Srbiji najbolje pokazuje to  što je 500.000 ljudi otišlo odavde i što mladi ljudi žele svi da odu. Niko ne želi da ostaje ovde.
	Vi pričate o Ziđinu - vi koji ste poklonili najveće nalazište zlata i bakra u Evropi i jedno od najvećih u svetu Kinezima. Dve hiljade hektara nečije dedovine, oranica, šuma, vinograda, livada pašnjaka ste poklonili Kinezima. Preko noći ste u katastru izvršili eksproprijaciju u korist strane firme. Sram da vas bude! E tu su milijarde evra, ozbiljne milijarde evra koje ste vi dali drugima i sada pričate dobićemo 20 milijardi dinara dividende. Svaka vam čast na toj vašoj politici. Hala. Nemojte više, molim vas.
	PREDSEDNIK: Hala.
	Ministar finansija ima reč. 
	Izvolite.
	SINIŠA MALI: Dakle, da završimo ovu raspravu. Ono što hoću kao poruku građanima Srbije da kažem i samo da bih ispoštovao, Ana, tebe, samo da znaš, što se tiče životnog standarda građana Srbije, dame i gospodo, uporedite 2012. i uporedite vreme danas, ništa drugo ne tražim od vas. Prosečna penzija 2012. godine bila je 202 evra, prosečna penzija danas je 486 evra. Minimalna zarada tada bila ja 15.700 dinara, minimalna zarada, odluka koju smo doneli, od 1. januara naredne godine je 600 evra. Prosečna plata preko 1.000 evra u ovom trenutku. Dakle, obećanje koje smo dali još od decembra meseca - prosečna plata je preko 1.000 evra. U njihovo evra bila je plata prosečna oko 300 evra i to samo za one koji su bili srećni da koliko-toliko imaju posao, s obzirom da je stopa nezaposlenosti bila čak 25,9%. Svaki četvrti u Srbiji, da vas podsetim, tada nije imao posla. Danas u Srbiji imamo 250 fabrika koje su se otvorile u poslednjih 14 godina, imamo 550.000 novih radnih mesta, imamo 680 kilometara novih brzih saobraćajnica, novih auto-puteva. Sagradili smo nove bolnice, nove vrtiće, nove škole, sve ono što je neophodno da se podigne kvalitet života građana Srbije, uključujući i životni standard.
	Onda vas samo pozivam da pročitate i da saslušate pažljivo predloge svih ovih koji sede sa ove leve moje strane u parlamentu, pa da vidite kakvi su njihovi programi i planovi od onih blokaderskih, da će se smanjivati plate, do onog da će pustiti devizni kurs da divlja kao što je to bilo do 2012. godine. 
	Na kraju krajeva, imaćemo izbore vrlo brzo, pa neka građani sami odluče da li više veruju ovome što je danas njima u džepu ili tim bajkama, lažima ovih koji hoće da se iz prošlosti vrate ponovo na vlast. Hvala puno.
	PREDSEDNIK: Hvala vam.
	Gospodine Petroviću ima reč.
	Izvolite.
	SLOBODAN PETROVIĆ: Koristiću vreme grupe. Niste mi maločas dali pravo na repliku.
	Očigledno su ministarka Mesarović i ministar Siniša Mali, ali i ostali ministri malo pobrkali lončiće. Nisu oni ovde da postavljaju pitanja, nego da na njih odgovaraju. Mi narodni poslanici smo ti koji postavljaju pitanja. Građani preko nas postavljaju pitanja ministrima šta je sa obećanjima koja su im data. Iz tog razloga sam ja diskutovao o onome o čemu sam diskutovao maločas.
	Dakle, hajde ovako, tu je ministar Siniša Mali, a i ministarka Žarić Kovačević. Da li je Vučić 11. marta 2023. godine obećao rekonstrukcije škole u Bosilegradu? Jeste. Činjenica. Koja je danas godina? Danas je 26. avgust 2026. godine – 

slagao. Da li je tada obećao obilaznicu oko Bosilegrada? Jeste. Da li je slagao? Jeste. Obećao put od Bosilegrada do Trgovišta. Tri i više godine je prošlo. Da li je put izgrađen? Nije. Slagao je. Dokaz da je slagao je i to što je pre neki dan u Trgovištu obećao izgradnju istog puta u suprotnom smeru. 
	Znači, sam je potvrdio da je slagao tada 2023. godine, pa obećava ponovo isto i umesto da mu Nenad Krstić iz Trgovišta narodni poslanik kaže da je slagao i da treba da se izgradi put, on sakuplja neke potpise, pokreće inicijative da se taj put izgradi. Verovatno mu je neprijatno ili ne sme da kaže predsedniku da je slagao.
	Da li je tada obećano, 11. marta 2023. godine, od strane Vučića kada je bio u Bosilegradu da će biti izgrađen put od Bosilegrada do Vranja? Jeste. Da li je izgrađen? Nije. Ponovo slagao. 
	Umesto da dobijemo odgovore na ta pitanja, mi ovde slušamo optužbe konkretno i na moj račun od ministarke Mesarović. Kaže da sam ja katančio fabrike i da nisam izgradio posle 2000. godine ni kilometar auto-puta i fekalne mreže. 
	Evo, priznajem, nisam. Tada sam, nažalost, bio u osnovnoj školi, pa razredna nije htela da mi opravda časove da idem da gradim fekalnu kanalizaciju. Kada je trebalo da se katanče fabrike, onda mi je tada opravdavala časove, pa sam išao da katančim fabrike.
	Dakle, pošto je ministarka Žarić Kovačević tu, a ministar Demo Beriša i Adrijana Mesarović nisu tu, da vi odgovorite lepo ministarka sledeće. Vi ste, ministarka, 21. septembra 2024. godine posetili Bosilegrad. Ljudi su vam rekli da imaju, između ostalog, konkretan problem, da nemaju struju u tri mahale u selu Donja Ljubata u Bosilegradu. Dve i više godine je prošlo. Niste uradili ništa. Kasnije, 22.12.2024. godine je bila ministarka Mesarović, 23. maja 2025. ministar Demo Beriša i njima je  rečeno koji su problemi ljudi tamo. Da li ste nešto uradili? Niste uradili ništa. Slagali ste. 
	Ajde, pošto ste vi bili, da odgovorite kada će konačno, između ostalog, ljudi tamo dobiti struju. Za koju godinu ljudske posade će ići na Mars, a mi pričamo da li  će ovi ljudi za koju godinu dobiti rasvetu i struju i sve ostalo u 21. veku, a za to vreme radite šta – ulažete milijarde, pravite fudbalske stadione. Svaka čast!
	PREDSEDNIK: Reč ima ministar Jelena Žarić Kovačević. 
	Izvolite. 
	JELENA ŽARIĆ KOVAČEVIĆ: Hvala vam, uvažena predsednice. 
	Dame i gospodo narodni poslanici, znate, nije lepo kada nemate politiku i kada nemate šta da ponudite građanima Srbije …
	(Bogdan Radovanović: Nije on obećao školu u Bosilegradu.)
	… da koristite tek prisustvo bilo kog ministra… Ja nisam vama dobacivala zaista dok ste vi govorili. Nije lepo da koristite prisustvo bilo kog ministra koji je ovde u sali tek da biste nešto izgovorili. 
	Da, ja jesam bila u Bosilegradu više puta. Bila sam u Trgovištu više puta.
	I dalje ne čujem šta dobacujete.
	Bila sam u mnogo sela, u mnogo opština i u mnogo gradova i, da, bila sam u okviru svoje nadležnosti. Apsolutno nisam razgovarala sa ljudima o elektrodistribuciji ili o tim problemima. U Trgovištu konkretno sam sa čelnicima opštine i sa Nenadom Krstićem, između ostalo, narodnim poslanikom razgovarala o obnavljanju ograde oko vrtića koje im je… 
	PREDSEDNIK: Prestanite da dobacujete. Šta vam je, bre? Da li ste, bre, normalni? 
	Ajde malo poštovanja. Priča ministar u Vladi Republike Srbije. 

	JELENA ŽARIĆ KOVAČEVIĆ: Predsednice, to je tako kada neko ne želi da se čuje istina. Pojedini narodni poslanici opozicioni ne bi voleli da se čuje istina i da građani Srbije čuju istinu, a istina je da mi koji smo ministri u Vladi Srbije i koji smo zaista svakodnevno na terenu, o Aleksandru Vučiću neću ni da govorim koliko je svakodnevno na terenu i koliko razgovara sa ljudima, to svakog dana možemo da vidimo. Naravno da opozicionim poslanicima ne odgovara da se čuje istina i da se čuje šta se to konkretno uradilo u konkretnim resorima i u našim ministarstvima. 
	Narodni poslanici iz opozicije bi voleli da se ovde čuju laži i da građani Srbije budu izloženi neistinama, između ostalog. Jedan od narodnih poslanika je na jednoj od prethodnih sednica govorio kako sam ja sedela sa nekim mafijašima i nekim kriminalcima iz krugova, a ja sam zapravo samo bila u poseti Bujanovcu, Preševu i nosila pomoć porodicama koje žive u selima oko Bujanovca i Preševa. 
	Dakle, istina je da ni narodni poslanici opozicije nisu bili tada pored mene kada sam ja obilazila sela oko Preševa, Bujanovca, Trgovišta itd., pa nisu mogli ni da čuju da su ljudi sa  mnom razgovarali i pitanjima elektrodistribucije, niti bih se ja zaista upuštala u pitanja u koja se ne razumem dovoljno. Ja ću uvek ljudima učiniti i proslediti stvari koje nisu za ministarstvo na čijem sam ja čelu, već za neka druga ministarstva, ali imaćemo verovatno priliku da čujemo i šta se to konkretno uradilo u određenim resorima. Ja se nadam da će vas interesovati pitanja porodice i demografije, pitanja infrastrukturnih projekata. 
14/1	TĐ/VZ		12.15 – 12.25

	Evo juče smo imali jednu lepu priču u Trsteniku. Naše ministarstvo je finansiralo i drugu fazu objekta vrtića, koji smo obišli sa predsednikom Aleksandrom Vučićem. Tako da za Trstenik možemo da kažemo da neće biti više lista čekanja za vrtić kada objekat bude otvoren, čini mi se, negde oktobra ili novembra meseca. Dakle, to su lepe stvari, lepe vesti za građane Srbije. Mi se ne služimo lažima. Mi se služimo rezultatima koje postižemo u svojim resorima. A to ko je kome šta rekao, ko je sa kim kad sedeo, i to rekla kazala, što bi ja rekla, to je za građane Srbije nešto što je potpuno nevažno. Hvala vam.
	PREDSEDNIK: Hvala vam.
	Gospodine Petroviću, vreme grupe? 
	Izvolite.
	SLOBODAN PETROVIĆ: Dakle, da budem precizan, nisam ja tada, gospođo Žarić Kovačević, rekao da ste vi sedeli sa nekim mafijašima. Ako hoćete da budemo tehnički precizni, vi ste sedeli sa ljudima koji su svojevremeno finansirali pripadnike oslobodilačke vojske Preševa, Medveđe i Bujanovca. Ako niste znali sa kim ste sedeli, evo ja da vas obavestim. To je prva stvar.
	Druga stvar, rekli ste da vam se niko nije obratio vezano za problem u selu Donja Ljubata, da ljudi nemaju struju. Istine radi, vama se 21. septembra na tu temu obratio građanin Kiril Kostov, pa ću vam sada reći šta ste mu rekli. Čovek vam je izneo koje probleme imaju u te tri mahale, da ne postoji niskonaponska mreža u dužini od jednog kilometara. Ministarka Žarić Kovačević mu je odgovorila da će preuzeti odgovornost i da će problem biti rešen. Pošto gospodin sada gleda ovu sednicu i sluša i ne veruje šta čuje, šta izlazi iz vaših usta, a on je razgovarao sa vama, eto prilika da još jednom ponovite da vam ljudi, kada ste bili u Bosilegradu, nisu rekli koje probleme imaju. 
	Dalje, istine radi, pošto se toliko pozivate na istinu, da li je Vučić rekao da će u tom Bosilegradu biti doveden novi investitor koji će uposliti preko 200 do 250 ljudi, 11. marta 2023. godine? Dakle, 26. avgust 2026. godine. Ljudi, kako se to zove? Rekao je za par meseci biće urađeno, nije, tri godine prošlo. Pa kako se to drugačije zove ako ne laž? Pričate kako se smanjio broj zaposlenih. Pa prema podacima Republičkog zavoda za statistiku, od početka godine, oko 22.000 ljudi je manje u Srbiji. Pa naravno da će da se smanjuje nezaposlenost kada nas je svake godine sve manje i manje. Hala.
	PREDSEDNIK: Gospodine Jovanoviću, vi po amandmanu?
	Izvolite.
	ALEKSANDAR JOVANOVIĆ: Hteo sam da iskoristim prisustvo Siniše Malog, pošto ja se ne razumem mnogo u finansije i novac, a on je stručan jako za to, da mi objasni kako je moguće da „Telekom“ duguje između tri i četiri milijarde evra. To je jedna stvar. 
	Tu nije gospođa Handanović. Nju sam hteo da pitam – da li ste sklopili ugovor o poklonu sa „Ziđinom“? Koji je to stručnjak smislio da za 5% rudne rente, koji je prosek, nekada je 3%, nekada je 5%, ne bitno, oko toga je bilo rasprave, nije ni važno, da Srbiji ostane 3% do 5% rudne rente, a da vi Kinezima, „Dandiju“ i svima ostalima, koji ovde dolaze da čerupaju naše prirodne resurse, dajete 95% svega onoga što čini naše prirodno bogatstvo? Pa, vidite ovako, da sam ja Kinez ili bilo koji drugi „Dandi“, koji dolazi ovde, ja bih rekao – vi ste moji najveći prijatelji. Ko ne bi pristao da za toliko mali procenat uzme sve, a da domaćinu, građanima Srbije i ovoj zemlji ostane ništa? To što ste vi uradili je poklon. 
	Dakle, gospodine Siniša Mali, pošto ste vi stručnjak za finansije, jedan od direktora i kreatora privatizacije, bivši žuti itd., bivši onaj koji je zakatančio 

500.000 radnih mesta i ostavio ljude bez posla, da mi objasnite kako je moguće da „Telekom“, koji drži monopol nad telekomunikacijama, glavna srpska firma koja se time bavi, duguje u ovom trenutku između tri i četiri milijarde evra? Hvala lepo.
	PREDSEDNIK: Idemo dalje.
	Na član 3. amandman je podneo narodni poslanik Dušan Nikezić.
	Da li želite reč? Da.
	Izvolite.
	DUŠAN NIKEZIĆ: Korupcija je danas najveći neprijatelj Srbije. Zbog korupcije godišnje gubimo milijarde evra. Srbija je danas 4. najkorumpiranija zemlja u Evropi, i to je zvaničan podatak. Za prethodnih 10 godina vaše vlasti Srbija je pala za 44 mesta na Globalnoj listi indeksa percepcije korupcije. Iza nas su ostali samo Belorusija, Rusija i Turska. 
	Jedan od najvećih problema koji ova zemlja ima su koruptivni infrastrukturni projekti. Vi ih u ovom rebalansu budžeta nastavljate  i još se hvalite kako nastavljate politiku koja je dovela do toga da je Srbija 4. najkorumpiranija zemlja u Evropi. Samo za 10 velikih projekata koje ste ugovorili sa stranim firmama, bez tendera, ugovorili ste ih za 5,3 milijarde evra, a sada se procenjuju, pošto su i dalje svi u toku, da će koštati 15,8 milijardi evra. Pa gde je ta razlika u ceni? Najvećim delom je to otišlo u korupciju. 
	U ovom budžetu se pojavljuju i novi projekti: brza saobraćajnica Sombor–Kikinda, za koju je Vučić rekao da skuplja verzija košta 420 milijardi evra, a onda je ugovorena za preko dve milijarde evra; pa se pojavljuje i brza saobraćajnica vožd Karađorđe, brza saobraćajnica koja košta 15,7 miliona evra po kilometru kroz najpitomiji deo Šumadije. E zato smo 4. najkorumpiranija zemlja u Evropi. 
	PREDSEDNIK: Nikakve veze sa amandmanom nema. 
	(Dušan Nikezić: Ima. Tražili smo da se ti projekti skinu.)
	Na član 3. amandman su zajedno podneli narodni poslanici Đorđe Stanković i Ana Eraković. 
	Reč ima Ana Eraković.
	Izvolite. 
	ANA ERAKOVIĆ: Poštovani građani, Narodni pokret Srbije ovim amandmanom predlaže formiranje regionalnog budžeta juga Republike Srbije i to nije samo pitanje jedne budžetske stavke, već je to pitanje načina na koji se Srbija razvija i pitanje ko odlučuje o tome šta je potrebno građanima juga Srbije. 
	Ja dolazim iz Niša i odlično znam kako izgleda to kada gradovi i opštine čekaju danima, mesecima i godinama da neko iz Beograda, fotelje odobri novac za vrtić, škole, infrastrukturu, kanalizaciju, industrijsku zonu. Sredstva se često dobijaju na kašičicu, po projektima i na osnovu odluke republičke vlasti. Lokalne samouprave ne mogu tako ozbiljno da planiraju neku strategiju razvoja grada ni na pet, ni na deset godina, već imamo stalno čekanje i zavisnost od dobre volje ljudi koji sede ovde u Beogradu. 
	Zbog toga Narodni pokret Srbije predlaže formiranje ovog regionalnog budžeta. Ne može se razvoj juga Srbije planirati isključivo iz Beograda, jer neko ko je stotinama kilometara udaljen od Niša, Leskovca ili Vranja ne može bolje da zna šta su prioriteti u tim gradovima od samih građana. I ako želimo stvarnu decentralizaciju, onda ta decentralizacija znači i da se u tim gradovima odlučuje o novcu i kako će se trošiti. Jug Srbije će postati tako snažniji, ali… Pardon, jaka lokalna samouprava i jaki regionalni centri znače i jaku državu. Hvala. 

14/3	TĐ/VZ

	PREDSEDNIK: Na član 3. amandman je podneo narodni  poslanik Borislav Novaković. 
	Izvolite.
	BORISLAV NOVAKOVIĆ: Poštovane koleginice i kolege, Narodni pokret Srbije Miroslava Aleksića predlaže da se, umesto sredstava koji su predviđeni za rekonstrukciju Palate Federacije, sva sredstva usmere prema dečjoj klinici u Tiršovoj dva i izgradnji porodilišta. Neću da se bavim demagogijom. Mogao bih da kažem da je to investiranje u Palatu Federacije neka vrsta investiranja u komfor i komoditet ljudi koji tamo rade. Ja znam da država ne počiva na političarima, nego država počiva na kvalifikovanom činovništvu i mislim da svako ko radi u državnoj upravi ima pravo da radi u okolnostima koje su pristojne. Ne trebaju nam razvaljeni ormari i pokidane stolice. Međutim, izdvojiti 17 milijardi za rekonstrukciju i investiciono održavanje zgrade Palate Federacije potpuno je besmisleno u okolnostima i uslovima u kojima Tiršova dva, dečja bolnica, nije sređena i u uslovima u kojima u porodilištima otpadaju plafoni. 

	Nema nikakve sumnje da je najvažniji problem ovoga društva činjenica da kao narod izumiremo. Dakle, u ovom trenutku prirodni priraštaj je 1,63. U ovom trenutku prosek starosti u Srbiji je 45 godina. Kada nacija uđe u prosek od 48 godina, proseka starosti, ona je u odumiranju. Dakle, nama u Srbiji na godišnjem nivou nestane jedan Vršac, a sada se već približavamo mogućnosti da nam nestane jedno Pančevo. Dakle, između 50.000-55.000 ljudi ili odu kao ekonomska migracija ili imamo negativan priraštaj i nas je iz godine u godinu između 50.000-55.000 manje. I umesto da investiramo najsnažnije prema dečijim bolnicama, prema porodilištima, prema pronatalitetnoj politici, mi treba da utucamo 17 milijardi da bismo sredili Palatu federacije. Pa to je potpuno besmisleno. I zbog toga sredstva koja su namenjena za administraciju u Palati federacije treba da budu ukinuta i preusmerena prema dečijoj bolnici u „Tiršovoj 2“ i porodilištima. Hvala.
	PREDSEDNIK: Hvala.
	Na član 5. amandman je podnela narodni poslanik dr Ana Jakovljević.
	Nije tu.
	Na član 5. amandman je podneo narodni poslanik Robert Kozma. 
	Izvolite.
	ROBERT KOZMA: Hvala vam, predsedavajuća.
	Mi smo kao Zeleno-levi front podneli predlog da se stavka koja je namenjena za podizanje kapaciteta u cilju zaštite i spasavanja građana, imovine i životne sredine, da se ta stavka, pogotovo vatrogasna vozila, vozila specijalne namene sa pripadajućom opremom, poveća sa 400 miliona dinara na milijardu i 500 miliona, a da se dodatna sredstva obezbede umanjenjem stavke koja se odnosi na kupovinu „Rafala“. 
	Više puta smo ovde ponovili, ova godina kao i prethodna, pokazuju da nam je pre svega potrebno ulaganje, ne u rafale, ne u nepotrebni EKSPO, ne u nacionalni stadion, nego sada pre svega u Sektor za vanredne situacije, u Sektor jačanja civilne zaštite kako bismo se adekvatno borili sa posledicama klimatskih promena. 
	Mi smo juče slušali kako vi bežite sve vreme od političke odgovornosti. Slušali smo razne izgovore, razna opravdanja, ali ništa od toga ne može da pobije činjenicu da danas imamo danas 35 aktivnih požara. Valjda biste posle mesec dana kako gori Deliblatska peščara i u drugim delovima naše zemlje, valjda biste posle mesec dana priznali da ste pogrešili, priznali da niste slušali opomenu od prethodne godine kada su gorela sela u okolini Prokuplja, kada nismo imali dovoljno vatrogasnih vozila, kada nismo imali ni opremu, ni vodu za gašenje požara, valjda biste priznali i išli ka tome da se povećaju sredstva za ovu stavku. 
	Ali ne, vi lažete nas da smo evropski gigant, da smo najbolji, jel da, da smo velesila kada se radi o opremi, da držimo stvari pod kontrolom i ta laž na kraju dovodi do toga ili nešto drugo da vi stavku u ovom budžetu za kupovinu vatrogasne opreme ostavljate identičnom, da uopšte ne povećate sredstva za borbu protiv požara. Zadržavate istu stavku, isti iznos i na taj način pokazujete da vas baš briga što gori Srbija, što gori naša zemlja, jer se uopšte ne pripremate ni za sledeću godinu. Hvala vam.
	PREDSEDNIK: Idemo dalje.
	Na član 5. amandman je podneo narodni poslanik Dobrica Veselinović. 
	Nije tu.
	Na član 5. amandman je podneo narodni poslanik Dušan Nikezić. 
	Da li želite reč?
	Izvolite.

	DUŠAN NIKEZIĆ: Predloženim amandmanom ukidaju se infrastrukturni projekti koji su već okončani, koji su ugovoreni i po višestruko većim cenama i koji su ugovoreni u koruptivnoj proceduri mimo sprovođenja javne nabavke. 
	Želeo bih da se zahvalim ministru finansija što je objasnio na koja preduzeća se odnosi deo dobiti koja se uplaćuje u budžet, od čega će biti finansirana, ono što oni zovu, pomoć građanima. I tu je naveo da je 20 milijardi dinara došlo od kompanije „Ziđin“ od akumulirane dobiti. 
	Gospodine Mali, prethodnih nekoliko godina od tog istog „Ziđina“ smo otkupili 16,3 tone našeg zlata i to ste platili 200 milijardi dinara. Znači, za naše zlato ste „Ziđinu“ platili 200 milijardi dinara, a ovde se hvalite kako smo zaradili zajedno sa „Ziđinom“ i uplaćeno nam je 20 milijardi dinara. 
	Ali to nije jedini problem. Vi ste „Ziđinu“ poklonili jedan neobnovljivi resurs, resurs koji pripada ne samo nama, resurs koji pripada i našoj deci. I zato ne smete da prihode od takvog resursa koji je neobnovljiv trošite ovako da da pustite samo u potrošnju. Takav resurs, moramo da nešto sačuvamo i za našu decu i za buduća pokolenja. To ste morali da uložite u nekakav fond kao što to radi norveška država. Najveći fond na svetu, to znate je suvereni fond norveške države koji koristi prihode od nafte da ulaže u druge grane da bi sačuvao vrednost za decu. Pa ne možete nešto što je uplatio „Ziđin“ 20 milijardi dinara ovako odmah, bacite u potrošnju i potrošite. Ne samo što ste poklonili jedan neobnovljivi resurs, nego i te mizerne prihode od tog resursa bacate. Hvala.
	PREDSEDNIK: Na član 5. amandman je podneo narodni poslanik Uroš Đokić.
	Nije tu.
	Na član 5. amandman je podneo narodni poslanik Borislav Novaković.
	Izvolite.
	BORISLAV NOVAKOVIĆ: Poštovane kolege, poslanička grupa Narodnog pokreta Srbije Miroslava Aleksića predlaže da se sa pozicije iz Ministarstva finansija koje je predviđeno za nacionalni fudbalski stadion ukinu sva sredstva koja su namenjena za fudbalski nacionalni stadion, a da se ta ista sredstva usmere prema Ministarstvu unutrašnjih poslova za nabavku vatrogasnih vozila specijalne namene sa pripadajućom opremom. 
	Prvo što je kod nas nakaradno urađeno je protivpožarna zaštita. Pre su dobrovoljna vatrogasna društva bila u svakom selu, između dvoje i troje kola, i svaki put kada plane požar to su gasila dobrovoljna vatrogasna društva u selima. Pod dva, profesionalne vatrogasne brigade u ovom trenutku su potpuno centralizovane i sve su u vezi sa Ministarstvom unutrašnjih poslova. Potpuno je glupo da, primera radi, ja vam to govorim iz novosadskog iskustva, govorim vam kao poslanik iz Novog Sada da profesionalna vatrogasna brigada nema osnivača lokalnu samoupravu. Dakle, grad Novi Sad treba da bude osnivač i on treba da brine i o kamionima i o opremi i o crevima i o svemu onome što je potrebno za protivpožarnu zaštitu. Nema nikakve potrebe da se protivpožarna zaštita centralizuje i da sva zavisi od Ministarstva unutrašnjih poslova. Ali kad je već tako, ljudi, dajte da bude efikasnije. 
	Ovo što se dogodilo u Deliblatskoj peščari, pazite, to je čista katastrofa. Od 34 hiljade ha, četiri hiljade ha je opožareno. Dakle, uništeno na jedan trajan način, a oko 18 hiljada ha je imalo lokalne požare, približavajući se mestima 

kao što je Grebenac, kao što je Kajtesovo, kao što je Šušnjara. Dakle, čista katastrofa zato što ne brinemo o ovome. Kada bi se to decentralizovalo, kada bi sela ponovo mogla da gase svoje požare, kada bi profesionalne vatrogasne brigade bile deo lokalne samouprave svih gradova u Srbiji ne bi morao „Iljušin“ da dolazi da nas spašava kada je u pitanju Deliblatska peščara. Zato predlažem da sredstva koja smo predvideli za  nacionalni stadion usmerimo prema protivpožarnoj zaštiti. Hvala. 
	PREDSEDNIK: Na član 5. amandman je podneo narodni poslanik Peđa Mitrović.
	Nije tu.
	Na član 5. amandman je podneo narodni poslanik Bogdan Radovanović.
	Izvolite.
	BOGDAN RADOVANOVIĆ: Poštovane građanke i građani, smatram da bi ovim rebalansom, ali ne samo ovim, već i svakim rebalansom trebalo povećati ulaganje u kanalizacionu infrastrukturu, infrastrukturu koja se tiče vodosnabdevanja jer to je zaista od suštinskog značaja za očuvanje javnog zdravlja, zaštitu životne sredine i unapređenje kvaliteta života građana.
	Ja sam, što se ovog rebalansa tiče, našao sredstva koja, eto, nisu nešto preterano velika da bi se uložilo, jel, u ove stvari koje su od vitalnog značaja. Nalaze se na razdelu Ministarstva finansija za projekat izgradnje akvarijuma sa pratećim sadržajem.

	Vi bukvalno kao da se šegačite sa građankama i građanima Srbije. Dakle, gradi se neki basnoslovno skup akvarijum, dok 200 hiljada građanki i građana Moravičkog i Zlatiborskog okruga ostaje bez vode, dakle, gradi se akvarijum, ljudi ostaju bez vode, zbog pucanja starih cevi na vodosnabdevanju JKP "Rzav" Arilje. Bez vode su ostali i Čačak, uglavnom, i Gornji Milanovac i Požega i Arilje i Lučani. Za to vreme, mi ulažemo novac u akvarijum.
	Imamo i prošle godine, ali i ove godine, pozive, recimo, JKP iz Požege koje se zove "Naš dom" za racionalnu potrošnju vode i to je zaista sve u redu, sušni je period, pritisak je na vodosnabdevanje, klimatske promene. Dakle, sve bi to bilo u redu da te iste cisterne tog JKP "Naš dom" ne navodnjavaju privatno imanje predsednika opštine Đorđa Nikitovića, poznatijeg kao Mali Grujica. I ne samo što mu navodnjavaju porodično imanje, već i pune bazen, navodno, koji se nalazi tu iznad, na nekoj komšijskoj parceli. Taj vid bahatosti, javašluka, nije ni za onaj portal za jednokratnu upotrebu "Ko si, bre, ti", bukvalno nije ni za to. Jer, svi znaju ko ste, bre, vi i svi znaju i bukvalno na sledećim izborima će vam i pokazati. 
	Svi su vas prezreli i prozreli. Još malo samo će važiti ona čuvena – Ko god hoće, ovde može da hara i pustoši, sve kilavi Radovani i nejaki Uroši. Hvala.
	PREDSEDNIK: Na član 5. amandman su zajedno podneli narodni poslanici Ana Eraković i Đorđe Stanković.
	Reč ima Ana Eraković. Izvolite.
	ANA ERAKOVIĆ: Poštovani građani, Narodni pokret Srbije ovim amandmanom traži izmeštanje pruge iz centra Niša i izgradnje železničke obilaznice oko Niša. Ponavljam – oko Niša, a ne samo da se prebaci iz centra Niša u drugi deo grada, na teritoriju opštine Crveni krst i Pantelej, gde žive ljudi. To je naseljeno mesto pa bi se tim izmeštanjem pruge ponovo došlo do problema koji su višedecenijski u Nišu, a to je da dolazi do saobraćajnih nesreća sa smrtnim ishodima i teškim povredama, imamo podignute rampe i saobraćajne gužve.
	Da bi se sve to izbeglo, predlažemo da se napravi novi projekat i da se izgradi obilaznica oko Niša, a koja će da prolazi kroz Niš, jer tamo žive ljudi i njima nije potrebna nikakva potkovica već obilaznica. Hvala.
	PREDSEDNIK: Na član 5. amandman su zajedno podneli narodni poslanici Miroslav Aleksić, Nenad Milojičić, Aleksandar Jovanović i prof. dr Snežana Rakić.
	Reč ima Aleksandar Ivanović. Izvolite.
	ALEKSANDAR IVANOVIĆ: Poštovani građani Srbije, ovim amandmanom poslanička grupa Narodni pokret Srbije – Miroslav Aleksić, predlaže da se 20 milijardi dinara koje su opredeljene za EKSPO usmere na onu budžetsku stavku sa koje se finansira kanalizaciona infrastruktura u Srbiji.
	Pitanje kanalizacije nije stvar prestiža, to nije politički projekat, to je pitanje zdravlja ljudi, zaštite životne sredine, pitanje dostojanstva. 
	Kao EKSPO smo videli da ste kao u jednu rupu do sada ubacili silne milijarde, ne dinara nego evra i ovo je vrlo drastičan primer tog disbalansa između realnih potreba i nečega što se, blago rečeno, može nazvati korupcionaškim projektom. 
	Dakle, nismo protiv infrastrukturnih projekata, nismo protiv razvoja Srbije, nismo, u krajnjoj liniji, ni protiv organizacije međunarodnih događaja, ali dajte pre toga da stvari postavimo, da prioritete postavimo i da građanima Srbije omogućimo elementarnu stvar. 

	Mi smo u Beogradu, da ne pričam o ostatku Srbije, u glavnom gradu Srbije, gde jedna trećina ovog grada nema kanalizacionu infrastrukturnu mrežu. Zato predlažemo da ovih 20 milijardi dinara amandmanom usmerite na tu budžetsku stavku. Zahvaljujem.
	PREDSEDNIK: Na član 5. amandman je podnela narodna poslanica Irena Živković. Nije tu.
	Na član 5. amandman je podneo narodni poslanik Pavle Grbović. Izvolite.
	PAVLE GRBOVIĆ: Zahvaljujem, predsedavajuća.
	Samo jedna stvar, pre nego što obrazložim ovaj amandman. 
	Mislim da niste bili do kraja kolegijalni, dok sam bio odsutan kolega je, odgovarajući koleginici Ani Oreg govorio stvari na moj račun, između ostalog nešto i o kasnom buđenju, nešto što je i vama bilo na prethodnim sednicama. Nije fer da roditelju sedmomesečnog deteta tako nešto prebacujete. To je prilično bolno i nisko sa nečije strane. Tako da, molim vas, nemojte u budućnosti takve stvari raditi.
	Što se tiče ovog amandmana, mi predlažemo da se povećaju izdaci za izgradnju obrazovnih i naučnih centara u iznosu od tri milijarde dinara, a da se to učini na račun sredstava koja su opredeljena za Ministarstvo odbrane, odnosno za naoružanje i vojnu opremu.
	Budžet sam po sebi po definiciji predstavlja plan prihoda i rashoda jedne države u nastupajućoj godini, ali u ovoj godini sada je reč o rebalansu, ali on politički predstavlja mnogo više. Dakle, on predstavlja neki listing prioriteta koje je država postavila. 
	Ako imate situaciju da jedan rebalans budžeta predviđa manje sredstava za nauku i obrazovanje a predviđa više sredstava za policiju, vojsku i za represivni aparat, to pokazuje nameru države da umesto građana stvara podanike. To šalje vrlo jasnu poruku našim profesorima da oni ne znaju da rade svoj posao i da će njihov posao u budućnosti raditi neke druge institucije poput, recimo, crkava, koje će otvarati obdaništa, škole, čak i fakultete i visokoškolske ustanove. 
	To je takođe poruka i tim nastavnicima i profesorima i učiteljima i roditeljima da oni ne znaju ni da vaspitavaju svoju decu, zato što ih podržavaju u tome da budu buntovni, da imaju svoje mišljenje, da imaju svoj stav, da traže pravdu, već da će to u budućnosti raditi vojska. Da ono što društvo, škole i roditelji za 18 godina nisu radili, da će to za tri ili četiri meseca uraditi neko ko tu decu nikada nije video i koji će ih oblikovati u građane po meri kako vi želite. 
	I to je poruka svim našim građanima da oni u stvari nisu dovoljno dobri građani po vašoj meri zato što se bune, zato što traže pravdu, zato što traže odgovore, zato što im nije dovoljna milostinja, a očigledno smatrate i da nisu dovoljno velike patriote i da nisu dovoljno veliki Srbi. Zato se spremate da stvorite jedan sistem u kome ćete građane i Srbe praviti prema svojim merilima, poslušne, one koji se neće buniti, oni koji neće postavljati pitanja i koji će se do imbecilnosti diviti vašem vođi. 
	Mi na to nećemo pristati i zato verujem da će vam građani krajem oktobra dati odgovor na to. Hvala. 
	PREDSEDNIK: Na član 5. amandman je podneo narodni poslanik Radomir Lazović. 
	Izvolite. 
	RADOMIR LAZOVIĆ: Kao što ste mogli da vidite, suština svih naših amandmana, a i amandmana kolega iz opozicije, jeste da se promene prioriteti izdvajanja sredstava. Ovaj konkretno amandman se bavi promenom kako bi se sredstva koja treba da 

se ulože u izgradnju nacionalnog fudbalskog stadiona uložila u studentski standard, jer smatramo da Srbiji zaista nije potreban još jedan stadion, posebno ne korupcionaški, posebno ne takav koji je opterećen i pričom o tome da ga grade firme sumnjivih vlasnika. 
	Prosto, smatramo da bi, ne samo za nacionalni fudbalski stadion, već i za milijarde koje se daju za obavezni vojni rok, trebalo prenameniti i napraviti opremljenu i obučenu civilnu zaštitu, dakle dodatno uložiti, zato što je očigledno da nije dovoljno ako 30 dana, ili više u stvari, da se ugasi požar. Zatim, da ulažemo u jaku odbranu od poplava i obnovimo vodoprivrednu infrastrukturu kako bismo imali kvalitetnu i dostupnu pijaću vodu, o čemu sam juče govorio. 
	Dakle, umesto nacionalnog stadiona, umesto širenja Beograda na vodi, sanacija već postojećih kuća i zgrada i podizanje energetske efikasnosti i priprema za ekstremne temperature koje dolaze. 
	Ovaj konkretno amandman se bavi prenamenom sredstava od nacionalnog stadiona ka studentskom standardu, ali ovo je neka naša ideja da prosto Srbija treba da promeni prioritete i umesto u korupcionaške projekte da ulaže u ono što zaista građanima treba. Hvala. 
	PREDSEDNIK: Hvala. 
	Na član 5. amandman je podneo narodni poslanik Slobodan Petrović. 
	Izvolite.  

	SLOBODAN PETROVIĆ: Hvala. Koristiću i vreme ovlašćenog.
	Ovim amandmanom mi iz Poslaničke grupe Srbija Centar – SRCE predlažemo da se obezbede sredstva iz budžeta Republike Srbije za sistemsko rešavanje višegodišnjih problema vodosnabdevanja i kanalizacione mreže na teritoriji opštine Bujanovac. 
	Opština Bujanovac se godinama suočava za ozbiljnim problemima u vodosnabdevanju. Vodosnabdevanje na području Bujanovca oslanja se na mrežu koja je stara više decenija. Sistem vodosnabdevanja u Bujanovcu izgrađen je davne 1975. godine, dok pojedini delovi vodovodne mreže potiču iz 1971. godine. Značajan deo vodovodne mreže čine dotrajale azbestne cevi, zbog čega je neophodna njihova postepena zamena i sveobuhvatna modernizacija vodovodnog sistema.
	Problem sa vodosnabdevanjem nije ograničen samo na opštinu Bujanovac. Nedovoljno i nestabilno snabdevanje vodom predstavlja problem i za stanovnike više sela na teritoriji i ove opštine, među kojima su: Božinjevac, Karadnik, Srpska kuća, Ljiljance, Žbevac, Lopardince, Oslare, Rakovac, Pretina, Spančevac i Sejace. Zbog toga je neophodno obezbediti sredstva za proširenje i rekonstrukciju vodovodne mreže i obezbediti stabilno vodosnabdevanje stanovnika cele opštine.
	Drugi veliki problem predstavlja kanalizaciona mreža. I pored najave višemilijonskih investicija prethodnih godina za izgradnju kanalizacione mreže ovaj problem još uvek nije rešen. U prilog tome govore i skorašnji slučajevi izlivanja kanalizacije na ulicama Bujanovca, što potvrđuje činjenicu da je neophodno pristupiti sistemskom rešavanju kanalizacione mreže, jer pojedinačne sanacije nisu dovoljne.
	Zbog toga ovim amandman predlažemo da se obezbede sredstva za zamenu dotrajalih vodovodnih, uključujući i azbestne cevi, rekonstrukciju i izgradnju vodovodne mreže, obezbeđivanje dodatnih kapaciteta za vodosnabdevanje, kao i izgradnju i rekonstrukciju kanalizacione mreže na teritoriji cele opštine Bujanovac. 
	Naravno, i za rešavanje ovih problema davana su mnoga lažna obećanja u prethodnom periodu. Između ostalog, ponovo i od strane predsednika Vučića. Dođe on tako, povremeno, u Pčinjski okrug, izobećava sve i svašta, pa onda to isto ponavlja svaki naredni put kada ponovo dođe. Kada je bio pre neki dan, Vučić je izjavio da ima plan za jug Srbije. Samo mi nije jasno gde mu je bio taj plan prethodnih četrnaest godina, nego se sada ponovo setio, pred izbore, da nam dolazi i da nam ponovo prodaje istu ciglu.
	Dakle, amandmanom predlažemo da se deo novca za izgradnju nacionalnog stadiona preusmeri za rešavanje navedenih problema u Bujanovcu, jer uslovi u kojima ljudi u Bujanovcu žive moraju da budu važniji od izgradnje bilo kog fudbalskog stadiona. 
	Hvala.
	PREDSEDNIK: Idemo dalje.
	Na član 5. amandman je podnela narodni poslanik Verica Milanović.
	Izvolite.
	VERICA MILANOVIĆ: Zahvaljujem.
	Poslanička grupa Srbija Centar – SRCE podnela je amandman na Predlog rebalansa budžeta za 2026. godinu i na član 5. Amandmanom se predlaže umanjenje pozicije izgradnje nacionalnog stadiona za jednu milijardu i uvećanje za jednu milijardu dinara pozicije obnove, izgradnje objekata javne namene u oblasti socijalne zaštite.
	Ovim amandmanom vrši se korekcija budžetskih prioriteta kako bi se obezbedila adekvatna sredstva za obnovu i izgradnju objekata javne namene u oblasti socijalne zaštite. Ova sredstva su neophodna za unapređenje infrastrukture u domovima za stare, ustanovama za decu, prihvatilištima i svim drugim institucijama koje već godinama rade u neprihvatljivim uslovima.

	U trenutku kada se veliki broj objekata socijalne zaštite suočava sa dotrajalom infrastrukturom, nedovoljnim kapacitetima, nebezbednim uslovima za korisnike nije opravdano da se ogromna sredstva izdvajaju za projekte čiji značaj ne oseća veći broj građana i čiji društveni benefiti nisu proporcionalni uloženom novcu.
	Opšte je poznato da se starački domovi koji se nalaze u državnoj svojini nalaze u katastrofalnom stanju, da su urušeni, da imaju male kapacitete i da se to korist od strane nekih privatnih, fizičkih lica koja grade privatne domove za smeštaj starih lica bez licenci, bez uspostavljanja uslova koji su zakonom propisani. U prošloj godini samo tri staračka doma su gorela i veći broj starijih građana je izgubio život. Za takvo stanje i za gubitak ovih života, gospodo, zaista snosite odgovornost. 
	 Dakle, predložena preraspodela predstavlja odgovornu, socijalno opravdanu i finansijski racionalnu intervenciju u budžetu kako bi se u narednom periodu unapredili uslovi i u staračkim domovima, u privremenim smeštajima i svim drugim smeštajima za pomoć ugroženim licima. 
	Zahvaljujem.
	PREDSEDNIK: Hvala. 
	Na član 5. amandman je podnela narodni poslanik Ivana Rokvić.
	Izvolite. 
	IVANA ROKVIĆ: Hvala. 
	Narodni pokret Srbije Miroslava Aleksića traži ovim amandmanom da sa stavke EHPO na koju ste za 2026. godinu predvideli 35 milijardi 705 miliona dinara skinete 300 miliona dinara i prebacite ih na izgradnju zdravstvenih objekata, konkretno za početak izgradnje doma zdravlja na Novom Beogradu. 
	Pre samo nedelju dana ugovorili ste izgradnju doma zdravlja u Batajnici koja će biti na 4.000 kvadratnih metara za više od milijardu dinara. Dakle, znate koliko košta dom zdravlja, a znate i da na Novom Beogradu živi 220.000 stanovnika i mi tamo funkcionišemo sa jednim i po domom zdravlja. Zašto kažem jednim i po? Zato što na Novom Beogradu nemamo urologa, pulmologa, dermatologa, endokrinologa, gastroenterologa. 
	Pre tri meseca moj komšija iz ulice je krenuo u dom zdravlja da leči zub. Nažalost, to nije uspeo i morao je da ide privatno jer nije bilo ni anestetika, kao ni materijala koji mu je potreban za lečenje zuba. 
	Prema tome, na području Bežanijske kose, gde živi više od 60.000 stanovnika, ne postoji ni jedan dom zdravlja. 
	Za EHPO ima 35,7 milijardi, i to samo na ovoj jednoj jedinoj stavci. Narodni pokret Srbije za zdravlje ljudi traži manje od jednog procenta. Dakle, tražimo da na svakih 100 dinara koje ste ovde namenili EHPO manje od jednog dinara odvojite za zdravlje ljudi i za početak izgradnje doma zdravlja na Novom Beogradu. 
	Dakle, EHPO će trajati tri meseca, a dom zdravlja će služiti ljudima decenijama, jer građani Novog Beograda ne mogu da se leče u jednom od paviljona EHPO.
	Hvala. 
	PREDSEDNIK: Hvala. 
	Na član 5. amandman je podneo narodni poslanik Vladimir Pajić. (Nije tu.)
	Na član 5. amandman je podnela narodna poslanica dr Anna Oreg.
	Izvolite. 

	ANNA OREG: Hvala. 
	Dakle, u ovom budžetu možemo da vidimo i da novac ne raste tamo gde građani zapravo očekuje, već se ide ka tome da se plate više oni koji će da brane ovaj režim. I to je prilično jasna slika prioriteta ove vlasti. Ima se para za institucije koje će SNS da štite od svog, unutar svog sistema i za one od kojih se očekuje da čuvaju vlast kada se izbori budu lomili, ali kada treba napraviti sistem koji će građane štititi onda se svaki dinar meri. Zato smo i podneli ovaj amandman, jer ovim amandmanom predlažemo zapravo da se povećaju sredstva za obnovu i izgradnju objekata socijalne zaštite, a novac da se obezbedi ukidanjem kapitalnog projekta BIA. U obrazloženju posebno navodimo sigurne kuće i druge kapacitete za žene i decu žrtve nasilja. 
	Pokret slobodnih građana smatra da prioritet treba da budu ljudi u ranjivim kategorijama i situacijama, a ne bezbednosni aparat koji služi da prisluškuje svoje političke oponente. Mi ne tražimo da država troši više para, nego da prosto troši drugačije. 
	Hvala. 
	PREDSEDNIK: Hvala vam.
	Na član 5. amandman su zajedno podneli narodni poslanici dr Jovan Janjić i Dragan Stanojević.
	Da li neko želi reč? (Ne.)
	Na član 6. amandman je podneo narodni poslanik Marijan Rističević. 
	Da li neko želi reč? (Ne.)	
	Na član 6. amandman je podneo narodni poslanik Dušan Nikezić.
	Izvolite. 

	DUŠAN NIKEZIĆ: Predloženim rebalansom se ponovo daje preko 23 milijarde dinara, odnosno oko 200 miliona evra za šačicu stranih investitora. 
	Predloženim amandmanom se traži da se za nove obaveze za subvencionisanje privrede mogu preuzimati isključivo prema domaćim, malim i srednjim preduzećima u vlasništvu državljana Republike Srbije, kao i stranim pravnim licima koji u Srbiji transferišu nove tehnologije, ulažu u nauku i obrazovanje sa minimalnim zaradama većim od prosečne zarade u Republici Srbiji. 
	Dosadašnja praksa subvencionisanje stranih firmi koje se bave motanjem kablova ili sličnim delatnostima doživela je potpuni krah, jer su prosečne stope rasta Republike Srbije daleko niže od prosečnih stopa rasta zemalja jugoistočne Evrope. 
	U prvom kvartalu ove godine, navešću samo primer, je dato kao subvencija  30 miliona evra za 30 novih radnih mesta, milion evra po zaposlenom. Takva praksa davanjem tolikih sredstava stranim firmama mora da prestane. Mi nemamo visoke stope rasta zato što ne ulažemo u domaću privredu, a kada ulažemo, ulažemo i dajemo pare  najvećim tajkunima poput „Milenijum tima“ ili Davora Macure. Nama nije jedna ili dve velike strane investicije, potrebno nam je hiljade malih, domaćih investicija koje će angažovati domaće resurse, nabavljati domaće sirovine, zapošljavati domaće radnike i na taj način kapilarno pokretati domaću privredu. Zamislite, da umesto 200 miliona evra za šačicu stranih investitora damo za 2.000 domaćih preduzeća po 100.000 evra, efekat na srpsku privredu bi bio neuporedivo veći i bolji. Hvala.
	PREDSEDNIK: Hvala.
	Na član 6. amandman su zajedno podneli narodni poslanici Miroslav Aleksić i Uroš Đokić.
	Reč ima Miroslav Aleksić. 
	Izvolite.
	MIROSLAV ALEKSIĆ: Zahvaljujem.
	Ovim amandmanom predlažemo brisanje zato što generalno ovaj budžet, kao i svi prethodni budžeti ovih osam godina, nisu krojeni po potrebama građana Srbije, nego po potrebama vladajuće elite, stranke na vlasti i ta politika se nastavlja. Dakle, kada shvatite da vi zapravo podređujete interese građana vašim ličnim, onda vam je jasno zašto se sve raspada u Srbiji,  a sve se raspada. 
	Dakle, vi ako krenete danas po Srbiji, van ove vaše velelepne kampanje koja se prenosi na vašim medijima kao veliki uspeh davanja, i tako dalje, videćete zapravo da nigde ništa ne funkcioniše. Ceo sistem se raspao. 
	Dakle, ovde su neke kolege govorile o deponijama, vodovodima, kanalizacijama, vi se time ne bavite 15 godina. Dakle, vi niste bili za 15 godina u stanju da očistite divlje deponije, pored auto-puta imate divlje deponije, a pričate o nekom razvoju, pričate o letećim taksijima, pričate o robotima i tako dalje. Ljudi, hajte, pogledajte prvo šta je ispred vas. Đubrišta svuda na svakom koraku, vrzine i travnjaci ne pokošeni pored puta i pored auto-puta. To, za to ne treba novac, za to treba samo domaćin kuće, neko ko će da kaže – ajmo da sredimo ovu deponiju, ajmo da očistimo ovaj kanal, ajmo da uradimo nešto korisno. 
	Niste u stanju da kupite dovoljan broj protivgradnih raketa da zaštite poljoprivredne proizvođače. Niste u stanju da obezbedite dovoljno novca da imamo efikasnu i efektnu odbranu od požara, poplava i bilo kojih drugih elementarnih nepogoda. Da ne govorimo sa čime se građani danas suočavaju kada je u pitanju zdravstveni sistem, koleginica Rakić govori o tome vrlo često, da ne govorimo o obrazovanju, da  ne govorimo o svim drugim stvarima. 

	A znate zašto? To  vama nije prioritet, vama je to samo prioritet  u kampanji. Kad dođe kampanja onda se svi setite. Hajde, evo, zaboravite sve što je bilo, kao da vi niste na vlasti 15 godina, nego ćete sada ponovo da krenete da im pričate iste priče. 
	Poštovani građani Srbije ja vas molim, nije problem sa nekoliko klikova odete na „Jutjub“ pogledajte sve kampanje Aleksandra Vučića  u poslednjih 10 godina. Pa, sve su  iste. 	Svaki put vam govore isto, ljudi. Pa, samo to pogledajte i vidite ko laže, ko ne laže. Vidite ko je obećavao metro 2014. godine, vidite šta imamo danas. Vidite ko je govorio poljoprivredi, šta su govorili o poljoprivredi. Ljudi, ja govorim stalno i treba da se briše ovaj amandman koji smo predložili zato što prioritet pored EKSPA i ulaganje u koje kakve besmislene projekte, koji služe samo izvođačima radova da se nafatiraju i strpaju pare građana u svoje džepove, to nije prioritet za Srbiju, to je najveći koruptivni projekat, veći čak i od „Beograda na vodi“. Ali zbog toga nema novca za naše poljoprivrednike i time ću da završim.
	Zašto je to veliki problem? Nema jake Srbije bez jakog sela. I nema jakog sela bez jake poljoprivrede. Vi to niste shvatili. Niste shvatili koliko je važno ulagati u selo i poljoprivredu. Ljudi koji danas žive u selima u Srbiji, a sve ih je manje i manje su heroji. Govorili ste o topličkom dodatku svojevremeno u nekim kampanjama, ništa od toga a sad ponovo idete i obećavate iste stvari. Govorili ste o investicijama u poljoprivredu, povećanje subvencija, nigde ništa niste uradili i sve sada pričate isto. Ovo su postali, ne znam, dani mrmota. Dakle, mi samo slušamo jedne te iste priče u kampanji i ja se iskreno nadam da će ovo biti zadnji put da građanima obećavate iste stvari kao zadnjih deceniju i po. Hvala vam.
	PREDSEDNIK: Na član 7. amandman je podneo narodni poslanik Edin Numanović. 
	EDIN NUMANOVIĆ: Uvažena predsednice Narodne skupštine, poštovani ministri, dame i gospodo narodni poslanici, kada govorimo o budžetu, naročito o pojedinačnim delovima, želim se osvrnuti na rad kabineta zaduženog za pomirenje i regionalnu saradnju, društvenu stabilnost ministra Usamea Zukorlića čiji su rad u prethodnih godinu i po dana obeležili konkretni rezultati na polju infrastrukturnog razvoja, podrške lokalnim zajednicama, jačanju društvene kohezije i povezivanju Srbije sa regionom i dijsporom.
	Infrastrukturni i komunalni projekti u osam gradova širom Srbije usmereni na poboljšanje kvaliteta svakodnevnog života građana, među najznačajnijim na teritoriji opštine Tutina, selo Mojstir, veliko selo, maltene odsečeno od sveta gde žive i Bošnjaci i Srbi, dobilo je asfalt, povezano. Zatim, selo Paljevo, čiji put ima i regionalni karakter, završen je put na pravcu Sjenica-Dubnica, ali i raniji putni pravci u Suhom dolu, Svračiću, Rakovom polju, kao i nekim gradskim ulicama u Prijepolju, ali i u Bujanovcu, Bosilegradu, Svrljigu, širom Srbije. 
	Iako su određene solidne stvari i dalje je to mali procenat od onoga što treba uraditi i zato pozivamo na uvećanje izdvajanja kada govorimo o infrastrukturnim ulaganjima u mestima gde žive manjinske zajednice, naročito u Sandžaku, u Mačvanskom okrugu i Bujanovcu. 
	Značajan doprinos dat je razvoju privrednih potencijala kroz organizovanje prvog Sandžak biznis foruma na kome su učešće uzeli privrednici, investitori, predstavnici institucija iz Srbije, regiona i Evrope, a čime su stečeni uslovi, odnosno koji je organizovan sa ciljem snažnijeg ekonomskog povezivanja i stvaranja novih poslovnih prilika. 

	Takođe, poseban iskorak napravljen je i u odnosu prema dijaspori kroz organizovanje prvog susreta sandžačke dijaspore u Frankfurtu, time je uspostavljen novi model institucionalne saradnje sa našim ljudima u inostranstvu i stvoren prostor za njihovo aktivnije uključivanje i razvoj naših matičnih sredina.
	Sa ovog mesta želim da pozdravim i da iskažem svoju radost zbog ujedinjenja Islame zajednice u Srbije nakon 19 godina i to je veliki dan, radostan dan za sve Muslimane u Srbije, ali i velika šansa da ispravimo i prevaziđemo sve one nagomilane izazove u prethodnih 19 godina. Tu vidimo priliku da državni organi uzmu svoje učešće, da se otklone sve prepreke za vraćanje vakufske imovine i da se ovaj momenat iskoristi da državni organi daju svoj doprinos u pravcu stabilizacije i napretka sandžačkog društva.  

	Kada govorimo o medijskom javnom servisu ostajemo istrajni u svom minimalnom zahtevu da se osnuje redakcija na bosanskom jeziku pri RTS. To su elementarna prava i pitanje koje će uvek biti na dnevnom redu zato što Bošnjaci zaslužuju da dožive ovaj medijski servis kao svoj i da osete da država brine o njihovim pravima.
	Međutim, većom vidljivošću Bošnjaka i drugih manjinskih zajednica dajemo priliku i većinskom narodu da bolje upozna i da se približimo većinskom narodu kako bismo otklonili one uslove koji u nepoznavanju i neznanju rađaju nepoverenje i strah. Hvala.
	PREDSEDNIK: Hvala.
	Na član 7. amandman je podneo narodni poslanik Ahmedin Škrijelj.
	Izvolite.
	AHMEDIN ŠKRIJELj: Zahvaljujem predsedavajuća.
	Budžet je najbolji prikaz politike i odnosa Vlade prema određenim društvenim kategorijama i regijama.
	Mi smo bili prinuđeni da intervenišemo amandmanima na budžet zato što ni u ovom rebalansu Vlada nije pokazala dovoljno razumevanje za stvarne potrebe Bošnjaka i građane regije Sandžaka. Problemi sa kojima se ljudi suočavaju ili nisu prepoznati u punoj meri ili im nije dat značaj koji oni zahtevaju.
	Mi smo ovim amandmanom predložili da se nešto više od pet milijardi dinara koje već postoji u budžetu usmere na konkretne projekte i potrebe koji se godinama odlažu. Ukupni rashodi i fiskalni deficit se ne povećavaju, a pokazali smo odakle se ta sredstva mogu obezbediti. Tačnije, smatramo da se ta sredstva trebaju obezbediti time što će se umanjiti pozicije, odnosno deo sredstava planiran za nacionalni stadion, projekat EKSPO, izgradnju vojne infrastrukture u Priboju, što smo mi tražili ovim, ali i drugim amandmanom.
	Predloženi rebalans povećava javnu potrošnju, a ni nakon izmena nema posebnog razvojnog programa za Novi Pazar ni druge sandžačke opštine, niti su rešenja pitanja od neposrednog značaja za Bošnjake. Predloženom preraspodelom sredstava koja već postoje u budžetu usmeravaju se na projekte i obaveze koje se godinama odlažu. Vlada Republike Srbije usvojila je Program za povratak izbegli i raseljenih Bošnjaka iz opštine Priboj u periodu od 1991. godine do 1999. godine. Preostale obaveze iz tog programa još uvek nisu završene, a našim amandmanom mi predlažemo da se planira i izdvoji iznos od 300 miliona dinara kako bi se omogućilo da se deo projekta koji nije završen privede kraju, jer ovaj program je prihvatila Vlada i ona ima obavezu da ga privede kraju.
	Granični prelaz Vrbnica od jula 2026. godine otvoren je za međunarodni putnički saobraćaj, Sandžaku i pograničnim opštinama potreban je i robni saobraćaj, i mi smo predložili da se 50 miliona dinara nameni izgradnji objekata i infrastrukture iz nadležnosti MUP, dok uspostavljanjem robnog saobraćaja zahteva odgovarajuće odluke i kordinaciju carinskih veterinarskih i fitosanitarnih i drugih nadležnih organa. Takođe smo predložili da se u budžetu gradi izgradnja novog zatvora u Novom Pazaru koja je opravdana potreba pravosuđa i sistema izvršenja krivičnih sankcija na ovom području. Videli smo da se budžetom planiraju ulaganja i nove rekonstruisane zatvorske kapacitete u drugim sredinama pa smatramo da postoji osnova da se takva kapitalna investicija predvidi i za Novi Pazar. 
	Novi Pazar ima mlad, demografski profil i stvarnu potrebu za većim kapacitetima osnovnog obrazovanja i zbog toga smo predložili da se izgrade nove osnovne škole za naselja u Novom Pazaru, Potok i Bukreš, jer time treba rasteretiti

postojeće škole a deci obezbediti odgovarajuće uslove obrazovanja u naseljima u kojima žive. Takođe smo predložili, odnosno tražili da se ovim budžetom izdvoje sredstva za početak rada srednje škole unutrašnjih poslova u Novom Pazaru, koja bi otvorila mladima iz Sandžaka mogućnost da se školuju za rad u policiji, otvorila kadrovsku osnovu za povećanje zastupljenosti Bošnjaka u policiji. Smatramo, a to smo i amandmanom predložili da je Priboju više potreban visoko školski program, odnosno, visoko obrazovanje, nego kako to budžet predviđa izgradnju kasarne u Priboju koja bar u periodu nakon Drugog svetskog rata, tamo nikada nije bila i smatramo da ovim budžetom umesto izgradnje vojnih objekata, građanima Priboja veći prioritet je otvaranje, odnosno osnivanje  visoko školskih ustanova, nego izgradnja kasarne za koju ne znamo ništa ni čemu će da služi.
	Problemi elektroenergetske mreže u Novom Pazaru, Tutinu, i drugim Sandžadžkim opštinama, godinama su poznati i stabilno snabdevanje električnom energijom je uslov za normalan život građana. Tražili smo da se iz budžeta izdvoje dve milijarde dinara i jedna milijarda da se usmeri na stabilizaciju elektroenergetskog sistema u Novom Pazaru, a da se druga milijarda dinara usmeri na stabilizaciju elektroenergetskog sistema u Tutinu, Prijepolju, Sjenici i Novoj Varoši.
	Takođe smo amandmanom na ovaj budžet zatražili da porodici žrtava Sjeverin i Štrbaca, kao i preživele žrtve i porodice žrtava stradalih u Kukurovićima, dobiju odgovarajući status u budžetu, jer oni još uvek čekaju da se njihov pravni status i pravo urede. Budžetskim amandmanom mi ne možemo da ustanovimo poseban status ni nova individualna prava, ali možemo da obezbedimo sredstva za podršku koja se ostvaruju već kroz postojeći sistem socijalne zaštite. Država ima obavezu da čuva sjećanje na žrtve i stradanje pripadnika nacionalne manjine, i da oni dobiju odgovarajuće mjesto u javnom institucionalnom pamćenju.
	Predložena sredstva tražimo da se usmere i da se njima omogući podrška o dokumentovanju činjenici kulture sjećanja i suočavanja sa prošlošću i tranzicionoj pravdi, kao i izgradnji odgovarajući spomen obeležja. Takođe nacionalnim savetima nacionalnim manjina, država je poverila određena javna ovlašćenja, za izvršenje tih javnih ovlašćenja smatramo da sredstva koja su planirana u budžetu nisu dovoljna i da se ona moraju dodatno povećati. Naš amandman odnosno dva amandmana koje smo mi kao poslanici SDA Sandžaka predložili, predstvljaju samo izvršenje ustavnih obaveza koje Vlada ima, a kojim nažalost ni ovim  rebalansom budžeta za 2026. godinu, nije imala sluha da prepozna i ugradi u budžet. Hvala vam.
	PREDSEDNIK: Reč ima ministar Novica Tončev, izvolite.
	NOVICA TONČEV: Poštovana predsednice Skupštine, poštovane kolege ministri, drugovi i drugarice narodni poslanici, što se tiče predloga amandmana poslanika Ahmedina Škrijelja, i jučerašnjeg govora o regionalnom razvoju, i pominjanju nekoliko opština za koje moj kabinet zadužen, preduzeo sam ovu odgovornost da rebalans, ovaj za rukovođenje da se rebalansom povećaju sredstva za dodatnih milijardu dinara i smatram da to nije loš predlog, s tim pre što sam ja tražio da se predviđena sredstva povećaju kako bi se finansirali konkretni projekti, ali u daljem delu se ne slažem i mislim da ta sredstva treba raspodeliti ne samo za opštine koje ste nabrojali već svima iz grupe nedovoljno razvijenih opština, jer ono što treba njima, treba i Ljigu, Varvarinu, Bosilegradu, i da ne nabrajam još ostale opštine. Takođe, napominjem da grad Novi Pazar ne spada u četvrtu kategoriju razvijenosti, već u treću grupu nedovoljno razvijenih opština, ali ne kažem da ne treba i njima, već tehnički da ne bi moglo da se izvede da se sredstva daju iz mog kabineta.

	Međutim, moram da kažem da je najlakše kritikovati i tražiti u svemu mane, samo loše mane, i ko ne radi taj i ne greši, i upamtite da jedino olovka koja nikako nije korišćena je cela.
	Ističem pre svega da je ogroman korak učinjen 2020. godine, formiranjem ovog kabineta i podsećanja radi, do 2012. godine imali smo Kancelariju za razvoj nedovoljno razvijenih opština, koji je vodio Sulejman Ugljanin, i od tada do 2020. godine, nismo imali nijedan organ koji se posebno bavio problemima nerazvijenih opština. Mene, 2020. godine, je moja partija predložila za člana Vlade kao ministra i ja sam baš tražio da vodim ovaj sektor s obzirom da sam i bio dugo godina predsednik opštine i znam sve ove probleme. 

	Pošto je tema rebalans budžeta, neću se detaljno baviti pitanjima koja su se izdvojila kao najveći izazovi za sve ove lokalne samouprave koje spadaju u nerazvijene ali za koje sam analizom i pre svega obilaskom terena i razgovorima sa predsednicima opština i građanima došli do potencijalnih rešenja, počev od transfera koji već godinama nisu povećani, pražnjenje budžeta i plaćanje. 
	To ste videli pre neki dan prilikom obilaska predsednika države svih opština koji se plaćaju za takozvanu eksproprijaciju, odnosno zauzeće i prazne budžete, nedovoljna sredstva, takođe da obezbedimo i tražio sam naknadno da se nabave besplatni udžbenici za sve nerazvijene opštine. Takođe, da se otpišu kamate za privrednike koji duguju sredstva, odnosno koji su prihodi lokalnih samouprava. O svemu ovom sam upoznao i predsednika Vlade, članove Vlade i u svim mandatima od kako sam ministar. 
	S obzirom da dolazim iz Socijalističke partije Srbije čiji program ima socijalnu pravdu i jednakost, možete da vidite da ja kao ministar, moja partija i cela Vlada Srbije nikada nije gledala da li u opštini, na vlasti su ljudi po različitoj nacionalnoj, političkoj ili verskoj pripadnosti.
	Sada ću da navedem nekoliko projekta koji smo finansirali u ove četiri opštine. Evo, primer opština Tutin, imamo nabavku specijalnog vozila Kanal Džet – sedam miliona, nabavka vozila i opreme za Javno komunalno preduzeće „Gradac“ – osam miliona, nabavka autosmećara za isto preduzeće – sedam miliona, nabavka kontejnera – sedam miliona, rekonstrukcija asfaltirane ulice Meše Selimović u Tutinu – četiri miliona i 700, rekonstrukcija asfaltirane ulica Branka Radičevića u Tutinu – tri miliona. 
	U Priboju, rekonstrukcija dela ulice 12. januar, u starom delu Priboja – sedam miliona, građevinska mašina osam miliona, grejder – sedam miliona, nabavka teretnog vozila – sedam miliona, nabavka terenskog vozila za održavanje puteva – sedam miliona. 
	Nova Varoš, koju ste juče spomenuli, izrada projektne dokumentacije –milion i 700, nabavka digitalnog rendgen aparata – šest i po miliona, nabavka specijalizovanog vozila za probijanje kanalizacije i usisavanje kanalizacionog sadržaja – osam miliona, nabavka autosmećara – sedam miliona, nabavka kamiona sa podizačem – sedam miliona, nabavka autocisterne za vodu – sedam miliona. 
	Prijepolje. Izrada projektne tehničke dokumentacije – dva miliona, projekat investicionog udruženja postojećeg objekta PPV Rosulje vodozahvata sa taložnicom – sedam miliona, izrada sekundarne vodovodne mreže za naselje Miokus –osam miliona, nabavka cisterne za snabdevanje vodom i čišćenje ulica – sedam miliona, opremanje JKP LIM Prijepolje – sedam miliona, nabavka mašine za poboljšanje komunalnih usluga u Prijepolju – sedam miliona. 
	Evo i za Sjenicu, izmena i dopuna plana generalne regulacije za gradsko naselje Sjenica – milion i po, završetak etno turističkog kompleksa „Sjenička kuća“ –sedam miliona, rekonstrukcija dela lokalnog puta prema Peštarskoj visoravni – pet i po miliona, nabavka kombinovane mašine za potrebu održavanja seoskih vodovoda, na teritoriji opštine Sjenica – pet i po miliona, nabavka kombinovane građevinske mašine – sedam miliona.
	Ovo su četiri opštine koje ste juče pomenuli i kao što vidite ovoliko sredstava je uloženo i u Bosilegradu, i u Bujanovcu, i u Preševu, i u Trgovištu, i u mojoj Surdulici i u ostalim nerazvijenim opštinama. 
	Koliki smo budžet imali toliko smo raspodelili, ali nismo nikada ni ja, kao ministar u Vladi Srbije niti moja partija i cela Vlada Srbije gledala po nacionalnoj, verskoj ili bilo kojoj drugoj pripadnosti ko vlada ili koji građani tu žive.

	Na kraju da zahvalim građanima Srbije, mom Jugoistoku, mojoj Surdulici što veruju Vladi Republike Srbije, mojoj partiji i meni i što pružaju podršku u realizaciji ovih programa. 
	Istovremeno se izvinjavam svima što ne možemo uvek i odmah odgovorno da odgovorimo na sve zahteve ali jedno mora da se zna, da sve što radim je sa najboljom namerom i ja i cela Vlada Srbije u punoj veri, da je to ispravno.
	 Nadam se da će u ove, bar 44 opštine Socijalistička partija Srbije pobedi na predstojećim izborima.
	Hvala.
	PREDSEDNIKA: Reč ima narodni poslanik Ahmedin Škrijelj.
	Po amandmanu. Izvolite.
	AHMEDIN ŠKRIJELj: Ja sam i juče u obraćanju rekao da mi ne sporimo da je bilo nekih ulaganja. Međutim, ako uzmete zvanične statističke podatke vidite da odnos između onoga što su realne potrebe građana Sandžaka i onoga što Vlada radi u Sandžaku apsolutno imamo veliku disproporciju. 
	Gde su najniže prosečne zarade na teritoriji Republike Srbije? Kod nas. Gde je najveći procenat nezaposlenosti? Kod nas. Šta kaže Ustav? Ravnomerni regionalni razvoj. Mi ga ne prepoznajemo u politici vaše Vlade, a još manje u ovom budžetu. Amandmanom smo pokušali i onim što sam ja podneo i koleginica Minela Kalender da ukažemo Vladi šta bi to bilo potrebno i to se ne odnosi samo na vaše Ministarstvo ili oblast koju vi pokrivate. 
	Vlada treba da vodi jedinstvenu politiku, a da svi vi pojedinačno kao ministri svako iz svog domena sprovodite tu politiku. Mi je ne vidimo sem onda kada treba preko režimskih medija da Bošnjake okarakterišete kao remetilački faktor u Republici Srbiji i da nam stalno stavljate teret da smo mi neka sumnjiva lica.
	Mi učestvujemo na izborima, učestvujemo u institucijama i kroz institucije sistema tražimo ono, ne što mislimo da nam pripada, nego što nam Ustav daje. To što Vlada žmuri pred svojim Ustavnim obavezama i činjenicama, to je neka druga stvar, a sami ste pomenuli. Biće izbori, pa će i građani dati sud o tome. 
	Mi bi voleli kada bi svi ministri imali sluha da prihvate ove predloge jer i nama odgovara da imamo puteve, da imamo stabilno elektroenergetsko napajanje, da ostvarujemo Ustavom garantovana prava. 
	Svaki naš amandman je dokaz i apel da mi ono što nam Ustav daje mi ne možemo da koristimo. Svako ko hoće da pomogne mi vama ne branimo da uradite bilo šta dobro. Vaš izbor je da to ne radite. Mi vas amandmanima podsećamo ne samo na ovaj zakon, nego na niz drugih zakona šta nama treba. 
	Rekao sam vam juče, naše je da vam ukažemo, to je naša odgovornost. Vaša odgovornost je za ono što to nećete da prihvatite i zbog toga što ne radite ono što treba i kako treba.
	Nadam se da će i građani znati to da cene, pa će vam na izborima kada god dođu poslati poruku o tome, barem što se tiče Sandžaka i Bošnjaka u Sandžaku. Hvala.
	PREDSEDNIK: Na član 7. amandman sa ispravkom je podneo narodni poslanik Dobrica Veselinović.
	Da li želite reč? 
	Nije tu.
	Na član 7. amandman sa ispravkom je podneo narodni poslanik Robert Kozma.
	Da li želite reč? (Da.)
	Reč ima narodni poslanik Robert Kozma.
	ROBERT KOZMA: Hvala, predsedavajuća.

	Predložili smo opet u članu 7. da se programska aktivnost, koja glasi – Podizanje kapaciteta u cilju zaštite i spasavanja građana, imovine i životne sredine Republike Srbije, a pre svega vatrogasna vozila, vozila specijalne namene sa pripadajućom opremom da se iznos sa 400 miliona dinara poveća na milijardu i 400 miliona, a da se nedostajuća sredstva uzmu od opet, Ministarstva odbrane, odnosno od kupovine rafala. 
	Mesec dana gore požari u Srbiji. Vi ni posle mesec dana niste doneli odluku da na primer, ovu stavku povećate, nego ostavljate u rebalansu budžeta isti iznos i to nakon što je samo u Deliblatskoj peščari izgorelo preko 5.300 hektara požara koji je od Bežanijske Kose, preko Novog Beograda, pa sve do Narodne skupštine kada bi trebali da ilustrujemo.
	Budžet nije tek tamo neki papir, nije to „exel“ tabela, to je dokument koji govori šta su vama prioriteti, kakvo društvo želite da stvorite i da održavate. Hajde da pogledamo šta su vaši prioriteti – EXPO, nacionalni stadion, kupovina rafala. To su stavke koje vi dajete najviše. Od toga korist će isključivo imati samo vaši građevinski izvođači tih radova i strana država. Običan građanin neće imati koristi. 

	Vi stvarate društvo nejednakosti gde sa jedne strane imamo jedan mali broj ljudi koji su često vrlo povezani sa vama, koji mogu sebi da priušte kupovinu stana, gde se vi hvalite, kao npr. u Beogradu na vodi, da jedan metar kvadratni košta 10.000 evra. S jedne strane imamo jedan takav uzak krug ljudi koji su direktno povezani sa vama, a sa druge strane imamo obične građane gde 40% građana Srbije prima platu do 80.000 dinara, gde imamo građane po gradovima u Srbiji koji se suočavaju sa restrikcijom vode, gde u njihovim domaćinstvima više nema onoga osnovnog, a to je pijaća voda, jer, između ostalog, kada pogledamo u kakvom su nam stanju vodovodne cevi, suočavamo se sa gorkom činjenicom da 40% proizvedene vode koja uđe u vodotok da bi stigla do domaćinstv,a 40% te vode se izgubi, iscuri iz vodovodnih cevi jer su nam zastarele. Takvo društvo nejednakosti vi stvarate. Sa druge strane, nama je stalo i do zaštite građana i do zaštite prirodnih dobara i do pripreme za suočavanje sa bolnim posledicama klimatskih promena, ulaganje u jaku civilnu zaštitu, zaštitu reka i prirodnih dobara, odbrana gradova od ekstremnih vrućina. To su naši prioriteti, to je pravedno i solidarno društvo, a vama je isključivo stalo do vaše ugradnje koja nas skupo košta i bezbednosno ugrožava. Hvala vam.
	PREDSEDNIK: Na član 7. amandman je podneo narodni poslanik Slobodan Petrović. 
	Reč ima narodni poslanik Slobodan Petrović. 
	Izvolite.
	SLOBODAN PETROVIĆ: Požar u Deliblatskoj peščari pokazuje koliko je Srbija nespremna za velike šumske požare. Vatra je nedeljama harala ovim zaštićenim prirodnim područjem, a požarom je bilo zahvaćeno nekoliko hiljada hektara prirodnog područja Deliblatske peščare, što je dovelo do ugrožavanja naselja i evakuacije stanovništva. 
	Nažalost, požar bukti već nekoliko dana i nadomak Vranja, ali i na drugim mestima po Srbiji. U gašenje požara pored naših helikoptera za tu svrhu, angažovan je i ruski protivpožarni avion kao i helikopteri iz Evropske unije koji dejstvuju u Deliblatskoj peščari, ali i na području Vranja. Tek 21. avgusta Srbija ja aktivirala mehanizam civilne zaštite Evropske unije i prihvatila pomoć evropskih država. Ostaje pitanje zašto to nije urađeno ranije, jer građanima i vatrogascima koji danonoćno dežuraju na zgarištima potpuno je svejedno da li voda na plamen pada iz ruskog aviona ili evropskog helikoptera. 
	Zato ovim amandmanom predlažemo da se deo sredstava planiranih za realizaciju projekta EHRO preusmeri na nabavku protivpožarne avijacije, kako bi Srbija dobila sopstveni kapacitet za brzo reagovanje u slučaju velikih požara, a ne da slušamo od Vučića kako su neke vatrene lopte sa padobranom doletele sa Kosova. 
	Čujte - vatrene lopte sa padobranom. Kaže Vučić - istraga je u toku, namere su jasne, čekaju se rezultati. Da prvo vi utvrdite ko šalje lažne dojave o bombama u vozovima pred svaki veliki skup, gde su ona dvojica snajperista, gde su teroristi koji su u rančevima ostavili eksploziv pored gasovoda i da vidimo konačno ko je pustio onog pantera u Apatinu? 
	Što se vatrene lopte tiče, znam ja jednog lika koji ispaljuje vatrene lopte, doduše, bez padobrana, zove se Goku, ali mislim da je trenutno nešto zauzet jer sakuplja zmajeve kugle, tako da sumnjam da se i on urotio protiv našeg predsednika, jer mu smeta nezabeležen rast našeg BDP-a. Hvala.
	PREDSEDNIK: Na član 7. amandman je podnela narodni poslanik Verica Milanović.
	Reč ima narodni posalnik Verica Milanović. Izvolite.

	VERICA MILANOVIĆ: Zahvaljujem.
	Poslanička grupa Srbija centar – SRCE podnela je amandman na član 7. Amandmanom se predlaže umanjenje pozicije EHRO – Beograd 2027 za četiri milijarde dinara i uvećanje četiri milijarde dinara pozicije jačanje organizacija u zaštiti od požara. 
	U Srbiji u prošloj godini, tokom ove godine, mislim da nije bilo dana da neka deponije nije gorela. Zadnjih mesec dana, usled razornih šumskih požara, a trenutno ih je aktivno 35, trenutno, gorela je više od mesec dana i još uvek gori Deliblatska peščara. Izgorelo je za sada 5.300 hektara. Gorela je planina, i još uvek gori, Stolovi. Zahvaćeno je oko 200 hektara zemljišta. Planina Goč - šest hektara borove šume. Kao što je kolega napomenuo, vatra gori, gorela je i još uvek gori i kod Vranja, Lebana i u raznim delovima Srbije. 
	Građani su izloženi svakodnevnim toksičnim gasovima. Uništen je biljni i životinjski svet koji ćemo decenijama morati da obnavljamo i pitanje koliko ćemo uspeti da ih obnovimo sve ono što je uništeno u ovim požarima. 
	Ulaganja u ekologiju u Srbiji moraju biti znatno veća. Potrebno je hitno rešenje ne samo u ulaganje u zaštitu od požara, nego i prečišćavanje otpadnih voda, smanjenje zagađenja vazduha, upravljanja otpadom da bi nešto promenili koliko-toliko, zato što se Srbija  nalazi na mestu najzagađenije zemlje u Evropi. 
	Neodgovornom politikom prema ekologiji direktno ugrožavamo bezbednost i imovinu građana Srbije, ugrožavamo zdravlje građana Srbije, smanjujemo životni vek naših građana i pogoršavamo kvalitet života. Zahvaljujem. 
	PREDSEDNIK: Na član 7. amandman je podnela narodni poslanik prof. dr Snežana Rakić. 	
	Reč ima narodni poslanik prof. dr Snežana Rakić. 
	Izvolite. 
	SNEŽANA RAKIĆ: U članu 7. naziv organizacije Ministarstvo unutrašnjih poslova, naziv projekta Podizanja kapaciteta Ministarstva kroz nabavku specijalnih vozila, predviđeno je nekih 200 miliona dinara, a naš predlog je da se ovaj  novac prebaci u Fond za plate, dodatke i  nadoknade zaposlenih za zarade u zdravstvu. 
	Ovim putem želim da vas podsetim  na nedostatak zdravstvenog kadra i u državnim zdravstvenim ustanovama, a sada je to pojava i u privatnim zdravstvenim ustanovama. 
	Podsetiću vas, a o tome pričam već jedan duži niz godina, kako su Rumuni rešili taj problem – tako što su podigli plate u državnim zdravstvenim ustanovama i sačuvali svoj zdravstveni sistem. Znači, jednostavno to je nešto što je neophodno. 
	Druga stvar koja će verovatno biti  nepopularna, ovo što ću ja sada ovde da izgovorim, a to je da se mora odvojiti rad u privatnoj praksi od rada u državnim bolnicama. Znači, ne možete istovremeno da radite u zdravstvu na dva mesta, ne u privatnim bolnicama, nego u privatnim zdravstvenim ustanovama. Treća stvar, pitanje je ko uopšte može da radi u privatnoj praksi i koliko godina radnog iskustva mora da ima da bi radio u jednoj privatnoj zdravstvenoj ustanovi. Recimo, u Hrvatskoj ako želite da radite u privatnom porodilištu, ja sam inače ginekolog, podrazumeva da imate minimum deset godina rada u porođajnoj sali. Ono što je važno to je da iako pogledate „Instagram“, mi imamo jednu poplavu ljudi koji se sada reklamiraju. Otvaraju se sve manje i manje te neke poliklinike, zdravstvene, privatne. Ljudi se reklamiraju imenom i prezimenom šta rade, slikaju operacije. Ako uzmete Zakon o zdravstvenoj zaštiti, videćete da to nije dozvoljeno. Ja sa ovog mesta želim da apelujem da se što pre na neki  način uvede red u zdravstvenu zaštitu. Hvala. 

	PREDSEDNIK: Hvala. 
	Na član 7. amandman je podneo narodni poslanik Goran Rakić. 
	Reč ima narodni poslanik Goran Rakić. 
	Izvolite. 
	GORAN RAKIĆ: Poštovana predsedavajuća, uvaženi ministri, kolege poslanici, podneo sam amandman na član 7. predloga zakona o izmenama i dopunama Zakona o budžetu jer smatram da je neophodno da se jasno i nedvosmisleno istakne podrška funkcionisanju lokalne samouprave na prostoru Kosova i Metohije, a posebno imajući u vidu da su srpski lokalni organi vlasti  i institucije koje pružaju usluge našem stanovništvu ozbiljno ugroženi. 

	Dakle, kada danas govorimo o lokalnoj samoupravi na KiM, ne govorimo o lokalnoj administraciji u uobičajenim okolnostima, govorimo o institucijama koje predstavljaju jednu od najvažnijih veza našeg naroda sa Republikom Srbijom i koje su od presudnog značaja za njihov svakodnevni život i opstanak.
	Srpski lokalni organi vlasti na KiM suočavaju se sa kontinuiranim pritiscima otežavanjem rada i pokušajima da se institucionalno prisustvo Republike Srbije potisne iz života srpskog stanovništva. Zato podrška njihovom funkcionisanju nije samo administrativno ili budžetsko pitanje, to je pitanje opstanka srpskog naroda na prostoru KiM.
	Preko naših lokalnih samouprava građani ostvaruju čitav niz prava i dobijaju podršku koja im omogućava da ostanu na svojim ognjištima, počevši od socijalne zaštite, pomoći porodicama, do infrastrukture i drugih usluga, a od neposrednog značaja za svakodnevni život. 
	Uprkos težnji Aljbina Kurtija da satre postojanje naših institucija a samim tim i ostanak naših ljudi na KiM, ekonomski jaka Srbija kroz razna davanja i pomoći našim građanima to neće dozvoliti. 
	Upravo zbog toga smatram da član 7. treba dodatno osnažiti ovim amandmanom. Ovaj amandman zato ima mnogo šire značenje od jedne zakonske formulacije. Naravno, budžet Kancelarije za KiM nikad veći, što govori i šalje jasnu poruku našim građanima da nećemo dozvoliti da institucionalni pritisci dovedu do toga da naš narod ostane bez oslonca i podrške institucija koje mu omogućavaju da žive i opstane na KiM. 
	Svako novo radno mesto i sada a i u budućnosti je jednako opstanak jedne porodice na KiM. Zato je važno nastaviti politiku kontinuirane podrške našem narodu i kroz segment zapošljavanja mladih ljudi, što je vrlo važno, čineći im život smislenim u ovoj oblasti na KiM. Jer, čuvanje lokalnih samouprava znači očuvanje institucionalnog prisustva Srbije, ali pre svega očuvanje ljudi. 
	Dok postoje naši ljudi i naše institucije na KiM, postoji čvrsta veza sa državom Srbijom i zato tu vezu imamo obavezu da čuvamo i dodatno jačamo. Živelo Kosovo i Metohija!
	PREDSEDNIK: Hvala vam.
	Na član 7. amandman je podnela narodni poslanik Sonja Ilić. 
	Izvolite.
	SONjA ILIĆ: Poštovana predsednice parlamenta, poštovani ministri, poštovane kolege i građani, na član 7. Predloga zakona o izmenama i dopuni Zakona o budžetu Republike Srbije podnosim amandman za osnaživanje zdravstvene institucije na KiM. 
	Ja sam neko ko živi na Kosmetu i radi kao lekar specijalista u našem zdravstvenom sistemu. Ništa novo vam neću reći kada kažem da su stubovi opstanka našeg naroda na Kosmetu zdravstvo i školstvo. Upravo zato i trpimo ogromne pritiske i pretnje da će nas ugasiti, rasformirati, hapsiti ili šta već. Ali, uprkos svemu tome, mi ostajemo i dalje jaki, dostojanstveni i odlučni da sačuvamo svoj identitet i mir. 
	Kada pričamo o zdravstvu, naš narod dobija najbolju moguću negu i zaštitu u našem zdravstvenom sistemu u datim okolnostima, a i veliki broj ljudi radi i ostvaruje prihode u istom. Sem same brige o zdravlju našeg naroda, to je vrlo bitna stavka u ekonomskom smislu za celu našu zajednicu.
	Osnaživanje našeg zdravstvenog sistema se ogleda i u broju novozaposlenih ljudi, jer šanse za zaposlenje van ova dva sistema su maltene samo u teoriji. 

	Dugujemo ogromnu zahvalnost predsedniku Vučiću, ministru Lončaru, gospodinu Petru Petkoviću, što su to prepoznali i u prethodnom periodu pomogli da se ne mali broj njih zaposli.
	Da se razumemo – ulažu se ogromna sredstva, ali pošto nam stižu nove generacije diplomiranih doktora i medicinskih radnika kojima trebamo dati šansu da rade i žive, mislim da je potrebno da se ta ulaganja i povećaju. Ponoviću – stub našeg opstanka i ostanka su zdravstvo i prosveta.
	Na kraju, preneću vam poruku nas, kosovsko-metohijskih Srba, da i u najtežim vremenima narod prepoznaje one koji ostaju uz njega. Zato danas stojimo ujedinjeni uz našu državu, uz mir, stabilnost, državnu snagu i budućnost naše dece, jer samo ujedinjeni možemo sve. Živela ujedinjena Srbija! Hvala.
	PREDSEDNIK: Hvala vam.
	Na član 7. amandman je podnela narodni poslanik Danijela Nikolić. 
	Izvolite.
	DANIJELA NIKOLIĆ: Zahvaljujem.
	Predloženi amandman obrazlažem time imajući u vidu specifične socio-ekonomske okolnosti u kojima živi naše stanovništvo na prostoru KiM, da se u okviru ekonomske klasifikacije 463 – transferi u ostalim nivoima vlasti, izvrši dodatno povećanje raspoloživih sredstava.
	Predloženi amandman daje dodatnu finansijsku podršku vaspitno-obrazovnim ustanovama na prostoru AP KiM, a polazeći od potrebe za očuvanjem stabilnosti obrazovnog sistema, ali i od šireg cilja ekonomskog osnaživanja, očuvanja zaposlenosti i dugoročne održivosti naših sredina na KiM.
	Posebno treba naglasiti da su budžetska izdvajanja za Kancelariju za KiM dostigla rekordni nivo, tako da smo, kada smo glasali budžet, imali u budžetu 17.524.309.000 dinara. Rebalansom se taj iznos povećava na 2.495.301.000, tako da je budžet Kancelarije sada rebalansom budžeta 20 milijardi 19 miliona i 610 hiljada dinara. 
	Predloženi rebalans u stvari jeste i podstrek za zapošljavanje naših ljudi na KiM upravo u ovom segmentu o kom govorim, tako da ekonomska opravdanost zapravo samog povećanja pre svega izlazi iz potrebe za očuvanjem postojećih i stvaranje novih radnih mesta, povećanjem stope zaposlenosti i jačanjem ekonomske sigurnosti domaćinstava u našim sredinama na KiM.
	U uslovima ograničenog tržišta rada, smanjene privatne investicione aktivnosti i izraženih političkih i institucionalnih rizika, javni sektor institucije Republike Srbije predstavlja jedan od ključnih stabilizatora lokalne zaposlenosti i dohotka stanovništva. Zato povećanje zdravstvenih sredstava ne treba smatrati isključivo kao rast javne potrošnje, već kao ciljnu meru ekonomske i demografske stabilizacije. 
	Svako novo radno mesto generiše dodatni dohodak domaćinstava, podstiče lokalnu potrošnju i tražnju, doprinosi očuvanju privredne aktivnosti, posredno podržava mala i srednja preduzeća i preduzetnike. Na taj način ostvaruje se i efekat budžetskih izdvajanja na lokalnu ekonomsku aktivnost.
	Posebnu ekonomsku i društvenu vrednost imaju ulaganja u vaspitno-obrazovne ustanove. Same te ustanove u stvari predstavljaju ulaganje u ljudski kapital, a očuvanje škola, predškolskih ustanova i drugih obrazovnih institucija istovremeno znači očuvanje naših kadrova, radnih mesta i javnih usluga neophodnih za normalno funkcionisanje naših zajednica na KiM. 

	Imajući u vidu da su svi naši nastavnici koji su zaposleni, zato i tražim da se upravo poveća ova klasifikacija i stvore nova radna mesta, upravo zato što jedini način da zaposlimo naše ljude na Kosovu i Metohiji su ove tri stavke, a to su zdravstvo, obrazovanje i lokalna samouprava, s obzirom da privredu nemamo, nemamo nikakvih privrednih aktivnosti, jedini način da opstanu naši ljudi na Kosovu i Metohiji jeste kroz i ovaj segment zapošljavanja. Zato predlažemo povećanje ovih sredstava u okviru ekonomske klasifikacije 463. 
	Republika Srbija je rekordnim budžetskim izdvajanjima pokazala da raspolaže i političkom voljom i fiskalnim kapacitetom da nastavi snažnu podršku našem narodu i ovim amandmanom predlaže se da deo tog kapaciteta dodatno usmeri tamo gde može proizvesti neposredan i dugoročan efekat u obrazovanje, ljudski kapital, zaposlenost, ekonomsku održivost naših sredina na Kosovu i Metohiji. Hvala vam puno. 
	PREDSEDNIK: Hvala. 
	Na član 7. amandman je podneo narodni poslanik dr Dejan Gurešić. 
	Izvolite.  
23/1	AL/JG			13.45 – 13.55

	DEJAN GUREŠIĆ: Hvala.
	Poštovana predsednice Skupštine, uvaženi ministre, koleginice i kolege narodni poslanici, predloženi amandman ima za cilj osnaživanje rada javnih nefinanskijskih preduzeća i organizacija sa teritorije Kosova i Metohije. 
	Uz maksimalno uvažavanje činjenice da su Predlogom zakona o izmenama i dopunama Zakona o budžetu Republike Srbije za 2026. godinu predviđena značajna sredstva za Kancelariju za Kosovo i Metohiju, moram podsetiti da je rad svih institucija lokalne samouprave, socijalne zaštite, kao i drugih preduzeća i organizacija na području Kosova i Metohije izuzetno otežan usred brojnih zabrana i blokada rada od strane institucija iz Prištine.
	Dodatni problem predstavljaju administrativne procedure koje otežavaju zaposlenima u srpskim institucijama pravo na rad, pa čak i na boravak, zbog čega je pitanje funkcionisanja tih institucija bio predmet pregovora sa Evropskom unijom. Konačno, svrha predloženog amandmana je obezbeđivanje uslova za unapređenje poslovanja navedenih subjekata od javnog značaja uz očuvanje njihove osnovne funkcije i interesa građana. Hvala.
	PREDSEDNIK: Hvala vam.
	Na član 7. amandman je podneo narodni poslanik Radoslav Milojičić. 
	Nije tu.
	Na član 7. amandman je podneo narodni poslanik Branislav Josifović.
	Izvolite.
	BRANISLAV JOSIFOVIĆ: Hvala, predsednice. 
	Ja sam amandmanom predložio da se u budžetu za ovu godinu izdvoje sredstva za nastavak izgradnje cevovoda i objekata vodosnabdevanja turističkog centra „Jabučko Ravnište“ na Staroj planini. Ono što je predviđeno ovim projektom, to je izgradnja cevovoda „Zubska reka“, Jokino Vrelo, izgradnja postrojenja za preradu vode „Zubska reka“ kapaciteta 20 litara u sekundi, crpna stanica „Zubska reka“ i crpna stanica i rezervoar „Leskovo“. Vrednost radova ove prve faze je 650 miliona dinara. Kao što znate Stara planina je turistički centar sa najvećim potencijalom za grinfild investicije u turizmu, siguran sam, u ovom delu Evrope.
	I ono što je posebno važno, država na toj lokaciji Jabučko Ravnište poseduje svu imovinu koja je trenutno u pasivnom statusu i koja samo stavljanjem u aktivni status može sama isfinansirati potrebe za dodatnim komunalnim opremanjem. Sada bez investicije ove, bez realizacije ovog projekta trenutno imamo spremno 16 hektara, po Master planu i po PDR-u, za izgradnju i za gradnju na Staroj planini na Jabučkom Ravništu, za izgradnju hotela, višeporodičnih apartmana, jednoporodičnih apartmana i drugih sadržaja. Planom je predviđeno 152 hiljada kvadrata. Ovom investicijom omogućićemo izgradnju na još 60 hektara i ski-staza na još 40 hektara.
	Šta je bitno? Ne moramo u budžetu skidati novac od bilo čega da bi finansirali ovaj projekat. Prodajom zemljišta koje je opština dala državi da bi država formirala Javno preduzeće „Stara planina“ koja se bavi razvojem Stare planine, po trenutnim tržišnim cenama pokrili bismo ne samo ovu investiciju, već investiciju za drugu fazu vodosnabdevanja, za drugu fazu PDR-a vodosnabdevanja i izgradnju drugih objekata za vodosnabdevanje, što bi, takođe, generisalo i dodatne prihode kada je u pitanju lokalna samouprava, a to je komunalno opremanje, porez na imovinu i najvažnije otvaranje novih kvalitetnih radnih mesta u turizmu.
	Stara planina nije bitna samo za Knjaževac, već i za Pirot, Svrljig, Dimitrovgrad i smatram da bi novi investicioni ciklus doprineo daljem ekonomskom razvoju ovog dela Srbije. Zahvaljujem.

	PREDSEDNIK: Hvala. 
	Na član 7. amandman je podnela narodni poslanik dr Sanela Strainović. (Nije tu.)
	Na član 7. amandman je podneo narodni poslanik dr Ivan Rajičić.
	Reč ima narodni poslanik Sanela Strainović.
	Izvolite.
	SANELA STRAINOVIĆ: Hvala predsednice. 
	U ovom amandmanu želim da govorim o jednom pitanju koje nije samo pitanje ulaganja u zdravstvenu infrastrukturu, već pitanje odgovornosti države prema građanima Negotina i čitave opštine, i na tome država već radi, jer je u toku rekonstrukcija Doma zdravlja, iz 1981. godine, još izgrađenog, a na inicijativu predsednika Vučića opština Negotin dobija i mobilnu ambulantu. 
	Pred nama je konkretan zahtev da se iz budžeta Republike Srbije izdvoji 400 miliona dinara za Zdravstveni centar u Negotinu. Ta sredstva su potrebna za dve stvari, koje su od neposrednog značaja za funkcionisanje zdravstvene zaštite, rekonstrukciju sistema grejanja i nabavku tri vozila za terenski obilazak pacijenata u udaljenim selima. 
	Zdravstveni centar Negotin se, naime, greje na sopstvene kotlove, na tečno gorivo, evro-dizel što je najskuplji vid grejanja, ekološki neprihvatljiv i pri tome često i ne obezbeđuje adekvatnu temperaturu u prostorijama zbog dotrajalosti postojeća dva kotla. Potrebna su nam sredstva za povezivanje grejanja Zdravstvenog centra na sistem gradskog daljinskog grejanja, jer po postojećem projektu i sve ostalo što ide uz to: mreža, podstanice, pumpe i ta sekundarna mreža. 
	Kada govorimo o rekonstrukciji grejanja, ne govorimo o konforu, govorimo o uslovima u kojima rade lekari, medicinske sestre i tehničari i ostali zdravstveni radnici, ali pre svega o uslovima u kojima se leče naši građani. Bolnica i dom zdravlja moraju da budu mesta u kojima pacijenti mogu da računa na sigurnost, toplinu i normalne uslove tokom cele godine. Ulaganje u grejanje zato nije trošak koji možemo odlagati. To je ulaganje u osnovu funkcionalnost zdravstvene ustanove. 
	Drugi deo ovog zahteva jednako je važan. Tri putnička vozila za terenski obilazak pacijenata nisu niti luksuz, niti privilegija. Negotin je velika opština, sedma po veličini u Srbiji sa 38 sela i stanovništvom koje je sa nepovoljnom starosnom strukturom i koje često nije u mogućnost da lako dođe do zdravstvene ustanove. Zdravstvena zaštita ne sme da se završava na vratima ambulante. Ona mora da stigne i do ljudi kojima je pomoć najpotrebnije, do starih hroničnih bolesnika, često i slabo pokretnih u udaljenim seoskim sredinama. 
	Zato ovih 400 miliona dinara treba posmatrati kao ulaganje u dostupniju, sigurniju i kvalitetniju zdravstvenu zaštitu. To je ulaganje u ljude. Srbija treba da vodi računa o svakom svom građaninu bez obzira na to da li živi u velikom gradu ili u malom udaljenom selu. Negotin ne sme biti izuzetak. Naprotiv, upravo tamo gde je dostupnost zdravstvene zaštite otežana država treba da pokaže da je prisutna i da reaguje. Zato pozivam da podržimo izdvajanje navedenih sredstava iz budžeta Republike Srbije za Zdravstveni centar Negotin. Rekonstrukcija, grejanje i nabavka ovih vozila nisu samo stavke u budžetu. To su konkretni uslovi za bolju zdravstvenu zaštitu i konkretniju pomoć ljudima, jer kada ulažemo u zdravstveni centar mi ne ulažemo samo u zgradu i u opremu, ulažemo u zdravlje i dostojanstvo naših građana. Hvala. 	PREDSEDNIK: Vraćamo se sada na član 7. i amandman koji je podneo narodni poslanik dr Ivan Rajičić.
	Izvolite.

	IVAN RAJAČIĆ: Zahvaljujem, predsednice.
	Poštovana predsednice, poštovani ministri, dame i gospodo narodni poslanici, amandman sam podneo u cilju obezbeđivanja sredstava za revitalizaciju putne infrastrukture u opštini Kučevo. 
	Prvi uslov koji je bio neophodan da bih uopšte mogao da razmatram da podnesem ovaj amandman jeste i ekonomska stabilnost naše države, što se ogleda u povećanim prihodima u skoro milijardu evra u ovom budžetu. Tako da, zahvalnost državi što ima snage, ekonomske stabilnosti i mogućnosti da pomogne manjim lokalnim samoupravama, kao što je i opština Kučevo.
	Opština Kučevo je u prethodnih nekoliko godina uradila više od stotinu kilometara, kako lokalnih, magistralnih i regionalnih puteva. Međutim, naši sugrađani sa pravom prepoznaju trenutak u kojem se država nalazi, prepoznaju ekonomski prosperitet i žele i očekuju da se uradi sve ono što nije u prethodnih nekoliko decenija. Pa stoga sam ja u ime građana opštine Kučevo podneo ovaj amandman kako bismo u narednom periodu uradili nekoliko putnih pravaca koje nismo uspeli da završimo u prethodnom periodu. 
	Ja ću navesti nekoliko koji su izuzetno značajni za naše građane. Pa tako, podneo sam amandman u cilju rehabilitacije lokalnog puta Neresnica – Bukovska reka u dužini od 2,3 kilometara, Neresnica – Gložana – Vojula, Neresnica – Komša, Ceremošnja do pećine Ceremošnja, Ravnište – pećina Ravništavka, Velika Bresnica – Mala Bresnica – Rabrovo, put Rabrovo – Češljeva Bara i put Bukovska reka – Bukovska. 
	Ovo su izuzetno važni putni pravci koji obezbeđuju opstanak našeg stanovništva na istoku Srbije. pohvalio bih naravno i izgradnju brze saobraćajnice Požarevac – Veliko Gradište – Golubac, koje dolazi do svakog mesta na istoku Srbije. Ja zaista verujem da će država naći mogućnosti da u narednom periodu završimo i ove lokalne putne pravce i na taj način omogućimo svim našim sugrađanima da ostanu na svojim ognjištima. Zahvaljujem se.	
	PREDSEDNIK: Hvala vam.
	Na član 7. amandman je podneo narodni poslanik Darko Laketić.
	Izvolite.  


24/1	MV/MJ		13.55 – 14.00

	DARKO LAKETIĆ: Zahvaljujem se.
	Poštovana predsednice, poštovani ministri, uvažene kolege narodni poslanici, ovim amandmanom koji sam podneo predložio sam da se uradi raspodela sredstava sa razdela koji govori o tekućoj budžetskoj rezervi na razdeo 39, razdeo Ministarstva za javna ulaganja, koji definiše ulaganja, između ostalog, u saobraćajnu infrastrukturu. 
	Šta su motivi podnošenja ovog amandmana? Naime, osnovni motiv jeste taj što je zaista neophodna izgradnja saobraćajne obilaznice oko grada Prokuplja, a razlozi zbog čega ovo govorim su sledeći.
	Naime, svi oni aparati, oni uređaji koji mere prolaz vozila kroz centar grada Prokuplja i duž magistralnog puta Niš-Priština, govore o tome da kroz centar grada Prokuplja dnevno prođe preko sedam hiljada vozila. Na godišnjem nivou ta cifra izlazi preko 2,5 miliona vozila koja prolaze kroz sam centar grada. Samim tim vidite i neophodnost rešavanja ovog, rekao bih, vrlo značajnog problema. 
	S druge strane, kao olakšavajuću okolnost za rešavanje ovog problema navešću i činjenicu da je trasa auto-puta Niš-Priština, govorim o projektu, već urađena, govorim o eksproprijaciji i otkupljivanju zemljišta, već urađena, i to je neka olakšavajuća okolnost, iako je izgradnja auto-puta u ovom trenutku stala, pre svega mislim na građevinske olakšice, da bi se eventualno mogle iskoristi i te putne trase, koje su već otkupljene, u narednom periodu. 
	Stoga, predlažem da se ovaj moj predlog ozbiljno shvati i razmotri, pre svega ulaganje u ovu vrstu saobraćajne infrastrukture u Prokuplju. Hvala.
	PREDSEDNIK: Hvala. 
	Na član 7. amandman je podnela narodni poslanik Katarina Stojanović. 
	Izvolite. 
	KATARINA STOJANOVIĆ: Zahvaljujem. 
	Poštovana predsednice Narodne skupštine, uvaženi ministri, poštovane kolege i koleginice narodni poslanici, građani Republike Srbije, ovim amandmanom želim da dodatno ukažem na značaj ulaganja u lokalnu putnu infrastrukturu, jer kvalitetan put nije samo pitanje saobraćaja, već pitanje svakodnevnog života naših građana. 
	Predložila sam amandman da se obezbede sredstva za obnovu putne infrastrukture na području grada Smedereva. U proteklom periodu Smederevo je, uz značajnu podršku predsednika Republike Srbije i Vlade Republike Srbije, napravilo vidljive i značajne rezultate. Ti rezultati su prepoznati od strane građana, ali istovremeno predstavljaju i obavezu da nastavimo sa radom. Zato ovaj amandman vidim kao još jedan korak u tom pravcu. 
	Kada ulažemo u puteve, ulažemo u bolji život naših građana. Time obezbeđujemo bolju povezanost grada, sela, ljudima olakšavamo svakodnevni život. Upravo tako treba da nastavimo da radimo, da rešavamo probleme i da građanima pokažemo rezultate, jer samo konkretnim radom i rezultatima pokazujemo odgovornu i ujedinjenu politiku koja za cilj ima jaku, stabilnu i razvijenu Srbiju. A kada imamo zajednički cilj i kada zajedno gledamo napred, možemo da uradimo još više. Zato nastavljamo dalje, za svaki grad, za svako selo, za svakog našeg građanina i za bolju budućnost, jer samo ujedinjena Srbija pobeđuje. Hvala. 
	PREDSEDNIK: Hvala. 
	Na član 7. amandman je podnela narodni poslanik Miljana Milojević. 
	Izvolite. 

	MILjANA MILOJEVIĆ: Poštovana predsednice Narodne skupštine, poštovani predstavnici Vlade, poštovani narodni poslanici, uvaženi građani, amandman koji sam podnela odnosi se na rekonstrukciju objekta i dogradnju fiskulturne sale OŠ „Mirko Tomić“ u Obrežu, u opštini Varvarin. Radi se o školi čiji je najveći deo izgrađen 1934. godine i nalazi se u stanju koje zahteva kompletnu rekonstrukciju, a fiskulturna sala je neophodna jer se časovi fizičkog vaspitanja održavaju u učionicama tokom zimskih meseci. 
	Škola „Mirko Tomić“ ima 107 učenika i opština Varvarin već dugo radi na rešavanju ovog problema, pa smo tako čak 2020. godine dobili sredstva koja su bila obezbeđena preko tada Kancelarije za upravljanje javnim ulaganjima, ali je korona, nažalost, sprečila realizaciju ovog projekta. Kompletna tehnička dokumentacija je obezbeđena sredstvima jedinica lokalne samouprave i prihvaćena od strane Ministarstva za javna ulaganja. Građevinska dozvola je izdata. 
	Opština Varvarin je dosada potpuno rekonstruisala tri osnovne škole, u poslednjih nekoliko godina, sredstvima dobijenim od države, a ukupna vrednost izvedenih radova je čak blizu 170 miliona. Ovo je rezultat odgovorne politike ove vlasti, na čelu sa predsednikom države i potpuno sam sigurna da će i ovaj projekat, kao i mnogi drugi, biti realizovan u budućnosti. Ovu državu vode hrabri ljudi i živela Srbija! 
	PREDSEDNIK: Hvala vam.
	Određujem sada pauzu u trajanju od 60 minuta. 
	Vidimo se u 15.00 časova. Hvala. 


25/1	MT/MO		15.05 – 15.15 	

	(Posle pauze.)

	PREDSEDNIK: Nastavljamo sa radom.
	Na član 7. amandman je podnela narodni poslanik mr Svetlana Milijić.
	Izvolite. 
	Svetlana Milijić: Hvala, uvažena predsedavajuća.
	Poštovana predsednice Narodne skupštine, potpredsednici Vlade Republike Srbije, uvaženi ministri, predloženim amandmanom omogućila bi se rekonstrukcija fiskulturne sale u Osnovoj školi Branko Radičević u selu Gabrovac na periferiji Grada Niša. U ovom amandmanu predložila sam 30 miliona dinara koji bi obezbedili da učenici ove škole mogu da rekonstrukcijom fiskulturne sale koriste savremeno opremljen prostor koji će biti funkcionalan, jer država na čelu sa Aleksandrom Vučićem jednako vodi računa u ulaganje u obrazovanje kako ulaganje u infrastrukturu i ulaganje u zdravstvo. To je ulaganje u ljude, u narod Srbije. Zato je naša politika, politika konkretnih rezultata, a ne politika velikih reči.
	Ja bih iskoristila ovu priliku da podsetim građane Srbije da su periodi od 2000. godine do 2012. godine kada su demokrate, odnosno opozicija na vlasti uzimali kredite iz Evropske investiciona banke za izgradnju bolnica koje nisu realizovali, pa tako moram da podsetim građane da su 2006. godine od Evropske investicione banke uzeli prvo 50 miliona evra za izgradnju Kliničkog centra, a kasnije i 2008. godine 150 miliona evra. Nisu izgradili i sami znate, Klinički centar niti u Nišu, niti Klinički centar Srbije u Beogradu. Izgradio je Aleksandar Vučić kada je došao na vlast.
	Ovo je izveštaj Evropske investicione banke koji kaže da su trošena sredstva isključivo na medijsku promociju samog projekta rekonstrukcije, na određene konsultante pod navodnicima i na vraćanje penala Evropskoj investicionoj banci zbog ne povlačenja i ne realizovanja odobrenih sredstava na vreme.
	Poštovani građani Srbije, to su oni uradili, odnosno ništa. Njihova vladavina ne meri se ni jednim brojem kilometara autoputeva ili železničkih pruga, niti jednom izgrađenom bolnicom. 
	Poštovani građani Republike Srbije, mi u ovoj sali svi koji smo vaši predstavnici možemo da imamo različita mišljenja i možemo politički da se razlikujemo. To je uredu, to je demokratija, ali moramo ili bi trebali da kao predstavnici naroda se složimo u jednom, a to je da Srbija napreduje. Zato rebalans kao prva tačka dnevnog reda u ovom plenumu jeste rebalans koji ne merimo milijardama. Mi ga merimo konkretnim rezultatima, merimo ga brojem kilometara autoputeva, novih bolnica, novih škola, novih fabrika, novih radnih mesta. Zato je osnova ovog rebalansa pre svega briga za ljude, a i kontinuitet infrastrukturnih projekata. To je Srbija koju volimo. To je Srbija za koju se borimo. To je rebalans koji treba da usvojimo. 
	Živela Srbija! 
	Hvala.
	PREDSEDNIK: Hvala.
	Na član 7. amandman je podneo narodni poslanik Nenad Krstić.
	Izvolite.
	NENAD KRSTIĆ: Poštovana predsedavajuća, dame i gospodo ministri, poštovani narodni poslanici, uvaženi građani Republike Srbije, podneo sam amandman na član 7. radi izdvajanja sredstava za nerazvijene opštine, odnosno za 4. grupu nerazvijenih od nenamenskih transfera. 

	Mogu da pohvalim rebalans i ministra finansija, obzirom da ova država danas ima više para nego nekada, da ima milijardu evra više na raspolaganju i raspodeli. 
	Pored mog amandmana i puno dobrih amandmana, ali preporuka, odnosno sve ono što je rebalans predvideo to je za dobrobit svih građana naše države.
	Kratko bih se osvrnuo na laži pojedinih poslanika, a odnosi se na to da su pričali neistine, prvenstveno kada su u pitanju Bujanovac i Preševo. 
	Ondašnji poslanik je izneo, da kažem neistine, jer predsednik niti je spominjao, niti je nipodaštavao nigde albansku zajednicu, već je u Bujanovcu rekao da se zapošljavaju i Srbi i Albanci. Albanci su zapošljeni, više od 40 njih, u 100% državnoj firmi „Simpo“. Otvoren je konkurs u Bujanovcu za zaposlenje Albanaca, što znači da ova država vodi računa o svim građanima nebitno na nacionalnu, etničku i bilo koju strukturu, već o svim građanima. 
	Što se tiče samog poslanika, njegova stranka gde god učestvuje u lokalnoj vlasti tamo su Srbi izopšteni, tamo srpske sredine nemaju niti kanalizaciju, niti vodovod. Sve ono što je nadležnost jedinica lokalne samouprave. 
	Tako da, hoću da kažem da su izrečene laži na račun predsednika, zato što dolazim sa juga Srbije i lično poznajem strukturu stanovništva i sve ono što je vezano na jugu za te opštine.
	Takođe, hoću da kažem još jednu iznesenu laž. Još jedan poslanik je rekao neistinu, odnosno prejudicirao da predsednik laže, a naravno da nije istina, a obećana škola u Bosilegradu je stavljena na listu prioriteta i finansiranja od strane Vlade Republike Srbije. I 18. decembra 2025. godine Vlada je usvojila kao projekat za finansiranje. Zašto se nije radilo do sad usaglašavanje projektno-tehničke dokumentacije. 
	S pravom mogu da kažem da se samo iznose neistine na račun predsednika, zato što vide ko radi, ko obilazi Srbiju, ko gradi Srbiju.
	Što se tiče te energetike i struje, koje su takođe bile na temi Bosilegrada, meštanin koji se obratio predsedniku uputio 2024. godine zahtev, i to hoću da kažem zarad građana. Taj isti gospodin nije hteo da uplati sebi priključak i da prihvati uslove EPS-a i nije dobio struju. Što znači da je opet izrečena još jedna laž na račun i predsednika i države, jer se stara o svemu onome što je moguće da se uradi.
	Još jedna stvar. Što se tiče puta Trgovište – Bosilegrad, dobar deo su urađeni zemljani radovi. Dobrim delom je pripremljen put za asfaltiranje. 

	To što nije izvršeno asfaltiranje je bilo više nego nemoguće jer tehnički uslovi moraju da se prilagode s obzirom da se radi o terenu koji treba ozbiljan građevinski poduhvat i nadam se da će i to veoma brzo biti uz pomoć države.
	Još jednom pohvala za rebalans, pohvala za predsednika koji obilazi male sredine i koji čuje narod, a sve ostalo će se videti jer je Srbija ujedinjena više nego ikada. Živela Srbija.
	PREDSEDNIK: Hvala.
	Na član 7. amandman je podnela narodni poslanik Lidija Načić.
	Izvolite.
	LIDIJA NAČIĆ: Hvala predsedavajuća.
	Poštovana predsedavajuća, uvaženi ministri, kolege i koleginice narodni poslanici, poštovani građani Republike Srbije.
	Ovaj amandman se odnosi konkretno na izdvajanje početnih sredstava za izgradnju nove opšte borske bolnice u Boru. Imajući u vidu da je postojeći objekat opšte bolnice u Boru u lošem stanju, pre svega nedovoljnog kapaciteta. Naime, moram da kažem da je borska bolnica izgrađena davne 1933. godine, potrebno je za početak izgradnje nove borske bolnice izdvojiti 600 miliona dinara. Lokacija je izabrana i nalazi se u ulici Nade Dimić u Boru. Urbanistički projekat je izrađen i finansirao ga je grad Bor iz lokalnog budžeta.
	Gradska uprava grada Bora, Odeljenje za urbanizam, građevinske, komunalne, imovinsko-pravne i stambene poslove je februara meseca ove godine stavila na javni uvid. Navedenim projektom predviđena je površina od približno 42.000 m2 bolničkog kompleksa, osam operacionih sala, 372 kreveta i garaža za 282 mesta.
	Građani Bora i okoline zaslužuju da u narednom periodu dobiju savremenu gradsku bolnicu sa svim pratećim objektima i odgovarajućom medicinskom opremom i kadrom, kako medicinske, tako i ne medicinske struke koja je omogućiti adekvatnu zdravstvenu zaštitu i lečenje ne samo građana Bora već i ostalih stanovnika Timočke krajine.
	Na kraju ne mogu a da ne spomenem da je zahvaljujući politici SNS i posvećenošću predsednika Aleksandra Vučića grad Bor postao bolje mesto za život, pre svega kada je u pitanju zapošljavanje i otvaranje novih radnih mesta. Naime, nekada je stopa nezaposlenosti u gradu bila i do 30% više od prosečne stope na nivou Republike Srbije, a sada je na istorijskom minimumu od 8% sa tendencijom daljeg pada i sve većim iz godine u godinu izdvajanje sredstava iz lokalnog budžeta za aktivne mere politike zapošljavanja.
	Srbija pobeđuje, živela Srbija.
	PREDSEDNIK: Hvala.
	Na član 7. amandman je podnela narodni poslanik Vesna Stanković.
	Izvolite.
	VESNA STANKOVIĆ: Hvala predsedavajuća.
	Poštovana predsedavajuća, uvaženi ministri, poštovane koleginice i kolege poslanici, cenjeni građani, ovim amandmanom predlažem da se obezbede sredstva za obnovu škole u selu Halovu pored Zaječara.
	Poznato je koliko je u prethodnom periodu ulaganu u obrazovanje, kao i poboljšanje uslova u našim školama. Ovaj amandman još jedan je korak u tom pravcu, u pravcu da svako dete ima bezbedne i kvalitetne uslove za obrazovanje bez obzira na to živi li u gradu ili na selu.

	Ne mogu da ne spomenem i projekte koji su prethodnih nekoliko godina zahvaljujući politici Aleksandra Vučića i državi Srbije realizovani u gradu Zaječaru. Pre svega pomenuću rekonstrukciju Osnovne škole „Hajduk Veljko“, zatim novi nacionalni stadion „Kraljevica“, zatim rekonstrukciju i dogradnju dečijeg odeljenja zdravstvenog centra, takođe ulaganja u putnu i komunalnu infrastrukturu i još puno projekata.
	Ovo pokazuje da država prepoznaje potrebe našeg grada kao i ovog dela Srbije. Razvoj nije samo izgradnja velikih objekata u gradu već razvoj mora da stigne i do naših udaljenijih sela.
	Govoreći konkretno o objektu za koji se amandmanom predviđaju sredstva, stanje objekta je ozbiljno. Školska zgrada je veoma stara, pojedine učionice nisu u upotrebi iz bezbedonosnih razloga i zbog toga nam je potrebno trajno i kvalitetno rešenje.
	Važno je da naglasimo da grad Zaječar u ovom projektu aktivno učestvuje i da od ukupne vrednosti projekta koja iznosi 37,3 miliona dinara grad Zaječar obezbeđuje više od 7,4 miliona dinara što čini 20% sredstava koje obezbeđujemo od sopstvenih sredstava.
	Posebna vrednost ovog projekta je u tom što se radi o pograničnom i ruralnom području koje se suočava sa demografskim izazovima, zato ovaj amandman ne vidim kao ulaganje u rekonstrukciju jedne škole, vidim ga kao nastavak politike koja kaže da je svako dete važno i da ni jedno selo nije predaleko. Zato podržavam ovaj amandman. Pozivam i vas da ga podržite i verujem da ćemo zajedničkim radom država i grad Zaječar stvoriti uslove da deca u Halovu imaju školu kakvu zaslužuju. 
	Ulažemo u školu, ali zapravo ulažemo u ono što je najvažnije, u našu zemlju, u naše selo i u budućnost ovog kraja, jer zajedno možemo sve. Živela Srbija.
	PREDSEDNIK: Zahvaljujem.
	Na član 7. amandman je podnela narodni poslanik Tatjana Petrović Stojković.
	TATJANA PETROVIĆ STOJKOVIĆ: Zahvaljujem predsedavajuća.
	Poštovana predsednice, poštovani ministri, poštovani narodni poslanici, poštovana građani Republike Srbije, ministar finansija Siniša Mali nam je predstavio sadržajan i sveobuhvatan Predlog zakona o izmenama i dopunama Zakona o budžetu Republike Srbije za 2026. godinu koji doprinosi boljem i kvalitetnijem životu, poboljšanju standarda, rastu zarada, jačanju privrede i privlačenju investicija. 
	Ovaj predlog zakona je razvojan, socijalno orjentisan i usmeren ka daljem ekonomskom jačanju naše zemlje, jačanju privrede i ekonomije. Sve kategorije stanovništva osetiće brigu države kroz pomoć iz budžeta u vidu povećanja zarada, jednokratnih finansijskih davanja penzionerima, borcima, primaocima dečijeg dodatka i svim punoletnim građanima. Posebno je značajno izdvajanje sredstava za povećanje učeničkog standarda kojim će se obezbediti bolji uslovi za školovanje učenika. 
	Podnetim amandmanom predlažem uvećanje izdvajanja sredstava za povećanje učeničkog standarda, delatnosti kojom se u oblasti obrazovanja i vaspitanja obezbeđuju dodatni uslovi za dostupnije, efikasnije i kvalitetnije obrazovanje i vaspitanje. 
	Ulaganjem u poboljšanje učeničkog standarda država potvrđuje prioritet praćenja svetskih trendova koji se menjaju brže nego ikada. Sa jedne strane pokazuje finansijsku snagu, iz druge odgovornost, stvara materijalne, kulturne, socijalne, zdravstvene i druge uslove kojima se podstiče sticanje obrazovanja, društvena 

uključenost i svestrani razvoj ličnosti učenika i studenata. Ulaganjem u obrazovanje ulažemo u budućnost Srbije, vođeni politikom Aleksandra Vučića, politikom mira i brige o građanima. Živela Srbija.
	PREDSEDNIK: Zahvaljujem.
	Na član 7. amandman je podnela narodni poslanik Olivera Denić. 
	OLIVERA DENIĆ: Zahvaljujem predsednice.
	Poštovane građanke i građani Republike Srbije, predlažem ovaj amandman radi obezbeđivanja dodatnih sredstava za obnovu putne infrastrukture na teritoriji opštine Sokobanja. 
	Rebalans koji je pred nama je svakako razvojni. Mi njime nastavljamo da konstruišemo infrastrukturu, da gradimo nove puteve, da ulažemo u investicije, da pomažemo razvoj privrede, ali ono što je najvažnije ovaj rebalans je usmeren najviše na brigu o svakom čoveku, jer to jeste najvažnije, posebno danas kada se dešavaju velike geopolitičke promene, kada se ceo svet nalazi u nekoj krizi i kada svedočimo da su oko nas svuda žarišta. Zadatak ozbiljne države jeste da svakom građaninu bude čvrst oslonac i pomogne mu da što bezbolnije izađe iz krize u kojoj se svet nalazi, a Srbija upravo to i radi. 
	Uprkos nestabilnom međunarodnom okruženju Srbija uspeva da održi ekonomsku stabilnost, da obezbeđuje energetsku sigurnost koja je postala pitanje bezbednosti danas, da otvara nova radna mesta, da smanjuje cene lekova, povećava plate i penzije, pomaže porodicama kao i najosetljivijim grupama. E, to je briga o ljudima i to ništa nije slučajno. To je rezultat odgovorne i posvećene politike koju je postavio predsednik Aleksandar Vučić, koju narod bira i koju mi iz SNS-a sledimo. 

	Zato je važno da sredstva iz ovog rebalansa budu tamo gde su građanima najpotrebnija. Ulaganje u putnu infrastrukturu u Sokobanji, znači ulaganje u ljude, privredu, turizam i kvalitet života građana. Sokobanja je tradicionalni biser srpskog turizma i uvek zaslužuje dodatnu pomoć i podršku. Upravo to jeste suština i ovog rebalansa, jer mi, kao i uvek da slušamo građane, da budemo uz naše građane, da ulažemo u svaki deo Srbije i da zajedno gradimo snažniju, stabilniju i ujedinjenu Srbiju. Hvala vam.
	PREDSEDNIK: Na član 7. amandman je podneo narodni poslanik Goran Nikolić. Izvolite.
	GORAN NIKOLIĆ: Hvala predsedavajuća, poštovana predsednice Narodne skupštine, poštovani ministri, kolege narodni poslanici, dragi građani.
	Podneo sam ovaj amandman u cilju obezbeđenja, odnosno dodatnih sredstava za rekonstrukciju državnog puta, u gradu Vranju. Radi se o rekonstrukciji državnog puta drugog A reda, u dužini od 1,7 kilometara koji predstavlja jednu od značajnih saobraćajnica i jedan od četiri ulaza u grad Vranje. Napomenuo bih da zahvaljujući uspešnoj politici i odgovornoj politici, mnogi kapitalni projekti su realizovani u gradu Vranju, a ovo je samo nastavak te uspešne saradnje sa lokalnim rukovodstvom i sa Vladom Republike Srbije.
	Radi se o jednoj izuzetno značajnoj saobraćajnici, rekao sam predstavlja ulaz u grad, gde je fluktuacija saobraćaja na izuzetno visokom nivou, gde se nalazi veliki broj radnji i privatnih preduzetnika i ono što je veoma bitno, a to je osnovna škola Radoje Domanović, tako da je značaj rekonstrukcije ove saobraćajnice i zbog bezbednosti naše dece.
	Naravno, da sve ovo ne bismo mogli da očekujemo i da se javimo i podnesemo sve ove amandmane da nije bilo, naravno odgovornog ponašanja i domaćinskog, pre svega Vlade i državnog rukovodstva, čime su obezbeđena neophodna sredstva i ja stvarno mogu da izrazim zadovoljstvo što će upravo ova ulica Partizanski put, u dužini od 1,7 kilometara biti realizovan taj projekat i da će se sa realizacijom krenuti već u narednoj nedelji. Naravno, ići će se etapno, u nekoliko faza. Prva faza podrazumeva rekonstrukciju nekih 300, 400 metara i ono što je bitno i projekat i sva prateća dokumentacija i rešenje o izvođenju radova, odnosno dozvola za gradnju su ishodovani.
	Na kraju bi samo izrazio veliku zahvalnost na svim velikim stvarima koji su učinjene za Pčinjski okrug i jug Srbije, a predstojeći izbori daju, da kažem za pravo da budemo u uverenju da ćemo sa ovom politikom nastaviti i u budućem periodu, barem kada je u pitanju Pčinjski okrug, koji je ujedinjen i koji će sigurno znati da nagradi celokupnu politiku koja je vođena, ne samo u ovom mandatu, nego i u svim prethodnih 10 godina unazad. Hvala.
	PREDSEDNIK: Hvala.
	Na član 7. amandman je podneo narodni poslanik Stefan Kitanović. Izvolite.
	STEFAN KITANOVIĆ: Uvažena predsednice, ministri u Vladi Republike Srbije, narodni poslanici, dragi građani Republike Srbije, amandman koji podnosim treći put, prethodno novembra 24. decembra 2025. godine, odnosi se na rušenje nebezbednog nadvožnjaka koji je označen kao crna tačka u saobraćaju i jer se upravo na tom mestu često dešavaju saobraćajne nesreće i vezane za izgradnju kružnog toga kod naselja Ančiki, a za šta je na javnoj raspravi u Leskovcu stiglo najviše predloga. 
	Na toj lokaciji ne postoji petlja, a izgradnjom kružne raskrsnice obezbedili bi se saobraćajni priključci, postojećih putnih pravaca, kao i budućih saobraćajnica. Asfaltirani su u Leskovcu kilometri i kilometri puteva, prema

 Vlasotincu, Lebanu, Bojniku, Vučju, Nišu, Grdelica auto put, Bulevar Nikole Pašića, a očekujemo uskoro da će i putevi u selima Mrštane, Rudare, Svirce, a i ostalim mestima obuhvaćenim ovim projektom koji se odnosi na kanalizaciju 16 naseljenih mesta, biti asfaltirani, odnosno vraćeni u prvobitno stanje, kao i početak rehabilitacije puteva Razgojna, Gradanica, Smrdan u dužini od 3,2 kilometra, Donja Slatina  Rajna Polja, u dužini od 3,8 kilometra, kompletno, Donja Jajna, Šišince, Kukumovce i Igrište, 2,8 kilometra, Veličkovci i Drćevac 2,7 kilometra, kao i Donja Jajna i Gornja Jajina dužina 2,2 kilometra, Vučja Brza gorina u dužini od 3,1 kilometra.
	Leskovac, danas ima budžet 7,5 milijardi dinara, dok je za vreme prethodne vlasti imao svega 3 milijardi dinara. Pritom tada je dug grada iznosio preko 2 milijardi dinara, dok se danas sve obaveze izmiruju u dan i dinar. Kašnjenja u platama su bila 8, 9 meseci i danas se plate isplaćuju redovno i to uz konstantna povećanja. Nikada nisu bila veća i značajnija ulaganja u zdravstvu u kompletnu rekonstrukciju opšte bolnice, u Leskovcu za prethodnih 50 godina, nije uloženo toliko koliko se ulaže danas i investicija 5,4 milijardi dinara, i 3,9 milijardi građevinski deo, milijardu i po opremanje, a nakon 70 godina, radi se i rekonstrukcija i nadgradnja dečjeg dispanzera. Preko 2,5 milijardi dinara uloženo je u stadion i ranije je bilo nezamislivo i nerealno da će baš u Leskovcu igrati naša reprezentacija, jedina za koju ću uvek navijati i kada gubi i kada pobeđuje. Leskovac, je dame i gospodo zvanična prestonica kulture Srbije, i Leskovac se našao za najuži izbor za prestonicu mladih Republike Srbije, a od strane međunarodnih institucija ocenjen je kao povoljno poslovno okruženje. Narod vidi i pamti, a vreme istinu uvek dođe, a mi smo sa predsednikom Vučićem na čelu tu upravo zbog naroda. Živela Srbija. Hvala.
	PREDSEDNIK: Na član 7. amandman je podnela narodni poslanik Nataša Ivanović. Izvolite.
	NATAŠA IVANOVIĆ: Zahvaljujem predsedavajuća. Uvažene kolege i koleginici narodni poslanici, poštovani ministri i građani Republike Srbije, poznato je koliko su za našu državu važna ulaganja u obrazovanje i koliko je važno da deca i prosvetni radnici imaju bezbedne i dostojanstvene uslove za rad. Upravo zato i predlažem amandman kojim bi se obezbedila sredstva za obnovu osnovne škole u Petrovcu na Mlavi, i jedan od važnih problema naše opštine jeste stanje objekta osnovne škole Bata Bulić, koja broji 800 učenika i zaposlenih. Školi je potrebna ozbiljna adaptacija i obnova kako bi učenici i zaposleni imali bolje i kvalitetnije uslove za boravak i rad. Vrednost potrebnih radova procenjuje se na oko 40 miliona dinara. Petrovac na Mlavi je opština koja je iznedrila velike umove naše društvene zajednice, ali je istovremeno opština svrstana u četvrtu kategoriju nedovoljno razvijenih jedinica lokalne samouprave u Republici Srbiji i naša država je u prethodnom periodu pokazala da prepoznaje značaj obrazovanja. Širom Srbije grade se i obnavljaju škole i vrtići i stvaraju se bolji uslovi za učenike, prosvetne radnike i ulažu značajna sredstva u obrazovnu infrastrukturu i zato verujem da će ovaj naš zahtev prepoznati kao još jedna prilika da zajedno unapredimo uslove u kojima naša deca odrastaju i obrazuju se. Prosveta je temelj svakog uspešnog društva, a ulaganje u škole je ulaganje u budućnost Srbije.
	Na kraju, naglasila bih da će naša Poslanička grupa Aleksandar Vučić – Srbija ne sme da stane, podržati predlog rebalansa budžeta, jer verujemo da kroz odgovornu i razvojnu politiku možemo da nastavimo sa ulaganjima u obrazovanje i sve ono što je važno za građane Srbije. Hvala.
	PREDSEDNIK: Na član 7. amandman je podneo narodni poslanik Dušan Marić. Izvolite.

	DUŠAN MARIĆ: Poštovane kolege, poštovani građani, ja sam podneo amandman kojim predlažem da Vlada Republike Srbije do kraja ove kalendarske godine izdvoji dodatnih 600 miliona dinara za obnovu putne mreže u Velikoj Plani. 
	U poslednjih sedam godina zahvaljujući Vladi Srbije na teritoriji opštine Velika Plana mi smo obnovili osam državnih puteva. To su put Markovac – Lapovo – Batočina, Markovac – Svilajnac, Makovac – Velika Plana, Velika Plana – Smederevska Palanka, Velika Plana – Radovanje, Smederevska Palanka – Karaula Radovanje Rača, Velika Plana – Žabari, Velika Plana – Veliko Orašje – Krnjevo, Miloševac i Lozovik. 
	Započeta je obnova poslednjeg ne obnovljenog državnog puta od Carigradskog druma preko Krnjeva do Smederevske Palanke. Završena je deonica do centra Krnjeva. Ostalo je još da se uradi sedam kilometara do Smederevske Palanke. 
	Ja koristim ovu priliku da zamolim Vladu Srbije da pronađe sredstva da završimo obnovu i tog puta. 
	Ovaj istorijski uspeh ne bi bio moguć da nije bilo para. Para ne bi bilo da nije bilo uspešne ekonomije, a uspešne ekonomije ne bi bilo da nije bilo dobre politike državnog rukovodstva. 
	U proteklih 10 godina mi smo sredstvima iz opštinskog budžeta prvi put asfaltirali ili obnovili 120 ulica na teritoriji naše opštine, od toga 50 ulica u gradskom području. 
	Međutim, zbog činjenice da decenijama ranije sve do 2015. godine i dolaska Srpske napredne stranke na vlast nije dovoljno ulagano u obnovu puteva, mi imamo putne pravce između velikih pomoravskih sela koji su u izuzetno lošem stanju. 
	To su putevi Krnjevo – Trnovče – Miloševac – Lozovik, put kroz Staro i Novo Selo, put od Novog Sela do Rakinca i put od centra Donje Livadice do državnog puta Velika Plana i Žabari. 
	Mi iz opštine smo planirali da ove godine sopstvenim sredstvima obnovimo put u Donjoj Livadici, međutim nemamo novca za obnovu ova tri druga putna pravca i iz tog razloga sam podneo ovaj amandman. 
	Rezultati koje sam ovde pomenuo su razlog, pa građani Velike Plane redovno na izborima glasaju za liste Srpske napredne stranke i ja sam ubeđen da će oni to učiniti i na parlamentarnim izborima u oktobru ove godine. 
	Hvala.
	PREDSEDNIK: Hvala. 
	Na član 7. amandman je podneo narodni poslanik Dragan Nikolić. 
	Izvolite.
	DRAGAN NIKOLIĆ: Gospođo predsednice, dame i gospodo ministri, poštovani narodni poslanici, uvaženi građani Republike Srbije, moj amandman ide u pravcu da se iz tekućih budžetskih rezervi izdvoje finansijska sredstva i omogući rekonstrukcija dečijeg odeljenja u bolnici u Vranju. 
	Više razloga zašto sam vam ušao u ideju da dam ovaj amandman, to je ono što je radosna vest za sve građane Srbije da je u ovoj godini od januara meseca do današnjeg dana, a u odnosu na 2025. godinu u Srbiji rođeno 877 beba više, što predstavlja, ja verujem i rezultat onoga što smo mi za ove tri godine u ovoj Skupštini radili, usvajajući beneficije koje se daju za kupovinu prvog stana, za kupovinu prvog stana majkama porodiljama i sve ono što smo, a tiče se i Alimentacionog fonda kao i isplate za prvorođeno, drugo, treće i četvrto dete, što je očigledno i nateralo i dalo snagu svim mladim bračnim parovima da u jednoj potpuno sigurnoj državi koja se bori za mir, za stabilnost, ostvare se i kao roditelji. 

	Zbog toga je bitno da se u Vranju ovo dečije odeljenje rekonstruiše, zbog toga što su sva ostala i odeljenja u ovoj bolnici rekonstruisana, a radi se o njih 11.
	Podvukao bih radi se o porodilištu, o internom, o hirurgiji, o infektivnom, očnom, ortopediji, urologiji, transfuziji, urgentno laboratorija i neurologija. 
	Dakle, Gradska bolnica u Vranju predstavlja jedan od 200 objekata iz zdravstvenog sistema Srbije koji se obnavljaju, koji su rekonstruisani ili koji se grade kao novi, a tu posebno mislim na kliničke centre kojih do sada u Srbiji nije bilo. 
	Osim toga, u Gradu Vranju se gradi bukvalno na sve strane. Takođe smo za ove tri godine dobili od Vlade pet miliona za obnovu Osnovne škole „Dositej Obradović“ u Vranju. U toku je javna nabavka za rekonstrukciju, odnosno resanaciju Aleksandrovačkog jezera u okolini Vranja radi se u dve faze i koja će koštati četiri milione evra.
	Takođe, istorijsko-kulturni spomenik Markovo kale pored Vranja je ušlo u program rekonstrukcije, zgrada Haremluka u koju će biti uloženo milion evra od strane Ministarstva kulture i ta postavka će biti jedna od najboljih, najopremljenijih i najatraktivnijih od Dunava do Makedonske granice. 
	Sada smo dobili uveravanja prilikom posete gospodina Aleksandra Vučića da će i ulica Partizanski put, koja je glavna arterija, odnosno, ulica koja deli Vranje na dva dela, odnosno jedne od glavnih na ulazu u Vranje biti rekonstruisana u nekoliko faza. Prva faza već počinje izgradnjom kanalizacije i asfaltiranjem nekih 300 ili 400 metara.
	Dakle, Srbija radi, Srbija se gradi. Mi očekujemo odlične rezultate na ovim izborima zato što smo posvećeni brigama, odnosno brizi o svakom građaninu gde god da živi, da li se radi o urbanom delu ili o seoskoj sredini. 
	Skoro smo iz budžeta Grada Vranja asfaltirali jednu ulicu od 1.200 metara u jednom delu Vranja, odnosno u selu, a to je Poljanica, tačnije – Golemo Selo, tu se trideset godina, a možda i duže obećavalo asfaltiranje i sređivanje tog puta. Onda smo jedan deo asfaltirali do Crkve Svetog Prokopija, takođe u Golemom Selu.
	Tako da smo zabrinuti, radimo ono što najbolje znamo, ljudi su nam zahvalni i ja očekujem da Srbija pobeđuje, ja očekujem da ujedinjena Srbija pobedi. Zato živela ujedinjena Srbija!
	PREDSEDNIK: Hvala. 
	Na član 7. amandman je podnela narodna poslanica Sanja Milošević.
	Izvolite.
	SANjA MILOŠEVIĆ: Zahvaljujem.
	Poštovana predsedavajuća, poštovani članovi Vlade, koleginice i kolege narodni poslanici, građani i građanke Republike Srbije, činjenica je da se zahvaljujući stabilnim javnim finansijama i likvidnom budžetu Republike Srbije u Srbiji i gradi i radi i da taj razvoj nije zaustavljen.
	Od 2013. godine do sada izgrađeno je ukupno 651 kilometar puteva, dok se još 434 kilometara nalazi u izgradnji.
	Činjenica je da putevi nisu samo infrastrukturni projekti. Oni su politika povezivanja, razvoja i budućnosti. Politika koja razume da se poverenje građana stiče rezultatima, radom, delima jeste politika koja ima snagu da traje.
	Upravo u skladu sa takvom politikom podnela sam i amandman na Predlog zakona o izmenama i dopunama Zakona o budžetu Republike Srbije za 2026. godinu, kojom tražim da se obezbede dodatna sredstva za rehabilitaciju puteva na području grada Leskovca.

	Posebno želim da ukažem na deonicu Gornje Jajna-Veliko Trnjane, put koji je od velikog značaja za meštane ovog kraja. Deca iz Gornje Jajne pohađaju nastavu u svom mestu do četvrtog razreda, a od petog bi trebalo da nastave školovanje u Velikom Tranjanu. 
	Međutim, zbog neasfaltiranog puta između ova dva sela nema adekvatnog autobuskog prevoza, zbog toga roditelju decu sve češće usmeravaju prema Leskovcu, pa se broj učenika u seoskoj školi u Velikom Trnjanu postepeno iz godine u godinu osipa. 
	Zato ovaj put nije samo pitanje asfalta, njegov značaj videli smo i onda kada je bio najpotrebniji, kada je došlo do prekida na putu prema Leskovcu. Upravo je ova deonica i korišćena kao obilazni pravac, jer predstavlja lažnu alternativnu vezu Vučjanskog kraja sa Gradom Leskovcem. 

	Verujem da država Srbija, na čelu sa predsednikom Aleksandrom Vučićem i nadležnim institucijama, ima i snage i mogućnosti da pronađe način da se ova deonica rehabilituje, posebno imajući u vidu da predsednik Vučić godinama unazad obilazi Srbiju, razgovara sa ljudima u našim selima, ukazuje na to koliko je važno da selo živi, da mladi ostanu i da imaju uslove da svoju budućnost grade tamo gde su i rođeni. Da bi ljudi ostali na selu, moramo im obezbediti ono osnovno – put, školu, prevoz i vezu sa gradom. 
	Zato verujem da kada napravimo put do škole, zapravo pravimo put za budućnost jednog sela. Kada čuvamo selo, čuvamo i naš grad i naš kraj i našu Srbiju. Jer, samo Srbija koja vodi računa o svakom svom mestu i svakom svom čoveku može biti snažna Srbija. I samo ujedinjena, stabilna i snažna Srbija može da nastavi putem razvoja, da čuva mir i da našoj deci obezbedi budućnost. 
	Neka žive naša sela, neka se razvijaju naši gradovi, neka živi naša ujedinjena Srbija! Živela Srbija i hvala vam.
	PREDSEDNIK: Hvala.
	Na član 7. amandman je podnela narodni poslanik Ana Miljanić.
	Izvolite.
	ANA MILjANIĆ: Zahvaljujem, predsedavajuća.
	Pre svega, želim da naglasim da ću u danu za glasanje podržati predlog za rebalans budžeta, jer se taj novac opredeljuje za naše penzionere, za sprovođenje Zakona roditelj-negovatelj, za alimentacioni fond, za jednokratnu pomoć, za sve naše građane, kao i za mnoge važne projekte za našu državu.
	Amandman sam podnela da bih naglasila značaj izgradnje zatvorenog bazena u gradu Požarevcu, posebno nakon usvojene Strategije razvoja sporta u Republici Srbiji od 2026. do 2035. godine, u kojoj se jasno detektuju problemi u sistemu sporta, jer je pre same izrade te Strategije urađena jedna obimna eks ante analiza koja je detektovala sve što je potrebno našem sportu. Između ostalog, jedan od nedostataka je i broj zatvorenih bazena u Republici Srbiji, a posebno kada se uzmu u obzir rezultati naše vaterpolo reprezentacije i naših plivača.
	Naravno, možda mnogo važnije od toga je da svako dete u svom razvoju ima priliku da se bavi jednim od bazičnih sportova, u ovom slučaju plivanjem. 
	Mi kao grad imamo rešenje o građevinskoj dozvoli, imamo rešenje o izvođenju radova i zaista želimo da budemo među prvima u redu kada počnu da se sprovode mere i aktivnosti iz gore pomenute strategije.
	Za sam kraj, suština politike SNS je briga o ljudima. Konstantno se ulaže u povećanje plata, u povećanje penzija, ulaže se u sektor zdravstva, u školstvo, u poljoprivredu, energetiku, brze saobraćajnice, auto-puteve i ja sam sigurna da naši građani to već prepoznaju i da će upravo na narednim izborima dati podršku jednoj takvoj politici i sigurna sam da će pobediti ujedinjena Srbija. Zahvaljujem.
	PREDSEDNIK: Hvala.
	Na član 7. amandman je podneo narodni poslanik mr Jovan Kolundžija.
	Nije tu.
	Na član 7. amandman je podneo narodni poslanik Milovan Drecun. 
	Nije tu.
	Na član 7. amandman je podnela narodni poslanik primarijus dr Nada Macura.
	Izvolite.

	NADA MACURA: Poštovana predsednice Skupštine, poštovani ministri, kolege narodni poslanici i poštovani građani Srbije, podnela sam ovaj amandman sa ciljem da pružim dodatni podsticaj i ubrzanje kapitalnim projektima u našem zdravstvu koje ova vlada već godinama uspešno i istorijski obnavlja. 
	Moj predlog je da unutar samog Ministarstva zdravlja na Razdelu 27 napravimo dodatnu optimizaciju troškova i predlažem da iznos na ekonomskoj klasifikaciji 464 u okviru Programa 1087 uvećamo za tačno jednu milijardu dinara, odnosno sa 6,3 na 7 milijardi i 288 miliona dinara.
	Ova dodatna milijarda biće obezbeđena isključivo unutrašnjim uštedama na poziciji administrativnih i ugovorenih usluga u samom ministarstvu.
	Time pokazujemo maksimalnu fiskalnu odgovornost, ne tražimo nova zaduženja, ne povećavamo deficit, već pronalazimo unutrašnje rezerve kako bismo podržali našu ekonomsku politiku rasta.
	Svi smo svedoci koliko je kliničkih centara i bolnica izgrađeno i rekonstruisano širom Srbije u prethodnom periodu. Međutim, naš cilj je da taj istorijski investicioni talas stigne što pre do svakog mesta. 
	Ova dodatna sredstva će preko RFZO omogućiti brži završetak radova, nabavku najsavremenije opreme i još bolje uslove za naše lekare i pacijente u regionalnim centrima.
	Usvajanjem ovog amandmana pokazuje se kako odgovorna vlast upravlja javnim finansijama domaćinski, efikasno i uvek u interesu zdravlja naših građana.
	Svi smo svedoci koliko je kliničkih centara izgrađeno, a ova dodatna milijarda će omogućiti još brži nastavak radova na potpunoj rekonstrukciji i opremanju opšte bolnice u Novom Pazaru ili Kragujevcu ili Užicu, čime ispunjavamo obećanje građanima da vrhunska nega mora biti dostupna svuda. Živela Srbija, Srbija pobeđuje!
	PREDSEDNIK: Hvala.
	Na član 7. amandman je podneo narodni poslanik prof. dr Zoran Dragišić. 
	Izvolite.
	ZORAN DRAGIŠIĆ: Poštovana predsednice Narodne skupštine, uvažene koleginice i kolege narodni poslanici, dragi građani Srbije, podneo sam amandman na član 7. Predloga zakona o izmenama i dopunama Zakona o budžetu Republike Srbije za 2026. godinu u kome predlažem da se dodatnih 100 miliona dinara opredeli za naučna istraživanja i za dalji razvoj nauke u Srbiji.
	Nauka, kao što svi znamo i to ne treba posebno naglašavati, je motor i pokretač svakog društva i mi u Srbiji možemo i te kako biti ponosni na ono što je na tom planu ova vlast uradila u poslednjih, od 2014. godine naovamo. 
	Treba građani da znaju da je istina kada se govori o nauci u Srbiji sledeća. Do 2014. godine u Srbiji nije postojao ni jedan jedini naučno-tehnološki park. Danas su aktivna, postoje četiri parka, od kojih se najveći nalazi u Beogradu,  na Zvezdari i to je park u kome radi preko 70 kompanija i preko 1000 inženjera i naučnih istraživača. To je  Naučno-tehnološki park Novi Sad koji je otvoren 2020. godine, I faza i II faza od 10.000 kvadratnih metara je već pri kraju i završena je zapravo taj naučno-tehnološki park vezan je za fakultet tehničkih nauka u Novom Sadu. Zatim, Naučno-tehnološki park u Nišu, otvoren 2020. godine, koji je fokusiran na razvoj IT tehnologija i elektronike i naučno-tehnološki park u Čačku koji je otvoren 2021. godine i takođe je vezan za fakultet tehničkih nauka. 

	Pored već izgrađenih i aktivnih naučno-tehnoloških parkova, gradi se i BIO kampus na „Torlaku“ u Beogradu na 20 hektara i to će biti najveći i  najmoderniji naučno-tehnološki park u ovom delu Evrope pa i šire. On će u svom sastavu imati četiri fakulteta, devet naučnih instituta i imaće vezu sa privredom, sa kompanijama, jer ulaganja u nauku u Srbiji su usmerena na privredni razvoj, na saradnju sa privredom, na ukupni tehnološki napredak, ali ne samo na razvoj ekonomije, već i na sveukupni društveni razvoj Republike Srbije. 

	Pored toga to su: industrijski park „Mihajlo Pupin“ u Beogradu, industrijski park u Inđiji, Palata nauke u Beogradu i mreža od preko 20 regionalnih startap centara u Subotici, Kruševcu, Pirotu, Užicu itd. Dakle, ovo je izgrađena naučna infrastruktura u Srbiji od 2015. godine do danas i ona se i dalje gradi i dalje se razvija. Ovih 100 miliona, koje sam predložio, treba uložiti, pre svega, u istraživanja koja se odnose na razvoj veštačke inteligencije, na razvoj novih tehnologija, na razvoj mehanizama za odgovor na vanredne situacije, pa određeni deo sredstva, naravno, treba odvojiti i na razvoj naučnih istraživanja u oblasti društvenih nauka.
	Dakle, ovo su činjenice o tome ko ima kakav odnos prema nauci, koja je vlast koliko uložila u nauku, a sve drugo su laži, obmane i prazne priče. I to je ono što građani Srbije treba da znaju. Samo ovakva ujedinjena Srbija pobeđuje. Hvala vam.
	PREDSEDNIK: Hvala.
	Na član 7. amandman je podneo narodni poslanik Igor Jakšić. 
	Nije tu.
	Na član 7. amandman je podnela narodni poslanik Sanja Džajić.
	Izvolite.
	SANjA DžAJIĆ: Zahvaljujem, predsedavajuća.
	Danas želim da govorim o mladima, jer kada govorimo o mladima, mi zapravo govorimo o budućnosti Srbije. A budućnost se stvara danas, odlukama koje donosimo, institucijama koje gradimo i prilikama koje pružamo generacijama koje dolaze. Formiranje i aktivan rad kancelarije za mlade treba da predstavlja direktnu vezu između države, lokalnih zajednica i mladih ljudi. Ovo nije pitanje još jedne kancelarije ili administrativne strukture. Ovo je pitanje da li mladi znaju kome mogu da se obrate kada imaju ideju, problem ili inicijativu.
	Srbija ima Strategiju za mlade za period od 2023. do 2030. godine, kao i Akcioni plan za period od 2026. do 2028. godine. To jasno pokazuje da država prepoznaje značaj omladinske politike, ali mladi ne žive u strategijama. Zato nam je potreban mehanizam koji će strategiju pretvoriti u konkretnu podršku. Kancelarija za mlade treba da bude mesto gde mlada osoba može da dobije informaciju o stipendiji, zapošljavanju, obrazovanju, sportu ili mogućnosti da pokrene sopstveni projekat.
	Posebno želim da istaknem sport. Sport nije samo rezultat i medalja. Sport je zdravlje, disciplina, timski rad i vaspitanje koje mladog čoveka uči kako da prihvati pobedu, ali i kako da ustane posle poraza. Ulaganje u mlade nije trošak. To je investicija u budućnost Srbije, jer mladi nisu podeljeni na naše i na njihove, mladi su naši, oni su Srbija. Ako želimo da mladi veruju u Srbiju, onda Srbija mora da pokaže da veruje u njih. 
	Zato danas ne govorimo samo o formiranju kancelarije, govorimo o mestu koje će povezivati državu i mlade, Beograd i lokalne sredine, sport, obrazovanje i zapošljavanje i pre svega o vratima koja će za mlade uvek biti otvorena. Budućnost Srbije treba da gradimo zajedno sa njima, jer samo ujedinjena Srbija je Srbija koja pobeđuje. Hvala. 
	PREDSEDNIK: Na član 7. amandman je podneo narodni poslanik prof. dr Marko Atlagić.
	Izvolite.
	MARKO ATLAGIĆ: Poštovana predsednice, poštovane kolege narodni poslanici, ovim amandmanom želeo sam da se obezbede veća finansijska sredstva za učenički standard, jer učenički standard obezbeđuje bolje uslove za život, i rad, i školovanje naših učenika van mesta prebivališta. Kako znamo, učenički standard 

obuhvata smeštaj, ishranu u domovima, finansijsku pomoć kroz učeničke kredite, ali i finansijsku pomoć kroz učeničke stipendije, vaspitni rad, prevoz i rekreativne i druge aktivnosti.
	Učeničkim stipendijama, osiguravamo mesečna, besplatna sredstva za odlične učenike, ali i stipendije za nadarene učenike o kojima, nažalost, možda nismo dovoljno vodili računa u proteklom periodu, pogotovo za vreme bivše vlasti blokadera. Kada su u pitanju učenički krediti, oni se odnose u prvom redu na učenike koji se školuju za deficitarna zanimanja, i to je jako dobro što posebno poklanjamo pažnju tom delu naših učenika. Ova vlast SNS-a, u vreme od 2012. do 2026. godine, izgradila je i rekonstruisala 16 domova učenika i dva na području Kosova i Metohije. 
	Poštovani blokaderi, koliko ste vi do 2012? Šutite. Nula. Znate zašto ste nula? Zato što je vaša vlast bila vlast lezijedovića i zgubidana. Razmišljao sam zašto ste nam uništavali školstvo u to vreme, a inače ne samo školstvo nego i državu. I zaključio sam u jednoj rečenici, ona glasi – vi ste nam, gospodo blokaderi, dok ste bili na vlasti uništili našu prošlost, našu sadašnjost, a da ste ostali na vlasti posle 2012. godine, još samo godinu dana, uništili biste nam i našu budućnost. E, gospodo blokaderi, građani vam to nisu dozvolili. Neće vam dozvoliti ni na sledećim izborima? Znate li zašto? Zato što ujedinjena Srbija pobeđuje, a ne lezijedovići, džabalebaroši, vetrogonje, luftiguzi u liku Dragana Đilasa, zvani Điki mafija, Zdravka Ponoša, zvani Topioničar tenkova i Otpravnik srpskih heroja u Haški tribunal. Hvala.  
	PREDSEDNIK: Molim vas samo da se držite amandmana. 
	Na član 7. amandman je podneo narodni poslanik Nikola Lazić. 
	NIKOLA LAZIĆ: Poštovana predsednice, poštovani članovi Vlade, koleginice i kolege narodni poslanici, građani Srbije, formiranje kancelarije za mlade svakako je važna tema. Mladi moraju imati svoje mesto u institucijama, prostor u kojem će se njihov glas čuti i mehanizam kojim će se njihove ideje pretvoriti u konkretne politike. Ali briga o mladima ne može da stane u jedan amandman, niti se njihova budućnost može rešavati jednom budžetskom stavkom. To je pitanje ukupnog pravca u kojem se Srbija kreće. 
	Zato želim da iskoristim ovo obraćanje da kažem nešto što možda u ovom trenutku smatram za nijansu važnijim. Pred nama, a i pred građanima Srbije se možda nalaze najvažniji izbori i pred njima neće biti samo različite liste, različite teme. Pred njima će biti tri potpuno različita puta. 
	Prvi put je put politike prošlosti, politike koju smo već imali prilike da gledamo, a čije smo nacrte imali priliku da čujemo, a nekada i da vidimo. Menjaju se reči i lica, ali suština i rezultati te politike građani Srbije dobro pamte. 
	Drugi je put politike ulice, politike bez jasnog programa, plana i odgovornosti. To je put u nepoznato, na čijem kraju ne znamo šta nas čeka. Ali, nakon svega što smo videli u poslednje dve godine, možemo da naslutimo šta je ono što bi nas sačekalo na kraju tog puta. 
	I postoji treći put. Put rada, rasta i napretka; put većih plata i penzija, novih radnih mesta, investicija, novih puteva, škola i bolnica; put stabilne, samostalne i snažne Srbije. To je politika koju sprovodi SNS. To je politika Aleksandra Vučića. To je politika rezultata. Verujem da će građani i ovog put izabrati Srbiju koja se razvija, politiku koja je okrenuta njihovom boljem životu i budućnosti njihove dece. 
	A iz ove klupe odlazim sa čvrstim uverenjem u jedno – samo ujedinjena Srbija može da nastavi da raste, samo ujedinjena Srbija može da sačuva svoju stabilnost i jedino ujedinjena Srbija sa Aleksandrom Vučićem pobeđuje. Hvala. 

	PREDSEDNIK: Hvala. 
	Na član 7. amandman je podneo narodni poslanik Dušan Stojiljković. 
	Nije tu. 
	Na član 7. amandman je podnela narodni poslanik Vesna Đurišić.
	Nije tu. 
	Na član 7. amandman je podnela narodni poslanik Dubravka Filipovski. 
	Izvolite. 

	










31/1	AL/MJ		16.05 – 16.15

	DUBRAVKA FILIPOVSKI: U današnjoj raspravi u pojedinostima želim da skrenem pažnju na jedan konkretan problem koji imaju građani u podavalskim selima, koji žive u podavalskim selima. 
	Podržavam predloženi budžet, rebalans budžeta, i posebno smatram značajnim što se dodatna sredstva usmeravaju u infrastrukturne projekte i u unapređenje uslova života naših građana. I upravo iz tog razloga podnela sam amandman kojim predlažem da se 800 miliona dinara dodatno usmeri u program obnove i izgradnje objekata javne namene u oblasti komunalne infrastrukture. Moja namera je vrlo konkretna, da se stvore uslovi za izgradnju i obnovu vodovodne i kanalizacione mreže u podavalskim selima. To je pitanje koje građani sa ovih područja godinama unazad ističu kao jedan od svojih najvažnijih infrastrukturnih problema. Ovaj amandman zato vidim kao konkretan doprinos politici ravnomernog razvoja i ulaganju u komunalnu infrastrukturu. Zato očekujem da se u saradnji sa nadležnim  ministarstvima, sa gradom Beogradom i pratećim institucijama sagleda kako mogućnost da se podavalska sela uvrste među prioritete za rešavanje pitanja vodovodne i kanalizacione mreže. Verujem da ćemo zajedničkim radom doći do rešavanja ovog problema.
	Samo bih želela da iskoristim priliku i da istaknem da smo nedavno od predstavnika studentske liste mogli da čujemo njihova izlaganja u okviru ekonomskog programa koje će oni, nadam se, uskoro prestaviti u celini i po tom predlogu oni predviđaju da smanje plate, da unište kurs, i da donesu nepredvidivost. 
	Poštovani građani Srbije, nasuprot tome je politika Aleksandra Vučića i Srpske napredne stranke, stabilan kurs, predvidljivost, dalji rast plata i naravno vera u svoj narod i državu. Zahvaljujem.
	PREDSEDNIK: Na član 7. amandman je podneo narodni poslanik Nenad Abramović.
	Izvolite.
	NENAD ABRAMOVIĆ: Poštovana predsedavajuća, poštovani ministri u Vladi Republike Srbije, poštovane koleginice i kolege, uvaženi građani Republike Srbije, danas ću govoriti o pitanju koje nije samo pitanje budžeta, već pitanje odgovornosti, solidarnosti i odnosa prema ljudima koji su zbog ratova i progona bili prinuđeni da napuste svoje domove. Zato predlažem da se iz budžetske rezerve izdvoji i preusmeri 500 miliona dinara Komesarijatu za izbeglice i migracije sa jasnom namerom da izgradnju stanova za prognana i interno raseljena lica, jer još uvek postoji potreba za stambenim zbrinjavanjem oko 6.900 porodica. 
	Dakle, 500 miliona dinara jeste značajan iznos, ali kad taj iznos stavimo u kontekst života ljudi kojima je namenjen moramo se zapitati šta je važnije od toga da porodica, koja godinama živi u neadekvatnim uslovima, omogućimo da ima siguran krov nad glavom. Za mnoge prognane i rasejane porodice privremeni smeštaj traje godinama. Deca odrastaju u uslovima koji ne bi smeli da budu trajno rešenje. Ljudi koji su izgubili svoje domove ne traže privilegiju, traže mogućnost da normalno žive, da rade, školuju svoju decu, imaju osećaj sigurnosti, koji svako od nas smatra osnovnim. 
	Zato ovaj predlog ne treba posmatrati kao običnu budžetsku preraspodelu. To je ulaganje u rešavanje jednog od najtežih socijalnih i humanitarnih pitanja koje naše društvo nosi sa sobom. Sredstva treba usmeriti transparentno, namenski i odgovorno uz jasne kriterijume za izbor korisnika i kontrolu utroška svakog dinara. Cilj mora biti konkretan da se što veći broj porodica trajno stambeno zbrine i da je tamo, gde je to moguće, započne ili ubrza izgradnja stanova koji će tim ljudima 

predstavljati novi dom. Posebno moramo misliti na porodice sa decom, samohrane roditelje, starije osobe i sve one koji zbog svojih životnih okolnosti najteže mogu sami da reše ovo pitanje. 
	Ovih 500 miliona dinara neće rešiti problem svih prognanih i raseljenih, ali to nije razlog da ne učinimo ono što možemo. Svaki izgrađeni stan znači jednu porodicu manje u neizvesnosti. Svaki novi dom znači jedan korak ka životu dostojnog čoveka. 
	Naša politika ne treba da se meri samo velikim projektima i brojkama, već i time kako se odnosimo prema ljudima kojima je pomoć najpotrebnija. Zato vas pozivam da podržimo preusmeravanje 500 miliona dinara iz budžetske rezerve Komesarijatu za izbeglice i migracije, za izgradnju stanova za prognana i raseljena lica.
	Hajde da ovu odluku ne smatramo kao stavku u budžetu. Posmatrajmo je kao odluku kojom jednoj porodici možemo omogućiti ono što svi smatramo osnovnim pravom, da ima svoj dom. Isto tako znamo da jedino vlast na čelu sa našim predsednikom Aleksandrom Vučićem ima volju i kapacitet da ovaj problem reši i zato živela Srbija, i hvala vam.
	PREDSEDNIK: Hvala.
	Na član 7. amandman je podnela narodni poslanik Ljubica Vraneš.
	Izvolite. 
	LjUBICA VRANEŠ: Zahvaljujem, predsednice Skupštine.
	Poštovane ministarke, poštovane kolege i koleginice, uvaženi građani Srbije, danas govorimo o temi koja je od posebnog značaja za našu državu, o ulaganju sredstava iz budžetske rezerve u Ministarstvo kulture i samim tim o razvoju i očuvanju naše kulture, umetnosti i kulturnog nasleđa. 
	Kada govorimo o budžetskoj rezervi ne govorimo samo o novcu koji treba potrošiti kada se pojavi nepredviđena potreba. Govorimo o instrumentu koji država omogućava da reaguje odgovorno i pravovremeno onda kada se ukaže prilika ili potreba od posebnog javnog interesa. Upravo zato smatram da sredstva iz budžetske rezerve treba usmeravati tamo gde mogu da proizvedu dugoročnu korist za društvo.	
	Želim da izrazim svoju duboku zahvalnost za politiku koju vodi naš predsednik Aleksandar Vučić, a posebno se osvrćem na doprinos ministara Siniše Malog i Nikole Selakovića. Njihove inicijative su doprinele finansijskoj stabilnosti Srbije i obnovi brojnih kulturnih i verskih objekata, što svedoči o posvećenosti unapređenju naše kulturne baštine. Obnova i izgradnja ovih objekata, jačanje međunarodne saradnje, kao i promocija srpske kulture u inostranstvu su ključni aspekti naše strategije. 
	Takođe, rad na zakonodavnim inicijativama koje podržavaju kulturu i umetnike je posebno značajan. Nadam se da će ovakvo ulaganje u kulturu nastaviti se i dalje i da će naš narod imati priliku da uživa u vrhunskim umetničkim delima. 
	A kao zaposleni u Narodnom pozorištu mi se zalažemo za promociju kulture bez političkih pritisaka. Naš cilj je da naša publika dolazi zbog umetnosti, a ne da bude svedok politički nesuglasica. 
	I u ovo istorijskom trenutku, kada se predsednik Aleksandar Vučić bori u geopolitičkoj areni za budućnost Srbije, naš je zadatak da očuvamo njenu prošlost, kulturu, istoriju i sve ono što pokušavaju da nam izbrišu. 

	Ulaganje u kulturu nije trošak koji ostaje bez rezultata. To je ulaganje u naš identitet, obrazovanje, kreativnost, turizam, razvoj lokalnih sredina i međunarodni ugled Srbije. Svaki obnovljeni objekat kulturnog nasleđa, svaka održana pozorišna predstava i izložba, filmski projekat, književni program ili manifestacija predstavljaju ulaganje u ljude i u društvo koje želimo da ostavimo budućim generacijama. Posebno je važno da podrška ne bude usmerena samo na velike kulturne centre. Naša kultura postoji i u manjim gradovima i opštinama, u bibliotekama, muzejima, kulturnim centrima, amaterskim društvima i među mladim umetnicima koji često rade sa veoma ograničenim sredstvima. Upravo njima dodatna podrška države može da znači razliku između toga da jedan projekat bude realizovan ili da ostane samo dobra ideja. Zato smatram da sredstva treba usmeravati odgovorno, transparentno i prema jasno utvrđenim prioritetima. Nastavićemo ulaganja u obnovu i zaštitu kulturnog nasleđa, u savremeno stvaralaštvo i u mlade umetnike, digitalizaciju kulturnih sadržaja i ravnomerniji razvoj kulture na teritoriji cele zemlje. 

	Istovremeno moramo voditi računa da svako izdvojeno sredstvo bude opravdano. Građani imaju pravo da znaju gde njihov novac odlazi, koji su ciljevi ulaganja i kakve rezultate očekujemo. Zato finansiranje mora biti praćeno jasnim kriterijumima, kontrolom i izveštavanjem.
	Poštovane koleginice i kolege, kultura nas povezuje sa našom prošlošću, ali nam istovremeno omogućava da gradimo budućnost. Ako želimo društvo koje je obrazovano, kreativno, otvoreno i ponosno na svoje nasleđe, onda moramo biti spremni da u takvo društvo ulažemo. Zato podršku Ministarstvu kulture ne treba smatrati kao privilegiju jednog sektora, već kao ulaganje u javni interes. 
	Sredstva iz budžetske rezerve, kada se koriste promišljeno i odgovorno, mogu pomoći da se sačuva ono što smo nasledili, održi ono što danas stvaramo i otvori prostor za generacije koje dolaze. Ulaganje u kulturu jeste ulaganje u ljude, a ulaganje u ljude je, na kraju krajeva, najbolje ulaganje u budućnost naše zemlje. Živela ujedinjena Srbija! Hvala vam.
	PREDSEDNIK: Hvala.
	Na član 7. amandman je podnela narodna poslanica Vesna Savović Petković.
	Izvolite.
	VESNA SAVOVIĆ PETKOVIĆ: Zahvaljujem, predsedavajuća.
	Ovim amandmanom se opredeljuju sredstva za obnovu vodovodne i kanalizacione mreže na području grada Niša u iznosi koji se uvećava za 850 miliona, odnosno sa predviđenih četiri milijarde i 150 na pet milijardi.
	Svesni smo da se grad Niš u poslednjih 12 godina svakodnevno razvija u svakoj oblasti, a koja je značajna za svaki život grada Niša. Izmenom ove budžetske stavke samo ćemo obezbediti da sam projekat obuhvati veći kapacitet i bržu realizaciju. Odgovorna politika koja se sprovodi, kako na republičkom, tako i na lokalnom nivou, jeste politika predsednika Srbije Aleksandra Vučića, koja je uvek dobijala rekordno poverenje građana Srbije. 
	Nakon najavljenih parlamentarnih izbora, na kojima ćemo kao lista, a koju će predvoditi Aleksandar Vučić, opet dobiti maksimalno poverenje građana Republike Srbije, kao i na lokalnim izborima koji nam predstoje. Na osnovu domaćinske politike koju sprovodimo, i to dobrim delom preko Ministarstva za javna ulaganja, ali i Vlade Republike Srbije, uspećemo da povratimo poverenje građana niške opštine Medijana, koji su već uvideli svoju grešku, i na taj način pokazati da ujedinjena Srbija pobeđuje.
	PREDSEDNIK: Hvala.
	Na član 7. amandman je podnela narodna poslanica Tijana Davidovac.
	Izvolite.
	TIJANA DAVIDOVAC: Zahvaljujem, predsednice.
	Jedan od najvećih problema u opštini Lazarevac je nestabilno snabdevanje vodom, gde se posebno tokom letnjih meseci građani suočavaju sa konstantnim restrikcijama u snabdevanju. Glavni razlog nestašice vode je u nedovoljnim kapacitetima izvorišta, kao i u zastareloj infrastrukturi.
	Lazarevac se primarno snabdeva vodom iz dva glavna izvorišta, Nepričava i Peštan. Tokom sušnih perioda i ekstremnih temperatura nivo podzemnih voda opada, a potrošnja se drastično povećava i sistem u toj situaciji ne uspeva da napuni rezervoare brzinom kojom se voda troši.
	Komunalno preduzeće svakodnevno sprovodi hitne i planirane intervencije na zameni ventila i krpljenu cevi širom ulica u gradu, ali to su samo privremena rešenja koja lokalna samouprava može da obezbedi. Za trajno rešenje potrebna je kompletna rekonstrukcija magistralnih pravaca i proširenje kapaciteta samih izvorišta.

	Upravo sa ciljem da se ovaj problem trajno reši predloženim amandmanom bi se obezbedila namenska sredstva koja se sa tekuće rezerve preusmeravaju Ministarstvu za javna ulaganja, kako bi se za početak finansirala kompletna sanacija i rekonstrukcija najkritičnijih delova magistralnih vodovodnih mreža. 
	Obezbeđenjem ovih sredstava napravili bi ključan korak ka trajnom rešavanju višedecenijskog problema građana koji žive na teritoriji opštine Lazarevac. Sanacijom kritičnih tačaka vratili bi stabilnost sistemu i na terenu konkretnim rezultatima pokazali odgovornost i brigu o našim sugrađanima. Hvala na pažnji. 
	PREDSEDNIK: Hvala.
	Na član 7. amandman je podneo narodni poslanik Goran Spasojević. 
	Nije tu. 
	Na član 7. amandman je podneo narodni poslanik Nebojša Bakarec. 
	Izvolite. 
	NEBOJŠA BAKAREC: Hvala vam, poštovana predsednice Narodne skupštine. 
	Podneo sam amandman koji predviđa da se obezbede veća sredstva za opštine i gradove, odnosno konkretno tražio sam veći transfer gradu Beogradu, namenski za opštinu Stari grad za unapređenje položaja starijih ljudi kojih je najviše u našoj zemlji upravo na opštini Stari grad i opštini Vračar.
	Takođe ću se osvrnuti, mi smo tokom ova tri dana i tokom ovih amandmana dok su poslanici opozicije govorili, a trenutno ih je samo desetoro ovde od 97, mi smo pažljivo slušali njihove amandmane, oni izgleda ne žele da slušaju naše smislene amandmane, a svi njihovi amandmani, svih 600 glase – briše se. No, slušali smo njihove narative. Osvrnuću se. Dakle, jedan od njihovih lažnih narativa, čuli smo deset puta to – Srbija je jedna od najsiromašnijih zemalja Evrope. Netačno!
	Samo da podsetim, ekonomija Srbije je tri puta jača nego 2012. godine kada su oni bili na vlasti, a oni su tad tvrdili da je ekonomija Srbije odlična. Sada je tri puta bolja, te stoga je potpuno nejasno kako mogu da tvrde da je Srbija jedna od najsiromašnijih zemalja Evrope.
	Da podsetim, predsednik Vučić je za 14 godina utrostručio plate i penzije, koje inače nisu obezvređene jer je inflacija niska, a dinar je stabilan. Predsednik Vučić je nezaposlenost smanjio sa 25% na 8% i zaposlio je 550.000 ljudi za ovih 14 godina. Srbija je, po svim pokazateljima i MMF-a, trenutno najuspešnija zemlja u celoj Evropi po stopi rasta i prosečna plata u martu ove godine je bila 1036 evra. 
	Inače, u evrozoni udeo javnog duga u BDP-u iznosi 89%, što je dvostruko više nego što se odnosi na Srbiju gde je to 43% BDP-a. Time smo mi izrazito nisko zadužena zemlja, te je to još jedna činjenica koja opovrgava ove tvrdnje opozicije. 
	Takođe, kupovna moć srpskog minimalca je veća nego u sedam država EU i to kažu Eurostat, Evropska statistička agencija koja kaže da je bruto minimalac u Srbiji trenutno 743 evra i da je Srbija po kupovnoj moći skočila na 17. mesto u Evropi i prestigla je sedam članica EU, Maltu, Slovačku, Mađarsku, Češku, Bugarsku, Letoniju i Estoniju, te opet i to opovrgava taj njihov lažni narativ. 
	Takođe, osvrnuću se na lažni narativ, vrlo brzo završavam, da su ovaj rebalans i pomoć građanima koji su na dnevnom redu, a i ovi amandmani koji se toga tiču, kupovina glasova. Pazite, rebalans se radi redovno, svake godine gotovo. Trenutno je to zbog većih prihoda, što je sjajna vest. 

	Inače, pomoć građanima, ovaj novac iz helikoptera, uvek se daje i davan je od 2020. godine, u doba Kovida, na početku rata u Ukrajini i posle 2022. godine i prethodnih godina i sada kada je naftna kriza. To rade i zemlje zapada. Prema tome, vidimo da su to lažni narativi.
	I poslednji njihov treći lažni narativ, a on je tek najprovidniji, uporno kažu – kada predsednik Vučić obilazi Srbiju i razgovara sa građanima, on trguje uticajem. Pazite, predsednik Vučić 14 godina obilazi Srbiju, razgovara sa građanima, rešava njihove probleme, jednostavno radi posao predsednika. On je, prosto bi mogli da kažemo, neka neočekivana sila koja se iznenada pojavljuje i rešava stvar i naravno da to nije trgovina uticajem. Živela Srbija! Srbija pobeđuje! Ujedinjena Srbija pobeđuje! Hvala vam.
	PREDSEDNIK: Hvala. 
	Na član 7. amandman je podneo narodni poslanik Veroljub Arsić. 
	Izvolite. 
	VEROLjUB ARSIĆ: Zahvaljujem. 
	Poštovane dame i gospodo narodni poslanici, u svom amandmanu ja sam tražio da se iz tekuće budžetske rezerve pet milijardi dinara preusmeri na nenamenske transfere lokalnim samoupravama. Da sam bio u pravu za podnošenje takvog jednog amandmana primetio sam ili video, kako god, u toku prepodnevnog zasedanja kada je jedna koleginica iz bivšeg režima ovde onako srčano, emotivno, ljutito spominjala kako neke ulice nisu asfaltirane ili kako neka naselja nemaju kanalizaciju i kako je, Bože moj, zahvaljujući režimu Aleksandra Vučića jug Srbije uništen.  

	Da podsetim kolege poslanike, građane Srbije da jedan od izvornih prihoda lokalnih samouprava jesu porezi na zarade zaposlenih lica. To je bivši režim stavio u zakone u želji da valjda da republička vlast ništa ne radi, nego da lokalna jure investitore, dovodi investitore, zapošljava narod itd.
	Bili su na vlasti takvi kakvi jesu da su bez radnika ostali. Pa kada tako emotivno skače ovde po Skupštini ljuta neka se okrene oko sebe i to isto kaže svojim kolegama. Nije režim Aleksandra Vučića zatvorio recimo „Delišes“, nego ste ga vi privatizovali. Nije režim Aleksandra Vučića zatvorio „Koštanu“, nego vi. Nije režim Aleksandra Vučića gura u stečaj „Simpo“ i „Jumko“, nego vi. Mi pokušavamo da ih izvučemo iz problema. Nismo mi ne automobilski deo „Tigra“ gurali u stečaj da bi neko kupovao njegovu vrednu imovinu, nego vi.
	Ovde su i neki članovi Vlade, možda i ne znate. Znate kako su oni vodili preduzeća koja su restruktuiranju. Evo tu je ministarka privrede. Primali su plate iz budžeta, minimalne zarade. Znate koji je bio primarni posao direktora? Da radnici sede kući, a oni da se takmiče između sebe, to je istina, ko će bolji i skuplji službeni automobil da kupi. Sada takvi daju sebi za pravo da pričaju nama kako treba da se vodi država. Vodili su državu tako što je svakog dana ali svakog dana 550 radnika ostajalo bez posla, pa lokalne samouprave nisu mogle da asfaltiraju, da uvode kanalizaciju, da uvode vodovode, poboljšavaju kvalitete života građanima na toj teritoriji, nego im je bilo bitno koji će automobili koliko skuplji i bolji da budu, naravno opet od državnih para. 
	Uvek je lako naći neku ulicu koja nije asfaltirana ili neko naselje koje danas nema kanalizaciju i vodu, zato što se decenijama za vreme njihove vlasti nije ulagalo, valjda sve to u želji da sakrije sve ono dobro što je urađeno u Srbiji, čega ima mnogo više nego to o čemu oni pričaju, da se sakriju stotine kilometara autoputeva, da se sakriju stotine hiljada radnih mesta, blizu 600.000 radnih mesta, da se sakrije tri puta veća zarada, da se sakrije stabilan dinar, niska inflacija. To je njihova politika, da verujemo njima a ne svojim očima.
	To je politika koju zastupaju i ove njihove NVO liste koje su njih isto podržavale pa kada su videli da ne mogu da nas pobede rekli su im, e sada se vi sklonite mi ćemo pošto ste vi nesposobni, a isti su kao i oni, možda čak i gori. Samo u Srbiji ta priča više ne prolazi. Srbija podržava razvoj, podržava kvalitet života, podržava onoga ko se trudi i bori za Srbiju, podržava sadašnjeg predsednika Srbije Aleksandra Vučića i uvek će ujedinjena Srbija da pobeđuje, a ne podeljena, razorena i uništena kakvu ste nam dali.
	PREDSEDNIK: Hvala.
	Na član 7. amandman je podnela narodna poslanica Andrijana Aleksandrov.
	Na član 7. amandman je podneo narodni poslanik Nikola Radosavljević.
	Izvolite.
	NIKOLA RADOSAVLjEVIĆ: Zahvaljujem, predsednice. 
	Uvaženi građani Republike Srbije, uvaženi ministri, uvaženi narodni poslanici, zdrav čovek ima hiljadu želja, a bolestan ima samo jednu, a to je da bude zdrav. Ja sam podneo amandman na Predlog zakona o izmeni i dopuni Zakona o budžetu Republike Srbije za 2026. godinu, u članu 7. u Razdelu 37 Ministarstva za javna ulaganja odnosi se upravo amandmanom da se obezbede sredstva za obnovu bolnice u Jagodini, nabavku potrebne opreme.
	Jagodinska bolnica nije samo zdravstvena ustanova, ona je deo istorije Pomoravlja jer već 159 godina radi bez prekida. Osnovana je 1867. godine, a njen osnivač bio je dr Miroslav Pavlović, prvi školovani lekar iz tog kraja. I danas imamo priliku 
33/2	MT/CG

da napravimo istorijski korak, da tu bolnicu ne samo sačuvamo, već da je potpuno i modernizujemo. 
	Projekat rekonstrukcije Opšte bolnice i Doma zdravlja koji se nalaze u istoj zgradi obuhvata čak 24.000 kvadratnih metara. Za izradu projekta potrebno je 480.000 evra. Projektni zadat već je predat Ministarstvu za javna ulaganja, a procenjena vrednost kompletne rekonstrukcije iznosi oko 48 miliona evra. Pored toga, predviđena je nabavka magnetne rezonance, mamografa i drugih potrebnih modernih aparata za bolnicu. 
	Ovo nije pitanje politike, ovo je pitanje ljudi i zato želim da pošaljem jednu jasno poruku – ne gradimo bolnicu za jedan mandat, gradimo je za narednih 50 godina. To je politika koja se ne meri rečima, već onim što ostavljamo iza sebe, a ako jedna bolnica posle 159 godina dobije novi život onda smo uradili nešto što će pamtiti naše generacije.
	Zahvaljujem.
	PREDSEDNIK: Hvala. 
	Na član 7. amandman je podnela narodna poslanica dr Aleksandra Tomić.
	Izvolite. 
	ALEKSANDRA TOMIĆ: Zahvaljujem, predsednice.
	Uvažena predsednice, poštovani ministri, kolege poslanici, moj predlog amandmana odnosi se na budžetsku rezervu, tekuću, za izdvajanje sredstava za komunalnu infrastrukturu, projekte koji su namenjeni vodovodu i kanalizaciji. Ono što treba ovde, mislim, da se čuje, sa ove govornice, je da je grad Beograd pokrenuo 2024. godine, u saradnji sa Evropskom investicionom bankom, izgradnju kanalizacione mreže koja se odnosi na levu obalu Dunava, o kojoj toliko priča opozicija. Pa, čisto da ih informišem da  projekat je vredan 55 miliona evra, da grad učestvuje sa sredstvima u iznosu od 20 miliona evra, a da 35 miliona učestvuje Evropska investiciona banka. Rok trajanja tog projekta je tri godine. To podrazumeva paralelnu izgradnju crpne stanice, odnosno fabrike za preradu otpadnih voda, pošto naravno ne želimo više da kanalizacija i uopšte te otpadne vode odlaze direktno u Dunav, već se paralelno sa tim gradi fabrika i gradi se prva faza mreže koja se odnosi na Krnjaču. Inače, mreža se prostire u pravcu Krnjača – Kotež – Borča – Ovča i ima 80 kilometar dugačku mrežu. 
	Znači, nije lako izgraditi 80 kilometara kanalizacione mreže, s jedne strane. S druge strane, prva faza iznosi osam kilometara, koja se odnosi na prvi potez, do Krnjače, i šest kilometar sa 320 priključaka Krnjače. 
	S druge strane, vi imate i taj benefit, a to je ono što smo dobili kao jedan grant od Evropske investicione banke. Sva domaćinstva će imati gratis revizione šahtove, čija je vrednost od 600 do 800 evra, a sam priključak će građani plaćati u vrednosti od 60.000 dinara na 60 rata. To znači 1.000 dinara mesečno.
	E sad, ovde sedi ministarka Pavkov, kojoj zaista treba zahvaliti jer je unapredila ovaj projekat i potpisala praktično proširenje te mreže koja je trebala da obuhvata 86.000 priključaka, odnosno stanovništva na 127.000 stanovnika. Samim tim proširenje mreže je podrazumevalo projekte koji su finansirani iz Evropske investicione banke IPA 3, koji ste potpisali u vrednosti od 85,4 miliona evra, gde 35,5 miliona finansira EU, a onih drugih naše učešće je nekih 14,9 miliona evra.

	Moja je ideja bila da mi odmah uplatimo to učešće iz ove budžetske rezerve, a ne da čekamo tih tri miliona, ali treba reći jednu stvar, ono što građani ne znaju, a mislim da ni moje kolege. Blokaderi su prošle godine, težeći tome i govoreći kako se ništa ne radi po pitanju kanalizacija u Borči, kako se uopšte ne uvodi, kako je jednostavno to jedan od razloga zbog koga ne treba glasati za SNS, išli zajedno sa takozvanim firmama koje su zastupale advokatske kancelarije i tražile od ljudi da potpišu saglasnost da se država tuži za deo placeva koje su dali za potrebe javnog puta, odnosno kretanja koje je država već iz asfaltirala i provukla komunalnu infrastrukturu. 
	Naravno, to je jedan pokvareni cilj kojim treba da se zaustave ovi projekti praktično implementaciju izgradnje mreže kanalizacione na ovoj obali Dunava, kojim bi se u stvari stavile preko suda privremene mere na te parcele kuda bi išla ova mreža. Sada vi građani vidite lepo kako bi blokaderi vodili svoju politiku kada bi bili u situaciji da jednostavno vladaju republikom, gradom ili bilo kojom opštinom, jer bi zaustavljali infrastrukturne projekte, kao što smo videli da bi smanjili plate i povećali kurs evra u koliko bi se dokopali državne kase. 
	Treba da zahvalimo da ovaj projekat je jedan od značajnih projekata koji Vlada Republike Srbije sprovodi, a to je sedam hiljada kilometara infrastrukturne mreže za vodovod i kanalizaciju, koja treba da podrazumeva 250 stanica za upravljanje otpadnim vodama. To je jedan dugoročan projekat koji očito očekuje sve lokalne samouprave, ne samo velikih gradova, nego i najmanjih opština, i zbog toga je potreba velika bila da predsednik Vučić, zaista obiđe svako selo u Srbiji, čuje svaki problem, jer će ti problemi sigurno biti na spisku na kojima će Vlada Republike Srbije buduće raditi intenzivno na tome. 
	Prema tome, ujedinjena Srbija je jedina politička opcija u budućnosti koja može da sprovede rast i razvoj Srbije, po pitanju ekonomije, po pitanju projekata lokalne samouprave, po pitanju projekata takozvanog ravnomerno regionalnog razvoja i pre svega mislim da je nama svima od velikog značaja da ovde podržimo ovakav rebalans budžeta i ove projekte koji će u budućnosti dati rezultate u interesu svih građana Srbije. Hvala.
	PREDSEDNIK: Hvala.
	Na član 7. amandman je podnela narodna poslanica Ana Beloica Martać. Izvolite.
	ANA BELOICA MARTAĆ: Zahvaljujem.
	Uvažena predsednice, dame i gospodo narodni poslanici, poštovani predstavnici Vlade, poštovani građani Republike Srbije, ja sam podnela amandman kojim se sa tekuće rezerve prebacuje 300 miliona dinara za obnovu i izgradnju objekata javne namene u oblasti sportske infrastrukture, a u obrazloženju je navedeno da se radi o rekonstrukciji sportske hale, na teritoriji opštine Raška. 
	Naime, ulaganje u sportsku infrastrukturu i ove objekte koji su od izuzetno velikog značaja za sve naše građane je izuzetno važno, što za razvoj talenata, za razvoj zdravih navika naših građana, tako naravno i za razvoj celokupne lokalne zajednice i zato danas i govorim o ovom amandmanu.
	U pitanju je, kao što rekoh, rekonstrukcija najveće centralne gradske hale na teritoriji opštine Raška, koju koriste svi naši građani, kako odrasli za organizaciju različitih sportskih događaja, manifestacija, za rekreaciju, tako naravno koriste je i svi naši đaci, osnovci, srednjoškolci za organizaciju i za realizaciju, zapravo osnovnih školskih aktivnosti. 

	Naime, u pitanju je hala koja je u popriličnom lošem stanju, ne postoji grejanje u toj sportskoj hali, zidovi su ruinirani, ruiniran je krov, tako da bi bilo koja parcijalna rekonstrukcija, zaista bila neadekvatna i neosnovana. 
	Iskoristiću priliku da podsetim sve građane na teritoriji opštine Raška, ali naravno i da ukažem predstavnicima Vlade Republike Srbije da se ova hala nalazi u sklopu najveće osnovne škole, to je OŠ „Raška“, koja je potpuno rekonstruisana sredstvima Vlade Republike Srbije i Ministarstva za javna ulaganja, a za tu namenu je potrošeno blizu 3,5 miliona evra. Tako da bi ulaganje i rekonstrukciju ove hale za građane opštine Raška bila od izuzetno velikog značaja. 
	Iz tog razloga bih apelovala na Vladu Republike Srbije da razmotri usvajanje ovog amandmana ako ne za rebalans budžeta onda barem kada se bude planirao budžet za narednu godinu, jer bismo ulaganjem u ovu halu zapravo njenu rekonstrukciju stvorili još bolje uslove za našu decu, za njihovo školovanje, za njihovo bezbrižno odrastanje, a na taj način bismo pokazali da stojimo na putu prosperiteta, napretka i pokazali zašto imamo neprikosnovenu podršku naših građana što će se, uverena sam, pokazati i na narednim izborima. Zahvaljujem i živela Srbija.
	PREDSEDNIK: Zahvaljujem.
	Na član 7. amandman je podnela narodna poslanica Anita Nešić. Izvolite.
	ANITA NEŠIĆ: Zahvaljujem predsednice.
	Ovim amandmanom koji sam podnela obezbeđuju se sredstva za obnovu OŠ  „Branko Krsmanović“ u Drenovcu, opština Paraćin. U pitanju je potpuno rekonstrukcija škole i procenjena vrednost investicije je nešto preko 233 miliona dinara. Ovu investiciju je najavio i predsednik Republike Aleksandar Vučić prilikom nedavne posete Grzi gde je obišao radove na rehabilitaciji puta. Projekta dokumentacija je dostavljena resornom ministarstvu i predviđeni su sledeći radovi: sanacija krova, zamena stolarije spoljašnje i unutrašnje, izolacija fasade, sanacija mokrih čvorova, zamena podnih obloga, parterno uređenje, izgradnja igrališta za male sportove, dečije igralište, učionice na otvorenom, zamena ograde, izgradnja parkinga, izgradnja pešačkih staza, kompletna rekonstrukcija objekta za produženi boravak. 
	Inače, ova škola je sagrađena pre 50 godina i trenutno je pohađa 98 učenika iz tog mesta. Nakon temeljne obnove objekta imaćemo zasigurno najsavremenije i najbolje za učenje i rad i boravak dece i osoblja u ovoj ustanovi. 
	Opština Paraćin je i do sada imala veliku pomoć i podršku države za realizaciju velikih kapitalnih projekata na čemu smo veoma zahvalni. Spomenuću samo da je 2024. godine završena potpuna rekonstrukcija jedne od najvećih i najstarijih škola u opštini Paraćin, OŠ „Radoje Domanović“. Država je tada uložila 454 miliona dinara. Ova škola je sada, mogu slobodno reći, najmodernija i najopremljenija u ovom delu Srbije, tako da očekujemo da uskoro krene realizacija i ovog značajnog projekta za opštinu Paraćin i moje sugrađane. Zahvaljujem.
	PREDSEDNIK: Hvala.
	Na član 7. amandman je podneo narodni poslanik Nikola Pantelić. 
	NIKOLA PANTELIĆ: Hvala.
	Poštovana predsednice Narodne skupštine, uvažene koleginice i kolege narodni poslanici, uvažene ministarke, poštovani građani Srbije, želeo bih da kažem nekoliko reči o amandmanu kojim predlažem da se obezbede sredstva za sportsku infrastrukturu sa jasnom namenom da Valjevo dobije novu halu sportova.

	Mislim da je važno da ovaj amandman posmatramo pre svega kao ulaganje u mlade, u sport, u razvoj jednog grada koji ima dugu i bogatu sportsku tradiciju. Valjevo danas ima halu sportova koja je izgrađena davne 1972. godine. Ona je decenijama bila mesto na kome su stasavale generacije sportista i na kome su se igrale veoma važne utakmice. Danas je koriste brojni klubovi i veliki broj dece i mladih. 
	Grad Valjevo je već pokazao odgovoran odnos prema postojećoj hali jer je u toku njena rekonstrukcija vredna negde oko 230 miliona dinara kojom će biti unapređeni krov, unapređen sportski pod, rasveta, tribine, ventilacija, grejanje i hlađenje, kao i bezbednost samog objekta. Ali, poštovane kolege, Valjevu je potrebna i nova moderna sportska hala koja bi značila bolje uslove za naše sportiste, mogućnost organizovanja velikih sportskih takmičenja, ali i stvaranje atmosfere u kojoj bi čitav Kolubarski okrug dodatno oživeo u jednom novom duhu.  
	 

35/1	VS/MP		16.45 – 16.55

	To bi bila još jedna važna investicija za Valjevo, ali pre svega investicija za budućnost, za buduće generacije i našu decu. I na samom kraju želim da kažem da apsolutno podržavam i pružam punu podršku predloženom rebalansu budžeta, jedno veliko hvala i živela Srbija.
	PREDSEDNIK: Hvala.
	Na član 7. amandman je podneo narodni poslanik dr Uglješa Mrdić. 
	Izvolite.
	UGLjEŠA MRDIĆ: Zahvaljujem predsednice.
	Uvažene kolege narodni poslanici, uvaženi predstavnici Vlade Republike Srbije i građani Srbije, ovim mojim amandmanom se obezbeđuju sredstva transfera opštinama i gradovima za infrastrukturne radove. 
	Naime, ovde je dakle, tačno sam naveo da ta sredstva budu uvećana za 700 miliona dinara iz razloga što smatram da treba da se rekonstruišu određene lokalne saobraćajnice, dograde pojedine osnovne škole i izgrade fiskulturne sale i da izgradimo nove sportske terene. 
	Baš što se tiče tih sportskih terena želim da istaknem da prilikom promene vlasti na Vračaru 2016. godine opština Vračar je ostavljena nama u jako lošem stanju, kako opština Vračar, tako i svi infrastrukturni objekti, odnosno projekti koji su u tom trenutku bili u radu, a koji nisu ni završeni, a sportski objekti su ostavljeni u katastrofalnom stanju. 
	Potom je uz pomoć grada i Republike pokrenuta rekonstrukcija Sportskog centra „Vračar“ a, nas je tadašnja i sadašnja opozicija, bivši režim napali da hoćemo da srušimo Sportski centar „Vračar“ da bi se izgradili stambeno poslovni objekti. 
	Kao odgovor posle par godina imali smo sređen Sportski centar „Vračar“. Potom je pokrenut projekat izgradnje novog sportskog centra na Južnom Bulevaru, gde nas je bivši režim, a sadašnja blokaderska opozicija napala da hoćemo tu da pravimo stambeno poslovne objekte, a sada imamo jedno lepo gradilište uz pomoć grada i Republike i imaćemo za par godina novi moderni sportski centar sa olimpijskim bazenom i to će biti jedan od najlepših sportskih objekata u širem centru Beograda. 
	Ovi što nas napadaju su navikli da ruše. Zato i tako razmišljaju. Mi sa druge strane smo navikli da gradimo, kako na Vračaru i Beogradu, tako i širom Srbije. Zato ovo i predlažemo. Sve što predlažemo, predlažemo da bi učinili našim komšijama, građanima, sve što predlažemo, predlažemo sve ono što je dobro i za mlade, i za seniore, i za sve generacije. 
	Zato u međuvremenu smo i rekonstruisali određene škole i želimo još, gradili smo fiskuluturne sale i želimo još, sačuvali smo postojeći sportski centar i gradimo novi i još se gradi SC Radnički, koji se nalazi na samoj granici Vračar i Zvezdara, jer pripada Zvezdari i to je naš odgovor mladima i svim generacijama i to je naš odgovor blokaderskoj opoziciji koja nas stalno napada, oni hoće da sruše i blokiraju i ruše Srbiju a mi hoćemo da gradimo. 
	Ovom prilikom želim da pohvalim Vladu Srbije i predsednika Srbije, Aleksandra Vučića, za sve ono što je izdvajano, što se izdvaja i što će biti izdvajano u budžetu, po pitanju i gradnje puteva i auto puteva brzih pruga, energetske infrastrukture, zdravstvne infrastrukture, brojne bolnice, porodilišta su izgrađena i biće izgrađeni i izgradnju škola, fakulteta, vodovodne infrastrukture i kompletna infrastruktura za EKSPO 2027, kao i sportski objekti i kulturna infrastruktura širom Srbije.

	To je odgovor šta je nama na prvom mestu, i da mi ustvari imamo samo dva puta i jedan put je ovaj njihov puta da se Srbija sruši, zaustavi, uruši, a drugi put je naš put, put Aleksandra Vučića, da se Srbija gradi i da bude sve jača i jača i da se borimo za državne i nacionalne interese i zato će pobediti politika Aleksandra Vučića i zato će pobediti Ujedinjena Srbija. Zahvaljujem.
	PREDSEDNIK: Na član 7. amandman je podneo narodni poslanik Aleksandar Marković.
	ALEKSANDAR MARKOVIĆ: Zahvaljujem predsednice. Uvaženi ministri, dame i gospodo narodni poslanici, uvek kada raspravljamo o budžetu ili rebalansu budžeta a u ovom slučaju ako je par ekselans politička tema, zato što se kroz raspodelu državnog novca direktno prelamaju politički prioriteti odnosi, ali i vizija razvoja društva i države kao takve. Kada god analiziramo budžet, analiziramo i njegovu razvojnu komponentu, dakle nastavak izgradnje infrastrukture, nastavak svih započetih razvojnih projektata i upravo u tom pravcu, je podnet amandman, ali takođe što je za mene bitnije, to je socijalna komponenta ovog budžeta i upravo u tom kontekstu želim da istaknem ali i da pohvalim budžetska izdvajanja kroz paket pomoći stanovništvu, različitim kategorijama stanovništva, penzionerima, korisnicima socijalne pomoći, borcima, korisnicima dečijeg dodatka, itd.
	Ono što bih posebno istakao je činjenica da izdvajanja za penzionere nisu linearna i to smatram posebnim kvalitetom i oni koji imaju veće penzije, dobiće nešto manje novca, a oni koji imaju manje penzije, dobiće više novca i mislim da je to odlična mera i pogodak u suštinu problema i to je ono što je svakako dobro.
	Ono što nije dobro i ono što ne mogu nikako da razumem, to je da postoje ljudi koji su u stanju da budu protiv ovih mera i protiv ovih izdvajanja. Dakle, čudom ne mogu da se načudim da puna tri dana ovde slušamo kako nije dobro da penzioneri dobiju novac, kako nije dobro da borci dobiju novac, da korisnici socijalne pomoći, dobiju pomoć, kako nije dobro da penzije rastu i kako nije dobro da plate rastu itd. Možda bih nekako i mogao da razumem da opozicija zauzme stav, na primer, nije dovoljno 35 hiljada dinara pomoći dinara, jer mi kada dođemo na vlast daćemo 50 hiljada. Mislim nema od toga ništa, ali možda bih to mogao da razumem kao politički stav.
	Nije dovoljno 6 hiljada dinara za svakog punoletnog građanina i mi kada dođemo na vlast, daćemo duplo i to bih nekako  imalo smisla, iako znamo da kada bi ne daj bože, oni uspeli da se nekim čudom vrate na vlast, pa ne bi ostao kamen na kamenu u Srbiji. Upravo je to ono što čini suštinsku razliku između nas i njih, nas koji svakog dana i na svakom mestu pokazujemo brigu o svim građanima Srbije. Dakle, u fokus stavljamo brigu o običnom čoveku, o ljudima u Srbiji i rešavanju njihovih problema i njih koji će svaki naš predlog, svaki naš predlog dočekati na nož, kritiku, napad uopšte ne vodeći računa da li je to dobro za građane Srbije ili nije. I baš ta razlika će odlučiti na narednim izborima, odnosno građani će kazniti takvu sebičnu, sitno sopstveničku i štetočinsku politiku. Zahvaljujem.
	PREDSEDNIK: Na član 7. amandman je podneo narodni poslanik Nataša Mihajlović. Izvolite.
	NATAŠA MIHAJLOVIĆ: Poštovana predsednice Skupštine, uvaženi ministri, kolege narodni poslanici, poštovani građani Republike Srbije, ovim amandmanom se obezbeđuju sredstva za drugu fazu radova na izgradnji objekta izvornog odeljenja osnovne škole u Donjem Stupnju u opštini Aleksandrovac, s obzirom na to da je prethodni objekat morao biti srušen iz bezbednosnih razloga. 

	Lokalna samouprava je prvu fazu radova u iznosu od 20 miliona dinara finansirala iz sopstvenih sredstava, a za drugu fazu radova, potrebna nam je finansijska pomoć države. Država je u prethodnom periodu izdvojila značajna sredstva kojim je realizovan niz projekata koji su od velikog značaja za opštinu Aleksandrovac. Jedan od najvažnijih je novi vrtić, projekat vredan blizu 200 miliona dinara, a ova investicija je pokazala punu opravdanost, a najbolji merljivi rezultat je što je lista čekanja za upis dece svedena na nulu. Opština je dobila i novi Vatrogasni dom, a upravo u ovim kriznim situacijama vidimo koliki je značaj jednog ovakvog objekta, i izdvojena su sredstva za rekonstrukciju i opremanje zgrade Doma kulture, za rekonstrukcije i proširenja prečišćavanja voda, a započeti su radovi i na rekonstrukciji većih putnih pravaca, takođe uz finansijsku pomoć države,što će u mnogome uticati na svakodnevni život građana.
	Na kraju da napomenem da je u toku izrada projekta za izgradnju novog doma zdravlja, a mi smo uvereni da će država upoznati i važnost ovog projekta koji je jako bitan za primarnu zdravstvenu zaštitu naših građani i pomoći nam u njegovoj konačnoj izgradnji. Hvala.
	PREDSEDNIK: Na član 7. amandman je podnela narodni poslanik Biljana Pantić Pilja.
	Izvolite.
36/1	GD/LjL		16.55 – 17.05

	BILjANA PANTIĆ PILjA: Hvala vam puno.
	Kao što smo čuli od ministra Siniše Malog ovaj budžet odnosno rebalans budžeta jeste nastavak investicija i pomoć građanima Srbija i to generalno jeste politika SNS i Aleksandra Vučića, koji je i sam istakao da je najvažnije dovođenje kapitalnih investicija i podizanje životnog standarda građana.
	Mi smo u ova tri dana imali prilike samo da čujemo da je sve ono što uradi Vlada i sve što uradi Aleksandar Vučić i sve što uradi SNS loše, bez ikakve ideje od strane opozicije i zato vi jeste opozicija i zato ste ispod 3%, zato što niste iskoristili ni ovu raspravu da date neki plan i program građanima Srbije i da kažete šta je to što treba da se uradi.
	Meni je krivo, čula sam jednog kolegu iz opozicije, čini mi se juče, spomenuo kako ne treba da pričamo o onome šta je bilo pre 15 godina nego šta se dešava sada. Pa, treba da pričamo, zato što mladi ljudi koji su sada stekli možda biračko pravo, rodili se 2008. godine, ne sećaju se kakvu ste nam državu ostavili i šta ste uradili i da smo 2012. godine, kada smo došli na vlast, imali zatvorene fabrike, banke u stečaju i otpuštanje radnika.
	Danas imamo politiku Aleksandra Vučića gde se otvara, recimo, fabrika robota, gde imamo Fruškogorski koridor, o čemu smo mogli samo da maštamo, ili Smajli, nove puteve, nove bolnice, nove škole. 
	Da li je to dovoljno? Nije. Zato su moje kolege i ja danas podneli amandmane, u nadi da ćemo još nešto i još više učiniti za građane Srbije, ukoliko je to moguće. Naravno, naša politika, politika SNS i Aleksandra Vučića je jasna, to je briga o građanima.
	Iz tog razloga, u oktobru mesecu na izborima, videćete kako ćete proći. Zato što ste vi vašu politiku sveli na mržnju, na nasilje i na napadanje na sve ono što uradi ili kaže Aleksandar Vučić. I zato, pobediće ujedinjena Srbija, naša briga o građanima. Ja pozivam sve građane da tog dana kada dođu izbori odluče kada budu glasali između dve politike – politike brige o građanima i politike nasilja i mržnje. Hvala vam.
	PREDSEDNIK: Hvala.
	Na član 7. amandman je podnela narodna poslanica Jasmina Obradović. 
	Izvolite.
	JASMINA OBRADOVIĆ: Zahvaljujem.
	Poštovana predsednice, kolege narodni poslanici, uvaženi građani Srbije, podnela sam amandman na Zakon o izmenama i dopunama Zakona o budžetu Republike Srbije za 2026. godinu. Ovim predlogom izmene želim da ukažem na značaj rada na zaštiti životne sredine. 
	Smatram da je sprovođenje veće kontrole i uklanjanje divljih deponija od velikog značaja za unapređenje životne sredine. Ova pojava je naročito izražena u prigradskim naseljima. 
	Pošto je sama kontrola i sankcionisanje nesavesnih građana nedovoljno, mora se osmisliti i realizovati celovito i održivo rešenje. A sve to je moguće izgradnjom šire mreže reciklažnih stanica, odnosno dvorišta. 
	Bez obzira na ishod ovog mog amandmana, ja molim ministarku da uloži dodatni napor i pokuša da nađe rešenje za ovaj problem i da ne zaboravi da male stvari čine dela velikim. Zahvaljujem se.
	PREDSEDNIK: Hvala.
	Na član 7. amandman je podneo narodni poslanik Dane Stanojčić. 
	Izvolite.

	DANE STANOJČIĆ: Hvala, poštovana predsednice Skupštine.
	Poštovane kolege poslanici, uvaženi građani Srbije, Zakon o budžetu je u svakom slučaju zakon svih zakona jer pokazuje krvotok jedne države i ja moram da odam priznanje i Ministarstvu finansija i Vladi Republike Srbije koji su, sprovodeći državotvornu politiku predsednika Aleksandra Vučića, obezbedili da Predlog zakona o budžetu odnosno budžet za 2026. godinu bude i socijalno odgovoran ali i investicioni. 
	Kada govorimo o investicijama, ja sam predložio amandman kojim se obezbeđuju sredstva za završetak nacionalnog Vaterpolo centra u Vrnjačkoj banji, projekta koji je započet nakon 2014. godine i Evropskog prvenstva u vaterpolu koje se odigralo u Beogradu. Vrnjačka banja je dobila od države dva bazena a do sada smo uložili otprilike oko 180 miliona dinara u izgradnju nacionalnog Vaterpolo centra. 
	Ovo je državni projekat i njegov značaj je pre svega u tome što će obezbediti decentralizaciju vrhunskog sporta, a nama u Vrnjačkoj banji obezbediti nove goste, jer zaista Vrnjačka banja je možda najbolji primer kako se Srbija razvijala u prethodnih 15 godina. 
	Ja moram ovde da podsetim da je u poslednjih 15 godina u Vrnjačkoj banji uloženo preko 200 miliona evra, što državnog novca, što privatne inicijative i danas je život u toj kraljici srpskog turizma mnogo drugačiji, mnogo bolji nego što je bio. U to ime, nadam se da će i ovaj državno značajni projekat, nacionalni Vaterpolo centar, biti izgrađen i pozivam vas da podržite ovaj amandman. Hvala.
	PREDSEDNIK: Hvala.
	Na član 7. amandman je podnela narodna poslanica Jasmina Palurović.
	Nije tu.
	Na član 7. amandman je podnela narodna poslanica Nataša Jovanović.
	Izvolite.
	NATAŠA JOVANOVIĆ: Poštovana gospođo predsednice, uvaženi članovi Vlade, za proteklih šest godina mandata gradonačelnika Kragujevca, Nikole Dašića, u Kragujevcu smo 407 ulica izgradili, zapravo 177 novih, gde nikada nije bio asfalt i 230 gde je izvršena potpuna rekonstrukcija putnih pravaca, kako u gradu i prigradu, tako i u selu.
	U toku su revitalizacije potpune i po najvišim standardima glavnih saobraćajnica u gradu i za to nam je trebalo dosta vremena, ali i novca u budžetu, jer je prethodna vlast u gradu Kragujevcu ostavila ogromne dugove našem gradu, koje smo mi uspešno vratili. Sledeće godine isplaćujemo poslednje tranše našeg kredita.
	Međutim, ono na šta se odnosi moj amandman je nešto što grad zbog namera da nastavi dalje sa glavnim saobraćajnicama u gradu i sa trotoarima i prilazima, izgradili smo i novi Trg Radomira Putnika, kao i što smo obnovili nadvožnjake posle 50 godina u naselju Sušica, u naselju Pivara i Bresnica, koje povezuje, a to je most Gazela, mi nismo u  mogućnosti da uložimo još jedan značajan projekat, a vi ćete to razumeti, gospodine Mali, jer je u pitanju sanacija mosta putničko-drumskog kod stare fabrike „Crvena zvezda“, odnosno kod ulaza u fabriku automobila „Stelantis“ i vrednost tog projekta je, po amandmanu koji sam podnela u dogovoru sa čelnim ljudima grada i gradskom upravom za razvoj i investicije, 184 miliona dinara. To bi nam puno značilo u nekoj bližoj budućnosti. Verujem da će to biti, a naročito zbog činjenice jer je taj deo grada, takođe, u fazi rekonstrukcije sada upravo kroz potpunu revitalizaciju četiri trake Bulevara kraljice Marije, što takođe finansira Vlada Republike Srbije i što je bio naš zahtev pre dve godine. Eto, to je došlo na dnevni red i to je takođe skup projekat. 

	Ovo sve smo uradili. Kao što sam već pomenula, to su veliki projekti. Dakle, 430 ulica i dva nadvožnjaka zbog činjenice da je produktivnost u  našim fabrikama velika. 
	Hvala vama, gospođo Brnabić, što ste nam pomogli da radnici iz grupacije nekadašnjeg „Fijat“ odu na prekvalifikaciju. Oni su se vratili posle dogovora sa vama. Hvala predsedniku Republike što je učinio to da „Stelantis“ bude u Srbiji, mi smo ponosni, jer je to fabrika koja nam je ove godine u budžet grada kroz zarade zaposlenih donela čitavu milijardu. Mi to ulažemo upravu u dalju rekonstrukciju saobraćajnica u gradu. Naravno, mi smo ponosni što se u našem gradu, a to je jedinstvena fabrika u ovom delu Evrope, proizvode dva automobila na električni pogon, a to su „Fijat Grande Panda“ i model „Citroen 3“. 
	Naši građani znaju i moji sugrađani da Kragujevac konstantno ide napred, da beležimo rezultate i još ćemo više, vredno i marljivo da radimo jer ujedinjena Srbija pobeđuje. Hvala vam.  

	PREDSEDNIK: Hvala vam.
	Na član 7. amandman je podnela narodna poslanica Biljana Ilić Stošić.
	Izvolite
	BILjANA ILIĆ STOŠIĆ: Poštovana predsedavajuća, poštovane kolege, dragi građani, ovim amandmanom predlažem da se u razdelu 39 Ministarstvo za javna ulaganja, program 1511 obnova i izgradnja objekata javne namene u prosveti i nauci, ekonomska klasifikacija 511 zgrade i građevinski objekti, cifra 6.693.450 dinara, zameni cifrom 6.783.454 dinara i da se izvrši prenamena, tj. da se taj novac opredeli za deo rekonstrukcije muzičke škole u Kragujevcu. Projekat kompletne rekonstrukcije škole postoji. On je vredan oko 83.000.000 dinara, a sa prenamenom ovih sredstava u ovom trenutku može da se uradi bar nešto. Na primer, da se saniraju podovi, da se naprave akustična vrata i da se srede zidovi i slično. 
	Muzička škola „Dr Miloje Milojević“ u Kragujevcu postoji od 1948. godine. Dakle, škola sa tradicijom, renomirana škola, škola koja u ovom trenutku broji oko 1.300 učenika, škola koja je državi i gradu Kragujevcu donela mnoga međunarodna priznanja i nagrade. Prema tome, ova škola zaslužuje da joj se pomogne. Živela Srbija! Ujedinjeni možemo sve!
	PREDSEDNIK: Hvala.
	Na član 7. amandman je podneo narodni poslanik prof. dr Slobodan Milisavljević. 
	Izvolite.
	SLOBODAN MILISAVLjEVIĆ: Hvala.
	Poštovana predsednice Narodne skupštine, uvaženi ministri u Vladi Republike Srbije, poštovane kolege narodni poslanici, uvaženi građani Srbije, ovim amandmanom predlažem da se u razdelu 39 – Ministarstvo za javna ulaganja, program 1511 koji se odnosi na obnovu i izgradnju objekata javne namene u zdravstvu, suma od 8.541.228 dinara uveća za 1.000.000, i da se ta sredstva opredele za izgradnju lifta u RH centru UKC Kragujevac. Naime, zgrada Službe za fizikalnu medicinu i rehabilitaciju je, koja je iz 60-ih godina prošlog veka, u decembru 2024. godine, po rešenju Sektora za vanredne situacije, proglašena nebezbednom za pacijente i zaposlene, tako da smo zgradu iselili, i u tom trenutku jedino rešenje je bilo da se ambulantni, terapijski blok službe presele u objekat Zavoda za zdravstvenu zaštitu radnika Kragujevac, dok su usluge stacionarnog lečenja vršene u hospitalnom delu Centra za dermatovenerologiju UKC Kragujevac, naravno u manjem obimu sa manjim brojem postelja, što nije bilo funkcionalno i prostorno adekvatno rešenje. 
	Nakon iseljenja dela Fakulteta medicinskih nauka iz objekta, koji se nalazi u krugu UKC Kragujevac, čiji smo vlasnici, stvorili su se uslovi da se rad Službe za fizikalnu medicinu i rehabilitaciju organizuje u adekvatnom prostoru i u gotovo punom obimu. Kako se taj prostor nalazi na prvom spratu objekta, neophodno je da već postojeće liftovsko okno u zgradi, koje je iz 1934. godine, ali se nikada nije koristilo, ugradi lift nosivosti 1.600 kilograma sa električnim pogonom. Nabavka i ugradnja lifta, uz uslugu stručnog nadzora na instalaciji, kao i provera geometrije i sanacije liftovskih okana u cilju pripreme za ugradnju novog lifta za potrebe Službe za fizikalnu medicinu i rehabilitaciju, procenjene je vrednosti od oko 9.500.000 do 10.000.000 sa PDV-om, što se uklapa u cifru ovog amandmana. Lift je neophodan za prevoz nepokretnih i teško pokretnih pacijenata nakon teških operacija, nakon apopleksija i drugih teških stanja, čime bi se rana rehabilitacija tih pacijenata dovela na mnogo viši nivo i zdravstvena zaštita svih građana, podsećam, kojih ima oko 1.000.000 koji gravitiraju ka našem Kliničkom centru, dovela na mnogo viši nivo. Hvala.

	PREDSEDNIK: Hvala. 
	Na član 7. amandman je podneo narodni poslanik Aleksandar Mirković.
	Izvolite.
	ALEKSANDAR MIRKOVIĆ: Hvala, poštovana predsednice. 
	Dakle, ovim amandmanom smo predvideli da se dodatna sredstva izdvoje za lokalne samouprave u Srbiji kako bi se ojačalo njihovo funkcionisanje i dodatni projekti i infrastruktura. Zato bih pozvao ministra da razmotri ovaj amandman. Hvala.
	PREDSEDNIK: Na član 7. amandman je podnela narodni poslanik Dragana Arsić. 
	Izvolite. 
	DRAGANA ARSIĆ: Hvala, poštovana predsednice. 
	Uvaženi ministri, dame i gospodo narodni poslanici, poštovani građani Srbije, podnela sam amandman kojim predlažem izdvajanje sredstava za proširenje i rekonstrukciju objekta Predškolske ustanove „Poletarac“ u Ljuboviji. Naime, tražena sredstva bila bi uložena u dogradnju četiri nove sobe u vrtiću i time bismo rešili problem nedovoljnog kapaciteta, ukinuli liste čekanja za upis i obezbedili jednake uslove za svu decu. 
	Ljubovija je odličan primer opštine koja je, zahvaljujući odgovornom opštinskom rukovodstvu, u prethodnih nekoliko godina obezbedila značajna sredstva koja su uložena u obrazovanje, u školske objekte na teritoriji naše opštine i vrtić. Ideja je da u tom pravcu i nastavimo. 
	Za realizaciju svih ovih projekata imali smo značajnu i kontinuiranu podršku državnog rukovodstva na čelu sa predsednikom Aleksandrom Vučićem, a o ovakvim ulaganjima u obrazovanje neophodno je stalno govoriti kao direktan odgovor na česte i neosnovane kritike opozicije, koja apsolutno ignoriše postignute rezultate i pozitivne primere koje možemo videti na terenu. 
	Pružam punu podršku predloženom rebalansu budžeta koji će obezbediti stabilnost i dalji razvoj naše zemlje. Apsolutno podržavam izdvajanja za Alimentacioni fond, za finansijsku podršku negovateljima, sredstva koja će biti izdvojena za realizaciju predloženog paketa mera podrške našim građanima, ali kao neko ko dolazi iz jedne male opštine, takođe moram govoriti o jednom ovakvom projektu koji je potrebno finansirati, a značajan će biti za moje sugrađane. 
	Takođe sam uverena da ćemo imati podršku države za realizaciju jednog ovakvog projekta. Ako ne u ovom trenutku, onda sigurno u nekom narednom periodu, imajući u vidu da smo i dosada imali značajnu podršku države kada je u pitanju realizacija svih značajnih projekata u našoj opštini. Hvala. 
	PREDSEDNIK: Hvala. 
	Na član 7. amandman je podneo narodni poslanik Veroljub Matić. 
	Izvolite. 
	VEROLjUB MATIĆ: Zahvaljujem. 
	Dobro je što ide rebalans budžeta i on se uglavnom radi iz dva razloga. Jedan je manjak prihoda u odnosu na planirana sredstva. Drugi osnovni razlog je višak sredstava u odnosu na planirana. Hvala bogu da se iz ovog drugog razloga radi rebalans i to samo govori o našoj dobroj privredi, dobroj ekonomiji koja suštinski najviše puni budžet. Kada imamo višak sredstava u odnosu na planirano, naravno da ide raspodela ili preraspodela, i to se uglavnom koristi za poboljšanje u zdravstvu, infrastrukturi, otklanjanju posledica od suše itd. 
	Ja sam podneo amandman na rebalans budžeta za izgradnju opštinski i lokalnih puteva. Tražio sam deo sredstva da se opredeli za opštinu Koceljeva za 

izgradnju opštinskih i lokalnih puteva na seoskom području. Moja opština, kao i mnoge druge, iz koje ja dolazim pripada tipu opština razuđenog tipa, tako da ukupna infrastruktura je dosta dugačka, traži dosta sredstava za njenu izgradnju, pa samim tim i puteva. I zato je moj predlog da mi radimo te puteve. Trenutno se isto rade putevi iz lokalnog budžeta, država nam pomaže, tako da građani osećaju da su blizu toga da dobiju asfaltni put, malo su nestrpljivi, zahtevaju da se to što pre i što više uradi i da se to uradi odmah. 
 

	

		
38/1	AL/MJ		17.15 – 17.25

	Mi ćemo naravno, sa naše strane, zajedno sa državom, Vladom, predsednikom, pokušati da im te njihove želje ispunimo  u što većem obimu. 
	Pored lokalnih puteva, radi se na mojoj teritoriji, odnosno, na teritoriji opštine Koceljeva, rade se i putevi od državnog značaja, radi se pet kilometara državnog puta Kamenica – Goločelo i u planu je izgradnja puta od Goločela do Donje Crniljevo kao i izgradnja puta Koceljeva – Ub, odnosno veza Koceljeve sa auto-putem Miloš Veliki. Očekujemo od države i iz našeg lokalnog budžeta da u narednom periodu radimo što više državnih, lokalnih, nekategorisanih puteva na teritoriji opštine Koceljeva. Zahvaljujem.
	PREDSEDNIK: Hvala.
	Na član 7. amandman je podneo narodni poslanik Dragan Jovanović.
	DRAGAN JOVANOVIĆ: Uvažena predsednice, uvaženi članovi Vlade, dame i gospodo narodni poslanici, prethodnih dana najvažnija vest za nas koji dolazimo  iz Šumadije jeste da će 12. septembra početi izgradnja auto-puta Vožd Karađorđe i to je najvažnija vest, ne samo za mene koji dolazim iz Topole, već i za moje komšije iz Mladenovca, Aranđelovca, Rače i svih drugih mesta, centralne Šumadije, odnosno centralne Srbije. Zašto je važno? Važno je da se najpre, 12. septembra će se krenuti sa deonicom od Malog Požarevca ka Mladenovcu. Taj deo magistralnom puta Topola – Mali Požarevac kroz Mladenovac je u ovom trenutku najopterećeniji magistralni put u Srbiji i važno je da krenemo i da se taj auto-put u narednim godinama završi i da svi imamo sigurnu trasu ka Beogradu.
	Ja sam podneo amandman, gde tražim od Ministarstva finansija, da se sa pozicije budžetske rezerve usmeri 220 miliona dinara na Ministarstvo za javna ulaganja kako bismo, kao što su moje kolege rekle, ta sredstva iskoristili za lokalnu infrastrukturu, koja će se nasloniti na ove velike projekte kao što je auto-put Vožd Karađorđe koje finansira država. Potrebna je pomoć. To lokalne samouprave ne mogu same, i ja sam sa mojim amandmanom definisao, da osim izgradnje lokalnih puteva, tih 220 miliona sredstava, utrošimo za izgradnju mosta na reci Kamenici, za naseljeno mesto Bor u opštini Topola i za lokalne puteve u mesnim zajednicama od Jarmenovaca, Šatornja – Blaznave preko Belosavaca, Natalinaca i Trnave, jer u mojoj opštini dve trećine stanovništva živi na seoskom području. 
	Takođe, sam amandmanom definisao da se osnaži pozicija u Ministarstvu za javna ulaganja pozicija pomoći usled elementarnih nepogoda, jer iskustva nam pokazuju iz prethodnih godina, pre svega za nas koji dolazimo iz voćarskog i poljoprivrednog kraja, gde elementarne nepogode, kao što je prošle godine bio mraz, ove  godine suša, vidimo i požari koji usled ovih vremenskih prilika besne po Srbiji, zahtevaju hitne intervencije i hitnu pomoć Vlade Republike Srbije i to su stvari gde moramo svakodnevno pomagati našim komšijama. 
	Rebalans budžeta, politika Vlade i resornih ministarstava nam daje za pravo  da možemo i sutra u kampanji da se pohvalimo rezultatima i da konkretne stvari  koje smo radili prethodnih godina prezentujem i našim sugrađanima. U to ime ja vam se zahvaljujem. 
	Pozivam gospodina Malog da prihvati amandman i u danu za glasanje, naravno podržaćemo rebalans budžeta. Srbija pobeđuje. Zahvaljujem.
	PREDSEDNIK: Hvala.
	Na član 7. amandman je podneo narodni poslanik Miroslav Petrašinović.
	Izvolite.

	MIROSLAV PETRAŠINOVIĆ: Uvažena predsednice Narodne skupštine, uvaženi prvi potpredsedniče Vlade, gospodine Mali, članovi u Vladi Republike Srbije, koleginice i kolege narodni poslanici, poštovani  građani  Republike Srbije, amandman, koji sam predložio na Zakon o rebalansu budžeta, odnosno Zakon o izmeni budžeta za 2026. godinu, tiče se povećanja iznosa na onim pozicijama koje omogućavaju ulaganje u komunalnu infrastrukturu lokalnim samoupravama. To sam učinio iz tog razloga zato što mi u Kragujevcu imamo problem sa lokalnom komunalnom infrastrukturom. Mi smo od 2020. godine uspeli da izradimo novih 450 ulica. Ostalo je još toliko. Zatekla nas je takva situacija u gradu da smo imali preko 900 neasfaltiranih ulica i puteva. Na polovini smo tog puta i zaista je neophodna pomoć Vlade Republike Srbije da bismo taj posao mogli da privedemo kraju. Naročito je to potrebno u mesnim zajednicama kao što su Bresnica tri, zatim mesna zajednica Filip Kljajić, Šumarice, jedna velika mesna zajednica u Kragujevcu, kao što je Stanovo, Male pčelice Novo naselje, Male pčelice Staro selo. Sve su to velike mesne zajednice u Kragujevcu, prigradske, kojima je zaista sada potrebna pomoć da bismo radili na komunalnoj infrastrukturi, odnosno izgradnji lokalnih ulica i puteva. 
	Hteo bih da se zahvalim i Vladi Republike Srbije i prvenstveno predsedniku Republike Srbije kada su doneli odluku da se u Kragujevcu gradi severna obilaznica kao jedan od zaista velikih infrastrukturnih projekata u našem gradu, koji ne samo da će doprineti razvoju našeg grada i rasterećenju saobraćaja, već će upravo doprineti onome nečemu na čemu je predsednik Republike prvo radio, a to je da je ljudima u našoj zemlji omogućio posao. Ova severna obilaznica omogućiće da se pored nje, odnosno duž nje stvaraju nove industrijske, da imamo nova radna mesta, nove investicije, da se zapošljavaju ljudi u Kragujevci i Šumadiji, da tu ostanu, da tu osnivaju svoje porodice i da tu žive i rade. 
	I to je ono što je sada, da kažem, prioritet, rekao bih i naše zemlje i naše Vlade, da gradimo lokalne puteve, da razvijamo lokalnu komunalnu infrastrukturu, jer ono što je bilo prvo i što je predsednik Vučić uradio jeste da je ljudima u ovoj zemlji omogućio posao, da im je onda omogućio sigurnu zdravstvenu zaštitu, obrazovanje, da smo ulagali u socijalna davanja, da smo ulagali u to da ljudi imaju gde da žive i rade, da se leče, da se opremaju klinički centri, da mogu da školuju i obrazuju svoju decu, da im stvaramo uslove da razvijaju svoje porodice, da im dajemo podsticajna sredstva, a da ono gde trebamo ulagati jesu ti lokalni putevi, jesu te ulice i zato molba za Vladu Republike Srbije da uložimo još dodatna, još značajnija sredstava u ovu komunalnu infrastrukturu jer to je ono što građani  prepoznaju i to je ona politika koju predsednik Republike svakoga dana sprovodi kada obilazi našu Srbiju, kada razgovara sa građanima, gde može da čuje da građani traže puteve i to je ono što građani vide i zato podržavaju politiku Aleksandra Vučića i Srpske napredne stranke. Živela Srbija. 
	PREDSEDNIK: Hvala.
	Na član 7. amandman je podnela narodna poslanica Biljana Jakovljević.	Nije tu.	
	Na član 7. amandman je podneo narodni poslanik Tomislav Janković.
	Izvolite.
	TOMISLAV JANKOVIĆ: Hvala, poštovana predsedavajuća.
	Uvaženi članovi Vlade, poštovani narodni poslanici, koleginice i kolege, poštovani građani Republike Srbije, ja sam podneo amandman kojim treba da se obezbede sredstava za izgradnju novog objekta vrtića „Lane“ u Mačvanskoj Mitrovici. To je naseljeno mesto na prostoru grada Sremska Mitrovica.

	Ali ja bih da se vratim malo unazad, nekih 15 godina i da pojasnim situaciju u Sremskoj Mitrovici kada je žuto-blokaderska vlast bila na vlasti u mom gradu, kada je stopa nezaposlenosti bila preko 25%, kada je jedan ekonomski cunami bio u našem gradu i privredni, kada je na prostoru Republike Srbije 550 hiljada ljudi ostalo bez posla, a u mom gradu 3.500 ljudi je bukvalno u roku od tri meseca našlo se na ulici. 
	Dolaskom Srpske napredne stranke na vlast situacija se menja. Gradimo nove zone industrijske. Danas u Sremskoj Mitrovici imamo stopu nezaposlenosti koja je 3,8%, znači duplo manje od republičkog proseka. Danas Sremska Mitrovica, odnosno za mesec dana će biti jedini grad na prostoru Republike Srbije koji će imati tri auto-puta koji će opasati moj grad u obliku potkovice i danas se ulaže i nastavlja se dalji razvoj Sremske Mitrovice. 
	Taj veliki ciklus ulaganja preliva se na Mačvansku Mitrovicu. Mi smo u Mačvanskoj Mitrovici izgradili nov objekat osnovne škole, veliku fiskulturnu salu koja je u sklopu tog objekta. Mi smo glavnu ulicu rekonstruisali. Uradili parohijski dom. Stazu biciklističku 4,6 kilometara. Izgradili jedan most na jednom kanalu moderni itd. Ali ono što je ostalo da se uradi jeste upravo objekat vrtića „Lane“ u Mačvanskom Mitrovici. Radi se o projektu, negde oko 292 miliona dinara. Lokalna samouprava je izdvojila sredstva za projektno-tehničku dokumentaciju, ali odmah da kažemo, finansijska injekcija bi u velikoj meri ubrzala realizaciju ovog značajnog projekta i 200 dece bi dobilo jedan lep savremen objekat i ne bi to samo značilo za ljude iz Mačvanske Mitrovice i roditelje i tu decu, nego i za ostalih šest mesta koja se nalaze na prostoru severne Mačve i pripadaju gradu Sremskoj Mitrovici, Salaš Noćajski, Salaš Radenković, Zasavica I, Zasavica II i Ravnje. I kroz taj projekat bismo nastavili tu viziju budućnosti, ulaganja u školski sistem, predškolski sistem za našu decu, da imaju bolje uslove za rast i za razvoj. Ja se nadam da ćete u danu za glasanje podržati ovaj predlog amandmana i dati jedan doprinos da se naša Sremska Mitrovica, ali i Srbija u celini razvija. Zahvaljujem.


39/1	MV/MO		17.25 – 17.35

	PREDSEDNIK: Hvala vam.
	Na član 7. amandman je podneo narodni poslanik Milan Radin.
	Izvolite.
	MILAN RADIN: Zahvaljujem, predsedavajuća.
	Ovim amandmanom smatram da bi trebalo usmeriti veća sredstva u razvoj industrijskih zona na teritoriji severa Srbije.
	Dozvolite mi da ukratko obrazložim. Sever Srbije će uskoro proći kroz novu renesansu. Rade se putevi, radi se „Smajli“ takozvani koji povezuje Sombor, Kulu, preko Vrbasa i auto-puta zajedno sa Bečejem, Novi Bečejem i Kikindom. Radi se auto-put od Beograda, preko Pančeva, Zrenjanina, do Novog Sada. Putevi i industrijske zone. Putevi i industrija je motor razvoja Srbije. Predsednik Vučić je to u više navrata ponovio i predsednik Vučić je to u više navrata dokazao. Opštine koje su mogle da profitiraju od tog razvoja Srbije, koje su mogle da otvaraju nova radne mesta, koje su mogle da dobijaju nove fabrike, jesu opštine koje se ne mogu prepoznati u odnosu na ono šta je bilo za vreme dok je žuta banda harala Srbijom. 
	Kolega Janković je pomenuo da će Sremska Mitrovica uskoro imati tri auto-puta. Koleginica Jovanović je pomenula da grad Kragujevac samo od „Stelantisa“ ubira milijardu dinara godišnje. To je nešto što je bilo apsolutno nezamislivo u periodima prethodnih vlasti. Tako da, voleo bih da vidim određeni broj novih fabrika, pogotovo fabrika koje donose nove tehnologije na teritoriji severa Srbije.
	Imali smo situaciju da su se pojedini opozicioni poslanici podsmevali fabrikama robota. Oni ne shvataju da je četvrta industrijska revolucija u toku, da je to industrijska revolucija za kojom ne možemo kasniti, da je to ono što predsednik Vučić želi da uradi, da u Srbiji pokrene četvrtu industrijsku revoluciju. Transferi novih tehnologija koji idu sa time je nešto što će preporoditi Srbiju, što će je pripremiti za budućnost. 
	To je ono što je budućnost Srbije, to je ono što Srbija samo ujedinjena može da uradi. To, a ne paljenje Narodne skupštine, ne bacanje dimnih bombi, a ne koristeći u političkom životu metode koje koriste arnautski fisovi u međusobnom razračunavanju. To nije ono što je budućnost Srbije. Budućnost Srbije je ovo u šta idemo, novi putevi, nove fabrike i novi razvoj. Zahvaljujem, predsednice.
	PREDSEDNIK: Hvala vam.
	Na član 7. amandman je podneo narodni poslanik Žika Gojković.
	Nije tu.
	Na član 7. amandman je podneo narodni poslanik Milimir Vujadinović.
	Izvolite.
	MILIMIR VUJADINOVIĆ: Hvala, predsednice.
	Pre one epohalne pljačke koju su početkom dvehiljaditih godina ove nesreće blokaderske nazvale privatizacijom u fabrikama na severu Srbije, poput „29. novembra“, „Bratstva“, „Subozana“, „Partizana“, „Slavice“, „Fidelinke“, tada evropskim čuvenim fabrikama je bilo zaposleno 24.000 radnika u proizvodnji. Naravno, nakon te velike pljačke, koju su nazvali privatizacija, te sve fabrike su od reda uništene, prodate u bescenje, a radnici su izbačeni na ulicu. Nije to bilo tako davno, no dobro je napominjati zbog građana Republike Srbije uvek ovu činjenicu, kako bi mogli napraviti poređenje sa onim što je bilo tada i onim što imamo danas.

	Ne tako davno, 2016. godine Srpska napredna stranka će preuzeti vodeću ulogu u političkom životu najsevernije srpskog grada i suočiti se sa ozbiljnim problemom kao posledicu ovog što sam prethodno rekao. Nije to bio jednostavan posao. Bio je neophodan razvoj neke nove slobodne industrijske zone koja će ponovo postati primer razvoja industrije u Srbiji, koja će postati motor razvoja severne srpske pokrajine. Dosta težak posao. 
	Međutim, evo, nakon nekoliko godina, uspeli smo u dobrom delu. Nismo uspeli da vratimo stvari, da u toj zoni radi 24.000 radnika, kako su nekada radili, ali danas u toj slobodnoj zoni je zaposleno 6.500 radnika. Danas je ta slobodna zona, zahvaljujući i rukovodstvu slobodne zone i gradonačelniku grada Subotice, mesto u kome radi 12 svetski priznatih kompanija. Svetskih a naših, kako bi se reklo. Slobodna zona je mesto u kome, pored šest i po hiljada zarada, obezbeđujemo i milijardu dinara za gradski budžet. Slobodna zona je motor razvoja severne srpske pokrajine.  Slobodna zona u Subotici je i mesto u kome je planirana izgradnja naučno-tehnoloških parkova, dovođenje novih kompanija i ne sumnjam da će to tako biti u budućnosti. 
	Međutim, ovo nije moglo samo od sebe. Vi, ministarka privrede, verovatno najbolje znate da je za ovakve stvari potrebno stvaranje mnogo preduslova. Pored ostalog, to je i infrastruktura, putna infrastruktura, tj. otvaranje putnog pravca koji bi jednu takvu zonu spajao sa auto-putem i investitorima u njoj omogućio brz transport i repromaterijala i poluproizvoda prilikom ulaska u slobodnu zonu, a i brz izvod gotovih proizvoda, a koji uglavnom idu ka zemljama Evropske unije. 
	Decenijama je jedan takav put obećavan, takozvani „Ipsilon krak“ i Subotici. Oni koji danas pale i žare po ulicama Subotice, skakuću, prete, tuku, u to doba su bili vlast i obećavali taj „Ipsilon krak“ i za njega vezivali svoju političku budućnost. Ništa od toga nije bilo. Sve do 2019. godine, kada smo ga završili, kada je slobodna zona dobila pristupnu saobraćajnicu, modernu pristupnu saobraćajnicu i lak pristup transportu u nju. Godine 2019. ju je otvorio predsednik Srbije Aleksandar Vučić i od tada slobodna zona dobija jedan veliki poslovni zamah.
	Međutim, kao što je juče nešto ministar Mali govorio, kada izgradite jedno uvek traže novo i novo, to je valjda i prirodno. Zbog očiglednog ubrzanog razvoja tog dela zemlje i razvoja slobodne zone, pojavljuje se potreba za izgradnjom još jedne trake te saobraćajnice „Ipsilon kraka“. Siguran sam da će postati jedna od najvažnijih tema u budućnosti, kako bi opet kompanije koje rade u okviru slobodne zone mogle lako da transportuju repromaterijale i gotove proizvode. 
	Stoga sam predložio da iz tekuće budžetske rezerve izdvojite jedan deo sredstava, 950 miliona tačnije, kako bi ušli u ovaj projekat planiranja izgradnje dodatne trake „Ipsilon kraka“ i time bi Subotica postala grad koji je zagrljen taktički sa dva auto-puta. 
	Ja se nadam da ćete ovo u najmanju ruku razmotriti i da je ovo nešto od čega će zavisiti budućnost, ne samo Subotice kao grada, nego i čitave industrije na severu Srbije. A ako mislite nešto o tome da li ćete doživeti kritike sa ove druge strane, nema ni potrebe. Ovi ljudi koji sede sa ove strane, iz opozicije, možda jesu legalni, ali i to je pitanje, obzirom da sam sebi postavljam pitanje, kao i mnogi ljudi u Srbiji, da li je njihov mandat legalan. Nikada nisu položili zakletvu u ovoj skupštini. Polagali su je, ne znam ni sam, na hodniku, na ulici ili Bog zna gde, pa je što se mene lično tiče to i pitanje legalnosti. Legitimitet su odavno izgubili, ne predstavljaju nikoga. Ovo danas, sutra ili prekosutra su verovatno poslednji njihovi dani u ovoj narodnoj skupštini. Stoga, šta god oni rekli o ovome, ja vas molim da vi ovo razmotrite, a nas će biti dovoljno da rebalans budžeta usvojimo. Hvala vam.

	PREDSEDNIK: Na član 7. amandman je podnela narodna poslanica Nataša Milaš. 
	Izvolite. 
	NATAŠA MILAŠ: Zahvaljujem. 
	Poštovana predsedavajuća, članovi Vlade, narodni poslanici, građani, podnosim amandman na član 7. Predloga zakona o izmenama i dopunama Zakona o budžetu Republike Srbije, da se iz budžetske rezerve odobre sredstva u iznosu od 840 miliona dinara za projektovanje i izvođenje radova na postojećoj vodovodnoj mreži na prostoru opštine Stara Pazova. 

	Opština Stara Pazova je godinama sinonim za lokalnu zajednicu koja se ubrzano razvija zahvaljujući odgovornoj politici SNS, predsednika Aleksandra Vučića, kontinuiranom i planskom ulaganju.
	Poseban napredak se ogleda u razvoju privredu, otvaranju novih firmi, fabrika, a samim tim i otvaranju novih radnih mesta. Tako da je na teritoriji moje opštine stopa nezaposlenosti ispod 2% što je rekordno niska stopa na prostoru Republike Srbije.
	Opština Stara Pazova je opština koja ulaže u obrazovanju, koja ulaže u budućnost ove zemlje, tako da je opština iz sopstvenih sredstava otpočela i privodi kraju rekonstruisanje najstarije škole „Boško Palkovljević Pinki“, a vrednost investicije je 447 miliona dinara bez PDV-a.
	U toku je nastavak radova na kanalizacionoj mreži, a ovaj amandman predviđa obezbeđenje sredstava za zamenu 27.955 km azbestnih vodovodnih cevi. Novi cevima u naseljenim mestima Nova Pazova, Stara Pazova, Belegiš, Surduk i Golubinci. Kroz ovaj projekat bi bilo obuhvaćeno 2.812 domaćinstava i privrednih subjekata koji su već priključeni na vodovodnu mrežu, a izbegla bi se havarija na vodovodnoj mreži do kojeg dolazi pucanjem starih cevi koje ne mogu da se zakrpe jer svaki put je potrebna zamena celokupne trase cevovoda. Zahvaljujem.
	PREDSEDNIK: Hvala.
	Na član 7. amandman je podneo narodni poslanik Ivan Antić.
	Izvolite.
	IVAN ANTIĆ: Poštovana predsedavajuća, poštovani ministri, narodni poslanici, poštovani građani Srbije, ovaj amandman je direktno vezan za podršku udruženjima iz oblasti boračko-invalidske zaštite. Naime ministarstvo je predvidelo 70 miliona dinara za ove programe. Ja tražim da se sredstva uvećaju za 30 miliona i da taj iznos bude 100 miliona dinara.
	Dozvolite mi kratko samo da objasnim. Sedamdeset miliona dinara na konkursu gde su podržana 250 udruženja, to ispada 280.000 dinara po jednom udruženju što je 47.000 dinara mesečno priznaćete jako malo za rad tih kancelarija.
	Zarad istine juče sam ovde pomenut kao i određena udruženja. Moram da kažem da je Udruženje veterana Košare jako transparentno, posedujemo sajt, profile na društvenim mrežama gde možete da ispratite sve naše aktivnosti, promocije filmova, knjiga, tribine u 15 gradova samo ove godine, snimamo film ove godine o dobrovoljačkoj diviziji koja se borila u Rumuni u Dobrudži, radimo na mamografije 125 motorizovane brigade. Pomenuti smo samo zato što smo najmnogobrojniji, mnogoljudniji i zato što je naša podrška predsedniku Aleksandru Vučiću i državi Srbiji ogromna i neupitna. 
	Moram da za kraj kažem da sam jako ponosan što sam bio član Četrnaestog saziva. Godine 2012. Srbija je jednom nogom bila u grobu, drugom u bankrotu, pa mi dozvolite samo da podsetim za šta smo glasali sve u ovom sazivu. Zakon roditelj-negovatelj, jako sam ponosan na to, Zakon o presađivanju organa, Zakon o podršci mladima kroz prvu nekretninu, Zakon o alimentacionom fondu, Zakon o integrisanom sprečavanju i kontroli zagađenja životne sredine, jako puno infrastrukturnih projekata. Drage kolege mislim da svi mi treba da budemo ponosni za ono što smo glasali ovde. Ujedinjena Srbija pobeđuje. Živela Srbija.
	PREDSEDNIK: Na član 7. amandman je podneo narodni poslanik Marko Mladenović.
	Izvolite.

	MARKO MLADENOVIĆ: Zahvaljujem predsedavajuća.
	Podneo sam ovaj amandman sa jednim vrlo konkretnim ciljem, da obezbedimo dodatna sredstva za obnovu putne infrastrukture od značaja za grad Pančevo. Amandmanom predlažem da se sredstva namenjena obnovi i izgradnji objekata javne namene u oblasti lokalne infrastrukture povećaju za 370 miliona dinara.
	Predsednik Aleksandar Vučić je u godinama za nama pokazao veliko razumevanje za Pančevo i za južni Banat. Bavio se rešavanjem problema nezaposlenosti, dovođenjem dva velika investitora u naš grad „ZF“ i „Brose“. U toku su i radovi na izgradnji auto-puta Beograd-Pančevo-Zrenjanin-Novi Sad. I raduju me najave izgradnje auto-puta Beograd-Pančevo-Vršac-Rumunija čime povezujemo sve opštine i gradove južnog Banata sa Beogradom i Srbijom, a Srbija dobija i direktnu vezu sa Rumunijom. 
	U godinama za nama smo ulagali u obrazovanje kad je Pančevo u pitanju. Otvorili smo jedan od najsavremenijih trening centara u mašinskoj školi, ali i novi objekat za potrebe gimnazije „Uroš Predić“ u Pančevu. Mnogo toga je urađeno u našem gradu u godinama za nama, između ostalog se lokalna vlast bavila i asfaltiranjem ulica i puteva u našem gradu. Na teritoriji grada Pančeva svih devet naseljenih mesta asfaltirano je više od 140 ulice, čime je značajno podignut kvalitet života svih naših sugrađana. 
	Pančevo kao veliki industrijski i privredni centar zaslužuje da njegov rad i razvoj prati i razvoj infrastrukture i tu nam je potrebna zapravo vaša pomoć, jer govorim o putnom pravcu koji se fizički ne nalazi na teritorij grada Pančeva, već pripada gradu Beogradu, odnosno gradskoj opštini Palilula. U pitanju je stari pančevački put, možda jedno od ključnih saobraćajnica na teritoriji grada Beograda, ali zapravo žila kucavica našeg Pančeva. Ta saobraćajnica centar Pančeva povezuje sa Beogradom. Ona je dugačka nekih četiri kilometar i u vrlo je lošem stanju, puno je rupa, zakrpa, bankine nisu urađene, a putna i saobraćajna signalizacija je vrlo loša. I zato tražim vašu pomoć u vidu sredstava da asfaltiramo ovaj put. 
	Zato očekujem podršku ovom amandmanu jer je ovo ulaganje u bezbednost, u razvoj privrede i kvalitet života u našem gradu. Pokazujemo da kada povežemo sve to dobijemo državu koja se razvija, koja vodi računa o svim svojim sugrađanima, o svakom svom kraju i koja sa sigurnošću gleda u budućnost, jer samo tada i samo tako pobeđuje ujedinjena Srbija. Hvala vam.
	PREDSEDNIK: Hvala vam.
	Na član 7. amandman je podneo narodni poslanik Željko Rebrača. 
	ŽELjKO REBRAČA: Zahvaljujem predsednice.
	Amandmanom koji sam podneo predlažem da se 50 miliona dinara iz tekuće budžetske rezerve preusmeri Ministarstvu sporta za plate, dodatke, naknade zaposlenih u programu uređenja i nadzora sistema sport. Mislim da je trenutak za to dobar, počinje nova sportska sezona i nova školska godina, a sa njima raste i obim posla svih koji učestvuju u organizaciji funkcionisanja sporta. 
	Kada govorimo o sportu najčešće govorimo o stadionima, takmičenjima i medaljama i treba da govorimo, ali iza svakog rezultata postoji sistem, a iza tog sistema stoje ljudi koji svakodnevno rade da bi on funkcionisao. 
	Ovim amandmanom želimo da dodatno podržimo upravo te ljude i time doprinesemo još boljem i efikasnijem funkcionisanju čitavog sistema. Važno je reći da ovim predlogom ne stvaramo nova zaduženja, od tekuće budžetske rezerve koja iznosi pet milijardi dinara izdvojili bismo 50 miliona, a to je 1% ukupnog iznosa. 

	To je razumno i odgovorno preusmeravanje iz sredstava tamo gde mogu da doprinesu boljem radu čitavog sistema. Kada tražimo više od našeg sporta, pa red je da podržimo ljude koji svakog dana rade za njegove rezultate. Zato vas pozivam da podržite ovaj amandman. Hvala vam.
	PREDSEDNIK: Hvala vam.
	Na član 7. amandman je podnela narodna poslanica Dragana Radinović. Izvolite.
	DRAGANA RADINOVIĆ: Zahvaljujem.
	Poštovana predsednice, poštovani ministri, kolege poslanici, cenjeni građani Republike Srbije, ovaj amandman se odnosi na obezbeđenje sredstava za izgradnju vodovodne mreže, to jest poveznog cevovoda na teritoriji opštine Inđija, konkretno povezni cevovod u Jarkovcima radi u dužini od osam kilometara. Procenjena vrednost radova je 125 miliona dinara i PDV. Realizacijom ovog projekta će se  u potpunosti obezbediti vodosnabdevanje naseljenog mesta Maradik koji čini oko 1800 stanovnika srpske i mađarske nacionalnosti koje žive u skladnoj zajednici. 
	Opština Inđija je uradila projekat tako da bi ova sredstava koristila za izgradnju pomenutog cevovoda. Veliki je značaj ovog projekta kako za stanovnike naseljenog mesta Maradik, tako i za lokalnu samoupravu koja vodi računa o svim svojim građanima. Takođe, moram da istaknem da zahvaljujući politici predsednika Aleksandra Vučića, stopa nezaposlenosti u Inđiji je 2,5% što je dokaz da se Srbija razvija, da ide napred. Iz tog razloga moram iskoristiti priliku da pozovem građane da podrže politiku predsednika Vučića jer samo ujedinjena Srbija pobeđuje. Zahvaljujem.
	PREDSEDNIK: Hvala vam.
	Na član 7. amandman je podnela narodna poslanica Tatjana Nikolić. Izvolite.
	TATJANA NIKOLIĆ: Poštovana gospođo Brnabić, poštovani prisutni, Deliblatska peščara se već danima bori sa jednim od najtežih požara u poslednjih nekoliko godina. Stoga je moj amandman vezan za sanaciju i pošumljavanje ovog terena. Visoke temperature, ekstremna suša i jak vetar drastično su otežali borbu sa vatrom. U tom trenutku gorele su i mnoge zemlje u regionu zbog ekstremnih vremenskih prilika i delovalo se u skladu sa svojim kapacitetima. 
41/1	MT/VZ		17.45 – 17.55

	Upravo u tom periodu gorelo je i u Belgiji, jednoj razvijenoj zemlji koja se obratila za pomoć EU, ali tome nije bilo puno natpisa. Znate zašto? Jer oni nemaju opozicione medije i nemaju blokadere. Oni su od EU kao pomoć dobili tri helikoptera i dva „Kanadera“. 
	Evropska unija je prošle nedelje pružila pomoć i Srbiji, preko ljudstva i preko opreme, od naših prijatelja iz Češke, Slovačke, Nemačke i Rumunije, a rumunski vatrogasci koji su uključeni zajedno su radili na brojnim projektima preko granične saradnje sa gradom Vršcem. 
	Mi smo svoje gasili sopstvenim snagama i resursima i držali stvari pod kontrolom, bez obzira na surove vremenske prilike, sunce i vetar, a onda se i čuveni „Ljušin“, kao pomoć, takođe uključuju u operacije gašenja požara u Delibatskoj peščari, u koordinaciji sa Helikopterskom jedinicom Ministarstva unutrašnjih poslova Republike Srbije i Srpsko-ruskim humanitarnim centrom.	
	Ovaj avion može da izbaci do 42 tone vode i jednom naletu, što ga čini jednim od najmoćnijih operativnih aviona za gašenje požara. Na velikim požarištima, poput Delibatske peščare, njegova uloga je bila da u kratkom vremenskom periodu pokrije širok zahvaćeni prostor i omogući našim vatrogascima na zemlji da lakše stave vatru pod kontrolu. 
	Imajući u vidu amandman koji sam podnela, trebamo znati da smo svi mi u južnom Banatu strepeli za našu peščaru, Šušaru, Zagajička brda, ali i Trujno naselje, Šumarak i Dubovac, za naša lovište i zaštićene vrste, ali priroda je surova i neumoljiva. Jak vetar, koji kod nas duva 360 dana u godini, bio je jak i surov. 
	Trebamo se podsetiti, kada je SNS u Vršcu preuzela vlast imali smo prilike da vidimo jedni kompletnu devastaciju koju je prethodni režim ostavio. Vatrogasne jedinice u našem gradu, na primer, tada nisu imale ni jedno kvalitetno vozilo, a o specijalizovanim da ne  govorimo. Nisu imali creva, naprtnjače i ostale osnovne stvari. Čamci i helikopteri bili su misaona imenica. Ovo odgovorno tvrdim, jer sam četiri godine bila član Štaba za vanredne situacije grada Vršca. 
	Upravo sa tim ciljem, imajući u vidu sve to, realizovali smo projekte prekogranične saradnje. Održiva zajednička mreža za vanredne situacije u Banatu i pametna prekogranična otpornost u vanrednim situacijama kako bismo unapredili bezbednost i brigu o našim građanima. Zato smo za njih nabavili, i to je bilo u upotrebi prilikom gašenja ovog požara u Deliblatskoj peščari, dva namenska vozila za vatrogasce i spasilačke timove, specijalnu prikolicu za brz transport čamaca i za eventualno spasavanje iz poplavljenih područja, termovizijsku kameru za detekciju toplote i lociranje ugroženih soba u uslovima smanjene vidljivosti i dima i „GoPro“ kamere za direktno praćenje, te dokumentovanje i analizu samih terenskih intervencija, pumpe za vodu visokog kapaciteta za brzo ispumpavanje tokom poplava i sličnih situacija, mobilne tankove za pijaću vodu za snabdevanje građana u kriznim situacijama i specijalizovano terensko vozilo za pristup neprohodnim i ugroženim lokacijama.
	Ova oprema je predata na korišćenje lokalnim službama i Sektoru i Štabu za vanredne situacije kako bi se osigurala upravo brza reakcija na teritoriji grada Vršca i okoline. 
	Neću vas dalje podsećati na poplave koje smo preživeli prethodnih godina, jer prethodna vlast nije znala da postoji mogućnost od nadolaženja atmosferskih voda u ravnici, tako da smo imali katastrofalne poplave 2017. godine, te mi uradismo i retenziju u Uljmi, koja danas štiti naše građane.

	Uz podnošenje ovog amandmana ja želim da se ovom prilikom zahvalim i svim našim vatrogascima, policiji i vojsci, državnim organima, institucijama, pojedincima i organizacijama, svim jedinicama lokalnih samouprava iz Južnobanatskog okruga koji su, u skladu sa odlukama Vlade i lokalnim štabovima za vanredne situacije, danonoćno radili na terenu i borili se sa ovom pošasti. Iza njih su sati nespavanja, požrtvovanost i iscrpljenosti kako bismo sačuvali pre svega ljudske živote i njihovu imovinu u našoj peščari, ali i ukupan biodiverzitet, floru i faunu, u skladu sa situacijom. 
	Ovim amandmanom ja tražim da se 30 miliona sa pozicije Ministarstva finansija iz budžetske rezerve preusmeri na Ministarstvo zaštite životne sredine sa ciljem uređenja politike zaštite životne sredine, a amandmanom se obezbeđuju sredstva za veće naknade u sferi zaštite životne sredine i sprečavanje ekoloških katastrofa. 
	Imajući u vidu da je potrebno sanirati teren i nastaviti sa pošumljavanjem u onim delovima koji su oštećeni jesen je upravo najbolji period za pošumljavanje, jer je zemlja topla i vlažna, a sadnice imaju dovoljno vremena da razviju koren. Jer, u ovo vreme najčešće se sade lišćari i četinari golog korena, nakon što opadne lišće pre zime.
	Obzirom da smo mi već imali iskustva i sa pošumljavanjem u skladu sa projektima sa Ministarstvom za zaštitu životne sredine za sadnju vetrozaštitnih pojaseva, smatram da će ovo dodatno doprineti, ukoliko bude prilike i sredstva obezbedimo u ovoj godini, da možemo da delujemo na delu saniranog terena. 
	Poštovane kolege, ja vas pozivam da u danu za glasanje zbog svega navedenog da podržite ovaj rebalans, jer ću i ja učiniti isto, a ovim našim ekološkim kolegama koji su se sunčali po Tasosu  u vreme požara, pisali gluposti po društvenim mrežama, te dizali paniku i bunili narod poručujem da je džabe i da su svi došli da se slikaju ispred table sa natpisom Gaj ili Dubovac ništa im ne bi vredelo, jer ne bi znali ni gde su krenuli, ni šta bi promenili, a trebala im je još jedna nesreća za sakupljanje političkih poena, jer svoju vlastitu politiku nemaju. Upravo zato Republika Srbija će brinuti o svojim građanima. 
	Vama, poštovani ministri, naročito ministarki za zaštitu životne sredine i ministru poljoprivrede poručujem da ostanu dosledni svojoj struci i profesiji, da isprate i najstrože sankcionišu sve poljoprivrednike koji pale žetvene ostatke na svojim njivama, te tako dodatno povećavaju mogućnost rasplamsavanja vatre u vetrovitim područjima. Jer, oni trebaju da budu obazriviji i savesniji jer su subvencije dobili najviše nego ikad u poslednjih par godina u Vojvodini. 
	Primetila sam da nisam videla nikakve Džundire sada u ovoj zahvaćenoj peščari požarom. Bili su tu samo IMT-ovci, Fergusoni i slično. Verovatno oni čuvaju te višemilionske cifre koje su uložili u svoje Džundire kako bi ih možda ponovo izveli na ulicu sledeći put kada pokušaju da nam ograniče kretanje i blokiraju puteve. 
	Zbog svega navedenog podnosim ovaj amandman i podržaću rebalans koji je pred nama u danu za glasanje, a građani će sve ovo ceniti na izborima. 
	Živela Srbija!
	PREDSEDNIK: Hvala vam.
	Reč ima Milenko Jovanov.
	Izvolite. 
	MILENKO JOVANOV: Poštovani gospodine Mali, potpredsedniče Vlade, prvi potpredsedniče Vlade, svesni su narodni poslanici naše poslaničke grupe da je malo jedna budžetska rezerva za sve ovo što su predložili, tako da ne morate da se držite za glavu, a ni za novčanik. Ali smo, sa druge strane, nešto drugo želeli da 

pokažemo i građanima, pre svega građanima, ne vodeći pritom računa, neću ni da se obraćam kolegama sa opozicione strane, ali motiv za ovo su dali pre svega oni, jer smo i na ovoj sednici i na prethodnim sednicama slušali kako ovi ljudi koji su sada govorili o svojim lokalnim samoupravama šta je urađeno, šta bi bilo dobro da bude urađeno, ljudi koji su se odrodili od naroda, koji su nekakva posebna kasta, koji žive u dvorcima i ne znam ni ja gde, koji žive u izobilju i milionima i ne znam više ni sam da citiram sve ono što su izgovorili napadajući nas, optužujući nas za sve i svašta. 
	Kao što ste videli, poštovani građani, ovo su ljudi koji žive sa vama, ne odvojeni od vas, koji žive sve ono što i vi živite, koji žive vaše probleme, suočavaju se sa njima. Nisu ih nesvesni. Nije tačno da ih ti problemi ne dotiču. Ukazuju na njih i trude se u svojoj moći, koliko je to moguće, da ti problemi budu rešeni. 
	Sa druge strane, čuli ste i šta je sve urađeno u našoj zemlji u proteklim godinama od Subotice do Vranja, od Negotina do Užica. Dakle, za svaku lokalnu samoupravu šta je sve izgrađeno, šta je napravljeno, šta je zatečeno, sa kakvim su se situacijama i problemima suočavale te lokalne samouprave. Sa uništenom privredom, razorenom privredom, sa uništenom infrastrukturom, itd.

	I kada govorim o tome šta smo sve uradili u proteklim godinama, niko od nas nije ni lud, ni naivan da kaže da je urađeno sve i da je sve idealno, ali je urađeno mnogo i kada vas pitaju i kada nas pitate zašto stalno se vraćate tih 14 godina unazad i pričate o 2012. godini? Pa zato što je važno da znate odakle se krenulo. Zato što nije isto kada krenete sa punim novčanikom i punim budžetom, sa sređenom državom i sređenom privredom i kada krenete iz debelog minusa, nije isto. Nije isto kada jedan trener preuzme tim koji je poslednji na tabeli i ima minus dva boda i kada podigne taj tim da bude u vrhu, i kada preuzme tim koji je bod iza prvoplasiranog pa napravi mali iskorak. Nije isto. Mnogo je veći trud potreban za ovo prvo.
	Mislim da su naši poslanici pokazali i rekli šta je urađeno, ali  i šta sve još može da se uradi, šta je ono što narod očekuje, šta je ono što je potrebno uraditi. Naravno, oni su se obratili Republičkoj Vladi. Mi ovde nismo da govorimo o radu lokalnih samouprava. Kada bismo o tome govorili onda bi se mnoga pitanja postavila vezana za mnoge teme koje su danas pokrenute, a to je šta su i neke lokalne samouprave radile i koliko su radile. Da li je baš sve moralo da dočeka danas ili je moglo i nešto da bude urađeno i u prošlosti. 
	Ali, kako god radili su najbolje što su mogli, radili su sa onim što su imali, a po rastu budžeta lokalnih samouprava pošto su i tome govorili narodni poslanici naše poslaničke grupe, mogli ste da zaključite i koliko nam je rasla ekonomija, i koliko nam je rasla privreda, jer ti budžeti ne rastu tako što Siniša Mali pošalje pare iz republičkog budžeta, nego rastu tako što se otvaraju fabrike, otvaraju radna mesta, pa se ljudi zapošljavaju, pa novac koji se dobija od poreza na zarade se vraća u taj budžet, pa taj budžet raste. To su izvori osnovnog finansiranja lokalnih samouprava. Dakle to je nešto što smo želeli da pokažemo.
	Sa druge strane, kao što ste čuli i već sam i rekao postoje stvari koje nisu urađene, postoje problemi koji treba tek da budu rešeni. A, na vama je poštovani građani da kažete ko te probleme želite da rešava. Oni koji su do sada pokazali da znaju da urade mnogo toga, ne sve, koji su izvesno u rešavanju tih problema i grešili, ali su ih rešavali, koji smeju da stanu posle 14 godina vlasti, pred narod i pred građane da ih pogledaju u oči i da kažu – ovo možemo, ovo ne možemo ili oni koji neće da vam kažu ni kako se zovu, ni kako im se zove lista, ni šta im je politika i jedino što imaju da kažu jeste da mrze nas, lično, naše porodice i sve koji nas podržavaju.
	I to su danas pokazali na primeru najbolje srpske teniserke ikada, koju su izvređali samo zato što je imala sastanak sa predsednikom Vučićem i što će biti promoter EKSPO. Vi ste videli tu mržnju i nepatvorenu mržnju. Što se tiče onih koji su nam ovih dana ovde poručivali, kako nije bitno gde će biti oni, ali bitno je da mi ne budemo tu i da mi ne postojimo, da ne budemo na vlasti, mislim da će im se delimično želje ostvariti, jer to što mrze nas, više nego što vole sebe, će dovesti ih dotle da oni više na političkoj sceni neće postojati i taj deo će im se ostvariti, ali ovaj drugi deo da mi ne postojimo i da nismo na vlasti se neće ostvariti, ali to je već njihov problem.
	Dakle, sa jedne strane imate ljude koji žive sa vama, znaju probleme se kojima se suočavate, i znaju da probleme rešavaju.
	Sa druge strane, imate one koji ništa o vašim problemima ne znaju i ne nude nikakva rešenja za njih, niti imaju na bilo koji način nameru da pokažu šta je ono što planiraju da rade.
	Dakle, još jednom niti imaju imena, niti imaju politiku, niti naziv liste, nego se bave nekim totalitarnim antidemokratskim procesima, koji su prvo iskusili ovi koji su ih stvorili, hvalili, finansirali, pa su oni prvi bili isključeni iz tog njihovog pokreta, a sada isključuju redom ko im padne šaka , kako već im pada na pamet.
42/2	VS/MP

	Ključno pitanje gde ste vi u svemu tome? A meni se čini da tu za vas, niti ima mesta niti ko o vama poštovani građani razmišlja.
	Zato kada ovi izbori budu došli, na vama je da o tome razmislite i na vama je da izaberete ko će da rešava vaše probleme, na vama je da procenite šta je ono što je najbolje za vas, jer ono što budete vi izglasali to je ono što ćete i sami živeti, a što kažu u jednoj reklami iz okolnih zemalja, predizbornoj – posle glasanja, nema kajanja.
	Država nije igračka, kao što predsednik Vučić često govori, a mislim da bi neka deca malo da se igraju u toj državi. Godine 2012. bio je dvanaesti čas da se Srbija izvuče iz gliba u koji je bila uterana, lopovlukom, kriminalom, korupcijom, nesposobnošću i neznanjem, nezainteresovanošću na narod, nezainteresovanošću za zemlju. Nisam siguran, da ako ponovo uđemo u te šine, može da se desi da ponovo dođe neko ko će imati znanje, energiju, upornost, snagu predsednika Vučića da Srbiju ponovo izvuče iz takve situacije i zato će odgovornost biti na svakome ko bude zaokruživao tog dana, biti velika.
	A sa druge strane, kažem vam, nismo idealni, nismo sve što smo zamislili uradili, ima toga još, ali se trudimo i borimo i borimo se da ispravljamo greške i kadrovske i sve druge i zato mislim da kada čujete sve ove ljude i kada čujete šta je ono što je urađeno i kada čujete da i te kako vodimo računa o tome šta su vaši problemi, imamo pravo da tražimo podršku da nastavimo da se borimo za našu zemlju da je učinimo još boljom,  još naprednijom i još uspešnijom.
	U svakom slučaju će izbor biti na vama, a nadam se da su moje kolege danas evo doprinele tome da vam taj izbor olakšaju i da kažete, da ovi ljudi zaista imaju ideju šta treba raditi i kako treba rešavati sve one probleme koje imamo iz prostog razloga što bar znaju koji su to problemi, za razliku od ovih koji to niti znaju, ili onih koji ih samo otpišu bez ikakvog predloga kako ti problemi da se reše. Hvala.
	PREDSEDNIK: Hvala vam mnogo, poštovani poslaniče.
	(Aplauz)
	Zaslužen aplauz.
	Hvala vam mnogo.
	Ovim završavamo rad danas i nastavljamo sutra u 10.00 časova.


	(Sednica je prekinuta u 18.05 časova.)
	




